Hvala lijepa predsjedniče. Tražim stanku u ime kluba vezano uz prognoze Europske komisije na rast hrvatskog BDP-a u 2016. godini.
Dobro. Stanka od koliko vam treba? [[Upadica Maras: 5 minuta.]] 5 minuta? Sve ćete za 5 minuta riješiti? Dobro [[Upadica Maras: Aha 10, pardon 10.]] Mora biti najmanje 10 po Poslovniku. Ajmo se onda dogovoriti da to bude u 9,45. Jel se još netko javlja? Jesam vidio kolegu Domagoja Miloševića? Da. Dakle on, još netko? Uvažena zastupnica Pusić. Nitko drugi. Ok, hvala vam lijepo. Vidimo se onda u 9,45. Hvala vam lijepo. [[STANKA U 9,35 SATI.]] [[NASTAVAK NAKON STANKE U 09,45 SATI]] Evo poštovani kolegice i kolege vrijeme za stanku je isteklo i ja bi zamolio da u ime kluba SDP-a riječ uzme uvaženi zastupnik Gordan Maras.
Hvala lijepo gospodine predsjedniče. Kolegice i kolege zastupnici uzeli smo ovu stanku zbog jedne izuzetno važne teme koja se desila jučer tijekom dana a projicirat će se na naredne godine naše zemlje i vrlo je bitno kako će i ovaj Sabor i Hrvatska vlada raditi da se ti trendovi nastave. Kao što ste jučer čitali Europska komisija je korigirala stope procjene rasta hrvatskog BDP-a na pozitivno i dala je projekcije da će ta stopa rasta u 2016.godini 2,1% odnosno za ovu godinu je projekcija stope rasta BDP-a 1,8%. Čemu je to razlog i na koji način Europska komisija vidi kako će se razvijati situacija oko hrvatskog gospodarstva. Izazvalo je dosta polemike i u Hrvatskom saboru ali i u javnosti. Ono što je bitno napomenuti te stope rasta i ta projekcija koju je Europska komisija dala na pozitivno su razlozi odnosno posljedica onoga što je Hrvatska vlada protekle 4 godine činila i mnogih komponenata koje utječu na to prvenstveno rasta osobne potrošnje koji raste 17 mjeseci za redom i koji je posljedica poreznog rasterećenja hrvatskih građana. Sa druge strane rast investicija je posljedica i rada Hrvatske vlade i zakona, pozitivnih zakona koje je ona usvojila proteklih nekoliko godina i kao što vidimo prošle godine u odnosu na ovu godinu odnosno ove godine u odnosu na prošlu godinu rast investicija je 1,7% a slijedeće godine se prognozira 2,6%. Također izvoz rast, ove godine se procjenjuje da će taj rast biti nešto iznad 5%, u 2016.preko 5,3%. Ono što nas posebno veseli da raste konačno i rast zaposlenih i da uz ja bih rekao pad nezaposlenih sada imamo i rast zaposlenih koji se ove godine očekuje da će biti preko 1% a slijedeće godine 1,3%. Javne financije i deficit su također korigirane. Europska komisija je bila skeptična prema tome kako će se konsolidirati javne financije u Hrvatskoj ali je korigirala svoju procjenu tako da će deficit ove godine biti odnosno 2015.godine biti oko 4% i konstantno će se smanjivati. I oni očekuju da ćemo 2017.godine biti oko onih kriterija koje smo preuzeli a to je 3% BDP-a. Znači svi trendovi u RH koji su posljedica rada Vlade Zorana Milanovića protekle 4 godine su pozitivni. Ostavili smo Hrvatsku u smislu Vlade gospodarski u puno, puno boljem stanju nego što smo se je zatekli i nema razloga da se tako ne nastavi. Ali dvije stvari su problematične što se tiče našeg optimizma kako će Vlada Tima Oreškovića nastaviti svoj posao. Prvo, količina rada, materijala i inicijative od strane Vlade je sramotno mala. U dva tjedna nemamo niti jedan prijedlog Vlade Tima Oreškovića u Hrvatskom saboru koji bi išao za time da se gospodarski situacija u Hrvatskoj mijenja. Jučer smo imali dvije tehničke izmjene zakona koje su pripremale također stručne službe u okviru protekle Vlade. Nemamo vremena za čekanje, izgubili smo 2,5 mjeseca na formiranje Vlade i gubimo vrijeme iz dana u dan. Inicijative, materijalan nema, sastaju se vijeća, kadrovira se, razmišlja se o tome šta i kako popuniti po javnim poduzećima ali kvalitetne inicijative i materijala nema. Čovjek bi se upitao where is team, where is government, what s going on, da budem malo plastičniji na engleskom zbog toga što će to premijer vjerojatno puno bolje razumjeti, a možda neće razumjeti Tomislav Karamarko koji se bavi jedino njegovim antikomunističkim manifestom. Ne treba nam to, treba nam gospodarstvo, treba nam inicijativa, treba nam rad i treba nam zajedništvo, a zajedništvo se ne pokazuje ni u Hrvatskom saboru. Danas kada je pozicija imala mogućnost podržati u međustranačkom dogovoru člana predsjednika saborskog Odbora za unutarnju politiku to se ne pokazuje. Kakvo je to zajedništvo, kakav patriotizam i na šta to vi pozivate? Pozivate na podjele, na vraćanje na staro a kvalitetnih inicijativa nema. I to nije dobro i zapamtite ove riječi, vidjet ćete kakvi će rezultati vašeg rada biti. Naš rezultat je takav da smo zatekli Hrvatsku u minusu, minus BDP-a u prvoj godini je bio -2% vi imate +2%. Ja očekujem kada ova vaša Vlada bude odlazila iz pozicije da taj rast bude najmanje 6% ako budu trendovi ovakvi. Hvala lijepo.
Hvala lijepa. Sada će u ime kluba HDZ-a riječ uzeti uvaženi zastupnik Domagoj Ivan Milošević.
Hvala gospodine predsjedniče. Pa zamislite gospon Maras samo odlazak ove bivše Vlade, vaše Vlade je podigao optimizam, čak i u Europskoj komisiji u Bruxellesu ne samo hrvatskih poduzetnika, nego sam čin odlaska nakon višemjesečnih pregovara svi svugdje procjenjuju da će ekonomija rasti više nego što je to se očekivalo nakon što ste otišli s vlasti. No, ajmo redom, … [[Upadica se ne čuje.]] da imat ćete gospođo Pusić ako se ne varam za 4,5 minute pričat pa vas sad molim za tišinu. Dakle vaša poznata skromnost zaboravlja da ste Hrvatsku državu preuzeli krajem 2011.godine nakon što smo tehnički izašli iz recesije kao što su izašle i velika većina europskih zemalja. Dakle, podsjetit ću nas sve, jer stalno se u ovoj sabornici na to moramo vraćati a to je cijela Europa posljedično financijskoj krizi na zapadu 2009.zaronila u duboku recesiju, neki su padali i stopama u EU više od 10 i 15%, Hrvatska 9% 2009. I tako je to nekoliko godina, slažem se, moglo i bolje, išlo do 2011. kada smo tehnički izašli iz recesije i napokon završili pregovore za ulazak u Europsku uniju. Tada je došla vaša Vlada i ja ću vas ovdje podsjetiti nakon 9 mjeseci 2012. a nekako imam dojam da se, posebno se to zadnjih mjeseci nekako gura kao da je SDP-ova većina upravljala samo 2015., 2012., '13., '14., tim je valjda upravljao netko drugi. Ti rezultati nisu bitni, samo 2015. zadnjih 6 mjeseci, a doći ćemo na tih zadnjih 6 mjeseci. No, dakle, najavljivali ste u srpnju 2012. gospodarski rast 2 do 3% sljedećih godina, ostvarivali ste pad. Kumulativni rezultat je skoro 3% pad u 4 godine upravljanja. Dakle ne možemo razgovarati o zadnjih 6 mjeseci i zato zaista pozivam na malo više skromnosti kada ovdje izlazite sa podacima ili sa političkim osudama. To je s jedne strane. S druge strane, podsjetiti ću nas sve kako smo zapravo prošle godine evo tako, hvala Bogu da jesmo, izašli iz gospodarske recesije. Nažalost, velikom većinom slučajeva Vladi i Vladinim nastojanjima usprkos i onom što je činila Vlada pogrešno reći ću nekoliko rečenica u te 4 godine. Ne samo što se igrala porezima nego što nije činila niti jednu reformu. U 4 godine niti jednu reformu. Kada pročitate izvješće Europske komisije proteklih 2 godine neprekidno i stalno se ukazivalo ono što smo mi ovdje govorili na desnoj strani u hrvatskoj sabornici. Niste slušali. Ali sada imate obraza na samom početku rada nove Vlade izgovoriti ovo što ste sada izgovorili. Za to stvarno nemate apsolutno nažalost niti jednu podlogu. Što se tiče gospodarskog rasta svima je poznato koji se malo samo razumiju u gospodarstvo da je nažalost velika većina, odnosno utjecaj na gospodarski rast bio prije svega pad cijene nafte, rast turizma, o tom turizmu bi se dalo razgovarati. Hvala Bogu da imamo turizam. Mogu ja završiti jednu rečenicu da vi ne upadate gospođo Pusić. … [[Upadica se ne čuje.]] Da, lijepo. Dakle turizam kojim nažalost mi ne upravljamo nego upravljaju vanjski faktori, dakle Arapsko proljeće mnogo štošta što je hvala Bogu pozitivno utjecalo na ubrzani rast prihoda od turizma. Pa time i gospodarski rast. I na kraju ponovno naglašavam, ulazak u Europsku uniju. Ulazak u Europsku uniju koji je promijenio obračun, način obračuna izvoza. Hvala Bogu, neka se dogodilo i to ali to nije dovoljno. Ono što nismo vidjeli u te 4 godine, nismo vidjeli niti jednu reformu. Fiskalizacija se ne može nazvati nikakvom reformom. To nije strukturna reforma, to je samo isključivo učinkoviti način za naplatu poreza. Posljedica toga što nismo viđali reforme u ovom Saboru niti prijedloge su gotovo 25% BDP-a i rast javnog duga. Vidjeti ćemo da li ćemo na kraju doći, ja se bojim da ćemo doći sa svim izdanim jamstvima i blizu 100 milijardi kuna duga. Netko će morati u ovoj sabornici kada se sve skupa zbroji na to odgovarati a biti će još toga za odgovarati proteklih nekoliko godina što se činilo i što se nije činilo. Ali polako, doći će sve na svoje. Investicije vidjeli nismo. Mi smo vjerojatno prva zemlja koja je ušla u Europsku uniju i koja nije iskoristila priliku ulaska, dakle da dođu strani ulagači, da se stvori konkurentnije poslovno okruženje, da se pokrenu veliki strateški projekti. Donosili smo Zakon o strateškim investicijama. Što se u 4 godine dogodilo? Ništa. Godinu dana je stajala koordinacija nije se odlučivalo o tzv. strateškim projektima. Čemu zakoni ako se ne provode? Jedan jedini projekt vam je Zagrebačka zračna luka pripremljen 2011. Cijeli natječaj. Godinu dana je trajalo da se nakon toga potpiše ugovor. Gdje su ostali projekti? Nije ih bilo. O korištenju EU fondova dakle neću ni spominjati, podrška privatnom sektoru, nismo je vidjeli. I na kraju samo mi dozvolite samo još jednu rečenicu a to je ako je netko dijelio društvo u proteklih 4 godine umjesto da se bavio sa ekonomskim temama i reformama i svime što sam spomenuo onda je to bila bivša Vlada. Evo, hvala lijepa.
Evo, hvala lijepa. Sljedeći će u ime kluba HNS-a, Liberalnih demokrata riječ uzeti uvaženi zastupnik Ivan Vrdoljak.
Hvala lijepo predsjedniče, kolegice i kolege, dame i gospodo. Nevjerojatna je rečenica, ne znam je li ozbiljna ali treba shvatiti da sjedimo u Hrvatskom saboru, za govornicom u Hrvatskom saboru. I kolega Milošević bez imalo srama, kolega Milošević, ja i on komuniciramo često, pazite nas gledaju, u financijskim institucijama nas gledaju. Vi mislite da je FIC ili Europska komisija digle prognoze ili rejtinge samo zato što je neka Vlada došla a u njoj Crnoja i Hasanbegović i neki informacije koje ja uopće ne razumijem hoće li biti moratorij na investicije ili neće biti moratorij na investicije, hoće li biti energetskih projekata ili neće biti energetskih projekata, to kada čuje FIC konsternacija. To rejtinzi skaču. To kada čuje Europska komisija stigao ministar gospodarstva s kojim ja vrlo korektno razgovaram jer želim pomoći svojoj državi, vidi, to komisija digne procjenu za 6%. Pa to su ozbiljni ljudi. Pa kako, odakle vam bezobrazluka da kažete sama, dolazak Vlade … [[Govornik se ne razumije.]] procjene. Pa pročitajte [[Upadica: Kolega Vrdoljak ja vas molim da rabite izraze koji su adekvatni.]] Znam ja točno šta sam rekao. Dakle Europskoj komisiji … [[Govornik se ne razumije.]] optimizam jer je došla nova Vlada. Pročitajte europski semestar, ovako, nacionalni program reformi, ovako. Ja ga se bojao jer znamo da je jedan dio teško napraviti, nije teško napraviti. Svi čekaju te reforme, jedan dio je napravljen, drugi dio nije, nije bila politička situacija, nije bilo sredstava u proračunu. Kako se obračunava drugačiji iznos, tako se obračunava i drugačije javni dug i garancije i to znamo. Jer smo razgovarali sa statistikom. Odakle gledamo sada na ovaj obračun izvoza, pa zbog toga rast izvoza a novi obračun javnoga duga gdje nam je sve ušlo u dug što je postojalo iz 2000. godina, to nije zanemarivo, to je naše članstvo u Europskoj uniji zato je i porastao javni dug u toj mjeri jer su sve garancije koje ste vi izdavali dok ste bili ministar i vaši kolege koji su bili ušli unutra, to je moja država i nema veze, tu smo gdje jesmo i imamo dobru zemlju i dobar rast. Zato ljudi nemojte koristiti ovu pozornicu da bi govorili da je Europskoj komisiji skočio optimizam i prognoze zato što je došla nova Vlada u kojoj privih 7 dana smo razgovarali o jednom ministru koji nema veze sa gospodarstvom. Ja čekam stvarno da dođete sa reformama, ja čekam stvarno da dođu materijali i sve ću podržati. Stigao je sada promjena Zakona o strateškom, dobro nomotehnička je samo da možete. Imenujte te projekte, realizirajte ih. Imat ćete punu podršku opozicije u tome, a ne na destruktivan način. Dolazak Vlade Europska komisija diže procjenu na 7%. Pa ljudi vas gledaju u Bruxellesu, pa ljudi vas gledaju. Pitat će me šta je to? Pa oni dižu procjene na osnovu … [[Govornik se ne razumije.]] pokazatelja. Industrijska strategija je donešena, usklađena sa Europskom komisijom, implementacija ide, industrija nam raste prvi put u 25 godina, izvoz nam raste novi obračun. Da, ali raste i nakon ovog obračuna, raste u odnosu na 2014. kad je bio novi obračun između četrnaeste i petnaeste raste industrija 2%, a i četrnaeste je bio novi obračun. Znači ne skače ni izvoz, ni industrija na osnovu novog obračuna u petnaestoj godini, skakao je možda u četrnaestoj dijelom u odnosu na trinaestu. Skače i duing biznis. Eno ga Boris, danas došao u Sabor. Trebao je donesti odluku da se rastereti porezno, pa čekat efekte, smanjit prihode, čekat efekte na rastu potrošnje, pa ćemo se naplatiti na PDV-u. Jel' se donijela odluka? Jel' raste potrošnja? Raste potrošnja na duing biznisu. Koliki smo bili osamdeset i šesti? Jesmo završili mandat na četrdesetom mjestu? Jesmo završili na četrdesetom mjestu? Gledajte odgovor kolege Šukera iz klupe, gledajte odgovor kad ja govorim osamdeset i šesto mjesto duing biznisa Svjetske banke. To nismo sebe ocjenjivali. Ja očekujem da nakon dolaska ove Vlade sljedeći mjesec Svjetska banka nas premjesti na dvanaesto mjesto. Ne, mi smo se ginili sa osamdeset i šesto na četrdeseto. Vi ste digli na osamdeset i šesto. Čak ste spustili ja mislim sa sto dvadeset i šestog kojeg ste bili jedno vrijeme što čestitam. Devedeseta zemlja smo skoro bili u zemlji, došli smo u ovom mandatu na četrdeseto mjesto. Kada Svjetska banka bude vidjela da je stigla nova Vlada, pa idući mjesec ćemo biti dvanaesti. Pa daj se uozbiljite! Pa to je ozbiljan posao! I odgovor na to kolege Šukera iz klupe zašto PDV u 12. mjesecu bio niži? Duing biznis se strateški rješava režite parafiskalne namete. Mi smo dijelom zato smo i došli sa 86 na 40. Režite i dalje, donesite reforme, podržat ćemo ih. Gdje su ljudi reforme. Krenite s tim reformama. Imat ćete podršku u svojim kolegama koji su ovdje dobili privilegiju biti članovi Sabora i podržati sve ono što je dobro za svoju zemlju, samo dođite s tim, a ne demagogiju reći kak' je došla Vlada iste sekunde fić i Europska komisija kažu blagostanje u Hrvata. Pa to možete negdje u nekim dijelovima Hrvatske prodati, to ne možete napraviti Europskoj komisiji i nemojte nas molim te dovoditi više sa takvim izjavama u takvu situaciju [[Upadica predsjednik: Hvala lijepa.]] Htio bih skrenuti pažnju, jedna rečenica [[Upadica predsjednik: Hvala lijepa.]] Htio bih skrenuti pažnju, jedna rečenica [[Upadica predsjednik: Prošlo vam je jako puno vremena.]] Država je bolja neg' što je bila, rast od 2% je vaša dobra podloga da završite mandat na 5%. Ako smo mi porasli 3% porastite i vi.
Kolega Vrdoljak, ja sam tolerantan svima da prekrše malo vremena ali nemojte baš pretjerivati sa time. Sad bismo prešli na točku izbor, imenovanja i razrješenja Molim predsjednika Odbora za izbor, imenovanja i upravne poslove … [[Upadica se ne razumije.]] Da, izvolite? Uvažena zastupnica Dragica Zgrebec.
Gospodine predsjedniče molim vas za 15-minutnu stanku za klub SDP-a jer po prvi puta se desilo da jedan oporbeni prijedlog za imenovanje nije prošao na Odboru za imenovanje i želimo izreći svoj stav.
Naravno da da. Ja samo postavljam pitanje organizacijske prirode radi da li da radimo pauzu pa vaš stav ili da to u sklopu diskusije? Pauzu? U redu. Uvaženi zastupnik Batinić.
Hvala predsjedniče. U ime kluba HNS-a također stanku tražim po istoj temi.
Hvala. Uvažena zastupnica Nansi Tireli.
Poštovani predsjedniče i klub Laburista traži stanku po istoj temi.
Uvaženi zastupnik Hrelja, izvolite.
Iz istih razloga tražim stanku.
Imamo još. Uvaženi zastupnik Ivan Šuker i to je to.
… [[Govornik nije uključen.]]
Formalno ćemo odrediti kao uvijek stanku od 10 minuta. Prema tome, ja vas lijepo molim, vidjeti ćemo se ponovno ovdje u 12,25. STANKA U 12,15 SATI. [[NASTAVAK NAKON STANKE U 12,25 SATI]] Kolegice i kolege ja vas molim da zauzmemo mjesta. I evo ga krenut ćemo sa prvim klubom koji se javio za stanku a to je klub SDP-a. Uvaženi zastupnik Igor Dragovan će u ime kluba SDP-a iznijet njihov stav. Izvolite.
Poštovane kolegice i kolege, današnja odluka većine na Odboru za izbor imenovanje je uistinu odluka bez presedana jer dosad u našoj demokratskoj praksi u Parlamentu se nije dogodilo da sukladno dogovorom i podjelom mjesta u odborima većina ili manjina određuje tko će koga predložiti u bilo koji odbor i na bilo kojem mjesto koje je postignuto dogovorom između pozicije i opozicije. Tim više jer se radi o Odboru za unutarnju politiku i nacionalnu sigurnost koji Zakonom o sigurnosno-obavještajnom sustavu RH je jasno propisano u stavku 4.da radom odbora Hrvatskog sabora nadležnog za nacionalnu sigurno predsjedava zastupnik iz redova najzastupljenije oporbene strane. Da li je ovo ukidanje, da li je ova vaša odluka danas na odboru i ne prihvaćanje prijedloga koji je klub SDP-a uputio ukidanje Zakona o sigurnosno-obavještajnom sustavu RH? Ako jeste onda to morate javno i reći. Mi želimo promijeniti Zakona o sigurnosno-obavještajnom sustavu RH, mi želimo ukinuti mogućnost nadzora opozicije sukladno zakonom i preuzeti apsolutno i kompletan sustav bez ikakve mogućnosti kontrole i nadzora. Ako je to to, onda to morate jasno reći. Jel ovom odlukom u kojem ne prihvaćate prijedlog SDP-a na koji ima apsolutno pravo na mala vrata ukidate zakon, odredbe Zakona o sigurnosnom-obavještajnom sustavu RH. S druge strane, u kontekstu medijskih natpisa i priča koje možemo vidjeti kroz medije, a to je smjena ravnatelja Sigurnosno-obavještajne agencije ovo nama liči da je to jadan paket. Smjena ravnatelja Sigurnosno-obavještajne agencije bez ikakvih obrazloženja i razloga i neprihvaćanje prijedloga najveće opozicijske stranke za predsjednika Odbora za unutarnju politiku i nacionalnu sigurnost. Imamo pravo u SDP-u biti ozbiljno zabrinuti a vjerujem i hrvatski građani jel najave koje su se u pregovorima koje ste imali sa svojim koalicijskim partnerima u kojima je Sigurnosno-obavještajne agencije bio dio plijena i podjela fotelja jer se spominjao u tome ko će predlagati ravnatelja agencije, a ako se događa ovo to znači da bez Odbora za unutarnju politiku i nacionalnu sigurnost će se postupak i razriješena i možebitnog imenovanja provesti jel odbor po nama nije konstituiran ako nema svog predsjednika a to je jasna analogija kao što Sabor nije konstituiran ako nije izabran predsjednik Hrvatskog sabora. I drugo, mi očekujemo da će ovdje dobiti mogućnost az glasanje s obzirom da pored Odbora za izbor imenovanja po članku 272. Poslovnika Hrvatskog sabora i 15 zastupnika može dati prijedlog za predsjednike odbora ili za članstvo u odboru. Mi smo taj prijedlog uputili i očekujemo da će nam biti omogućeno odnosno da ćemo o tom našem prijedlogu po točki kada dođe Odbor za unutarnju politiku i nacionalnu sigurnost moći i glasati. I ako se to ne dogodi onda uistinu smatramo da je to ozbiljno uskraćivanje demokratskog prava opozicije u Hrvatskom saboru dosada nezabilježeno, dosada neviđeno. Imali smo različitih situacija ali smo iz svih situacija izlazili određenim dogovorom. Prema tome, i zbog hrvatskih građana da radi se o Ranku Ostojiću, o kolegi koji je skoro život ostavio sanirajući poplave u Gunji, o čovjeku koji je krvario mjesecima da bi se Hrvatska pokazala u Europi kao humana zemlja na izbjegličkoj krizi. Da to je čovjek koji je savjesno, odgovorno, pošteno radio svoj posao na poziciji ministra unutarnjih poslova u koje hrvatski građani ogromnu izbjegličku krizu nisu niti osjetili u prošloj godini. Da to je čovjek kojeg vi ne prihvaćate na mjesto predsjednika Odbora za unutarnju politiku i nacionalnu sigurnost. Hvala.
Hvala lijepa. Sad će u ime kluba HNS-a riječ uzeti uvaženi zastupnik Milorad Batinić, a pardon uvažena zastupnika potpredsjednica doma Vesna Pusić.
Zahvaljujem gospodine predsjedniče, oprostite na ovome, kolega Batinić se javio kao predsjednik kluba u naše ime. Uvažene kolegice i kolege, dakle suočeni smo sa jednom situacijom koju dosad nikad nismo imali. Naime, radi se ne samo o dobrim običajima ili džentlmenskom dogovoru ili međustranačkom dogovoru kao u svim ostalim situacijama. Radi se o zakonu. Ovaj položaj ili uloga predsjednika Odbora za unutarnju politiku i nacionalnu sigurnost je jedina pozicija koja je definirana zakonom. Zakon kaže da je na čelu tog odbora zastupnica ili zastupnik iz najveće oporbene stranke. Time podvlačim se ta situacija razlikuje od svih ostalih. Sve ostalo možete reći prekršen je džentlmenski sporazum, ili dogovor, prekršen je međustranački dogovor ili običaji kakvi su bili, ali ovdje ne. Ovdje je odbijanje ovog prijedloga kršenje zakona. Postoji naravno racionalni razlog zašto je upravo i jedino ova pozicija, dakle osoba koja je na čelu upravo ovog odbora zašto je definirana zakonom. Pa definirana zakonom zato što je očito Hrvatski sabor kao zakonodavac smatrao da je neophodno da postoji parlamentarni nadzor vođen oporbom, tko god ta oporba bila nad sigurnosno-obavještajnom zajednicom. To je po logici posla i zadaće koju ima u velikoj mjeri jedan posao koji se radi u tajnosti koji nije pred očima javnosti. Koji nije za razliku od recimo onog što rade ministri svaki dan predočen i izložen kritici i uvidu javnosti. Ili ono što radimo mi ovdje u Saboru. To je jedan posao koji se, kao što sam rekla po logici na van vrlo često ne vidi i što se u takvim institucijama radi na van, na dnevnoj osnovi se ne vidi. I zbog toga je posebno važno da nad tim postoji parlamentarni nadzor i da taj parlamentarni nadzor vodi netko tko ima izborni legitimitet činjenicom da je najjača oporbena stranka i ima legitimitet kontrole činjenicom da nije iz istog političkog tima ili sa iste političke strane s koje i parlamentarna većina i Vlada koja imenuje ključne ljude u tim službama. I u trenutku kada se ospori ta mogućnost kontrole nema više ništa što stoji između potencijalne uvijek prisutne tendencije, svega što se radi u tajnosti da sigurnosno obavještajna zajednica zavede teror. To je u teoriji države i prava poznato i historijski ali i sama logika stvari govori da nešto što se radi u tajnosti ako na tim ne postoji nadzor i to kvalificirani legitimni nadzor, dakle nadzor koji po logici stvari je iz druge političke opcije od one koja postavlja sve ključne ljude u sigurnosno-obavještajnoj zajednici. Onda zato je naime to definirano zakonom i jedino definirano zakonom [[Upadica: Hvala lijepa.]] Onda Sabor otvara mogućnost da se nad ovom zemljom, nad građanima koji su za sve nas koji smo ovdje glasali [[Upadica: Hvala.]] zavede teror. I prema tome i hvala gospodine predsjedniče, oprostite, završna rečenica [[Upadica: Da, ali malo predugo.]] I prema tome ja vas molim da razmislite o svom stavu i držite se zakona bez obzira na vrijeme. U svako vrijeme se trebate držati zakona kolegice i kolege.
Ja vas molim da vi kao potpredsjednica Sabora koja vrlo dobro znate pravila ne kršite pravilnik na takav način da minutu dulje govorite. Ja sam sklon puštanju da ljudi malo dulje govore ali est modus in rebus. Sada ću zamoliti da u ime Hrvatskih laburista riječ uzme uvažena zastupnica Nansi Tireli.
Zahvaljujem gospodine predsjedniče, poštovane kolegice i kolege. Postavlja se pitanje u ovom trenutku zašto ne želimo poštivati zakon. Ako ne biramo predsjednika odbora što to znači, da ćemo čekati da vladajuća većina dođe u Sabor sa novim prijedlogom zakona kojim će to izmijeniti? Do kada ćemo čekati s obzirom na ovaj tempo kako novi zakoni dolaze u saborsku proceduru. Drugo pitanje koje se postavlja jest u čemu je problem, ako u zakonu decidirano piše da mjesto predsjednika Odbora za unutarnju politiku i nacionalnu sigurnost pripada najvećoj oporbenoj stranci. Tko to ima pravo u ime najveće oporbene stranke odlučivati, tko iz njihovih redova može i koga oni to žele vidjeti na tom čelnom mjestu. Da li je to sada pravo HDZ-a, Laburista ili bilo koga drugoga da kaže najvećoj oporbenoj stranci vaš kandidat kojega vi predlažete nije dobar? Treće pitanje koje se otvara jeste zašto se to događa, da li zbog toga što vladajući uistinu žele imati apsolutni nadzor nad sigurno-obavještajnim službama ili je Ranko Ostojić koga je najveća oporbena stranka predložila za to čelno mjesto, što? Državni neprijatelj? Ne sviđaju nam se, ne znam, boja očiju, boja glasa, hod? Što to tog čovjeka toliko inkriminira da najvećoj oporbenoj stranci uzimamo pravo da on bude njihov kandidat? U posljednjih nekoliko dana cijelo vrijeme govorimo o nekoj čudnoj i novoj praksi u Saboru, nešto o nečemu što se nikad prije nije dogodilo ali još uvijek nismo dali odgovor na pitanje tko je za to kriv, tko tu novu praksu uvodi i tko je počeo uvoditi nova pravila igre, nova pravila poštovanja i nova pravila poštivanja zakona. U ovom trenutku činjenica jeste da se ovakvim postupanjem možemo ostaviti sve drugo na stranu, ne poštujemo zakone Republike Hrvatske. I onda ćemo pričat o reformama, onda ćemo pričati o napretku, onda ćemo pričati o boljitku kako Hrvatska ili bilo koja druga zemlja može živjeti u boljitku, a ne poštuje zakone koje je sama donijela. Zbog čega onda idimo doma svi mi iz oporbe, pustimo vama da donosite ne zakone. Nama u ovom trenutku čak ni zakoni ne trebaju, nama treba samo vaša dobra volja i vaše želje što hoćete, što želite kontrolirati i na koji način to želite kontrolirati. Očito smo došli do onog trenutka kada oporba u Hrvatskom parlamentu uistinu nije potrebna. Radite, počeli ste raditi onako kako mislite da treba raditi, a to kako se radi nepoštivanjem zakona nije dobro. Sve ostalo ostavimo na stranu, ostavimo na stranu čak i imena. Ali temeljno pitanje jeste to da ste si uzeli za pravo ne poštivat odluke i odlučivat u ime drugoga što će i kako. Možda unutar vladajuće koalicije ste dobili jednu praksu teškog pregovaranja, ali ovdje se ne radi ni o pregovaranju, ni o ničemu drugome nego o poštivanju zakona. I uistinu koristim ovu priliku da zamolim sve nas ovdje samo za jednu stvar – poštujmo zakone Republike Hrvatske. A ukoliko ste imali namjeru napraviti ovo što ste sada napravili trebali ste se barem potruditi i u saborsku proceduru dati izmjenu zakona koja vama odgovara i tu izmjenu zakona zahvaljujući većini u Saboru i izglasati. Hvala lijepa.
Hvala. Sada će u ime kluba HSU Stipe Petrina govoriti uvaženi zastupnik Silvano Hrelja.
Poštovani gospodine predsjedniče, poštovane kolegice i kolege. Šaljemo prestrašne poruke našim građanima u ova protekla tri tjedna. Počeli smo sa zaobilaženjem Poslovnika i kad sam jučer skrenuo pažnju da se zaobilazi, da ne kažem krši Poslovnik kolega Šuker je napao jednu tajnicu što se nije dogodilo sve ove godine što sam ja u Hrvatskom saboru da ne želi sazvati odbor. Odbor sazivaju predsjednici radnih tijela, odnosno radna tijela sazivaju predsjednici. U slučaju spriječenosti ili odsutnosti po ovlaštenju to čine potpredsjednici i tako govori naš Poslovnik. Na kraju krajeva, to što je rekao kolega Šuker jučer demantiraju njegovi kolege Mlakar i gospodin Domagoj Milošević koji su sazvali konstituirajuće sjednice svojih odbora, koji su sazvali u maniri dobrih predsjednika da upoznaju svoje članove i da se počne raditi. Dakle, nije bilo dovoljno kršenje odnosno zaobilaženje Poslovnika, sad idemo prema kršenju zakona. Dakle, danas ćemo poslati poruku da je većina u hrvatskom Parlamentu spremna zbog partikularnih interesa kršiti zakon. Da li nam to treba? Da li je to obećavajuća situacija za hrvatsko društvo u cjelini? Ali gledajte, ja ću bit vrlo kratak i ovdje stati odnosno završiti. Ja ne dvojim da je to u interesu Domoljubne koalicije i da će oni glasati kako god su se dogovorili. Mene interesira kako će kolegice i kolege iz MOST-a s kojima smo pregovarali, koji su se zaklinjali da će tražiti transparentnost, čistoću, zakonitost posla, kako će oni glasati u odnosu na ovu točku dnevnog reda i na ovaj prijedlog. To me jako interesira. I molim javnost da na to jako pazi, jer će to biti jasan znak da li se zalažu za ono što su govorili u svim ovim silnim pregovorima i ovom silnom nadmudrivanju. Hvala lijepa.
Hvala. I sada dajem riječ u ime kluba HDZ-a uvaženom zastupniku Ivanu Šukeru.
Kolegice i kolege, najgora je stvar kad u politici imate kratku pamet, kad zaboravljate što ste radili. Ja ću krenut sa ovom svojom raspravom, sa citatom zapisnika sjednice Hrvatskog sabora od 29.5.2015. godine. Tadašnji predsjednik Odbora za izbor, imenovanje, citiram: "Prijedlog odluke o razrješenju članice i izbor člana Odbora za gospodarstvo Hrvatskog sabora. Prijedlog i ovo neću čitati imena zbog ljudi. Predsjednik Hrvatskog sabora otvaram raspravu o prijedlogu odluke. Nema zainteresiranih. Zaključujem raspravu. Molim glasujte o prijedlogu odluke. Glasovanje je završeno. Molim rezultat? Odluka nije dobila potrebnu većinu. Dakle, 14 za, 2 suzdržana, 62 protiv." Toliko o vjerodostojnosti priča kolega sa lijeve strane sabornice. Dakle, ovo je zapisnik Hrvatskog sabora koji ste kolegice i kolege usvojili ovdje. Dakle, ovdje se radi o imenovanju običnog člana odbora. Dakle, samo malo. Ja vas lijepo molim, ja sam vas pristojno slušao. Dakle, kad nemate argumenata onda dobacujete. Hoćete da vam spomenem slučaj imenovanje članice Odbora za vanjsku politiku mimo dogovora o kvoti oporbenih klubova. Sjetite se, tada sam rekao da mi je sa ljudske pozicije vrlo nezgodno govoriti o tome. Vi ste se ismijavali iz svega toga skupa, ali ste imenovali mimo onoga što pripada HDZ-u. I da ne govorim o tome kako ste 2001. smijenili potpredsjednika Sabora iz hrvatskih redova mimo odluke HDZ-a u nekakvom političkom dogovoru. Dakle, da konstatiram. Prvo, nije istina što ste svi ponavljali da se ovo prvi puta događa u povijesti Hrvatskog sabora jer vi ste to ne jedanputa demonstrirali u protekle 4 godine, ali kažem ovo je zapisnik i o njemu nemam namjeru više govoriti. Druga stvar ovdje ću javno reći zbog hrvatske javnosti nesporno je da mjesto predsjednika odbora pripada oporbi. Prema tome mi niti to sporimo niti bilo što. Ali isto tako dozvolite da imamo primjedbe na vaš prijedlog. I predsjednik odbora ga je iznio. Ja mogu samo navesti nekoliko primjera. Kolegice i kolege stavite se u poziciju našeg kolege Raškovića, kako se on osjećao kad su nekakve informacije procurile van. To govorim, kolegu spominjem zato što je tu u sabornici, da nije u sabornici ne bih ga spomenuo. Što je sa slučajem "svastika"? Ispolitiziran do besvijesti, osramoćen Nacionalni savez, osramoćena Hrvatska reprezentacija. Koji su rezultati toga? Ništa! Što je sa korištenjem policije u političkim procesima i progonima i niz drugih stvari? To je razlog … [[Govornici govore u glas, ne razumije se.]] Kolegice i kolege sjednica 29.05.2015. niste prihvatili običnu zamjenu člana. Toliko o vašoj političkoj vjerodostojnosti i toliko o tome što ste govorili za ovom govornicom prije nekoliko minuta. Znači, govorili ste neistine, govorili ste neistine. Mi ne kršimo zakon jer da smo … [[Govornici govore u glas, ne razumije se.]] Ja vas molim gospodine predsjedavajući da ovu nervoznu gospodu sa lijeve strane malo smirite. Dakle, da je HDZ izabrao nekoga iz vladajuće koalicije ili bilo koga drugog onda bi se kršio zakon. Dakle, mjesto predsjednika odbora još uvijek čeka prijedlog oporbe. To što mi kao vladajuća većina, zapravo ja govorim u ime kluba HDZ-a, ne možemo prihvatiti imenovanje gospodina Ostojića rekli smo ako treba to ćemo još detaljnije elaborirati. Ali ponavljam, i s tim ću završiti, dakle nije istina da se ovo prvi put događa, vi ste to pokazali na daleko drastičnijem ili banalnijem primjeru nekoliko puta. Nije istina da se krši zakon jer da se krši zakon kolege vi možete sad predložiti nekoga drugog i može biti izabran. … [[Govornici govore u glas, ne razumije se.]] Pa vi možete, ali gledajte ja sa vama ne komuniciram, ja samo kažem kao prijedlog. Ja sa vama ne komuniciram. Ali ponavljam vam, ovdje ste svi koji ste govorili rekli jednu veliku neistinu tvrdeći da se nikada nije dogodilo u hrvatskoj povijesti. Ovo vam je zapisnik za koji ste vi digli ruku i koji jasno govori koliko ste vjerodostojni i koliko govorite istinu.
Hvala lijepa. Sada kad smo obavili ove govore vezane uz prekid mi bismo prešli onda na sljedeću redovitu točku dnevnog reda, a ta je - Godišnje izvješće Hrvatske agencije za nadzor financijskih usluga za 2014. godinu Podnositelj izvješća je Hrvatska agencija za nadzor financijskih usluga temeljem članka 21. Zakona o Hrvatskoj agenciji za nadzor financijskih usluga. Materijal ste primili u pretince. Želi li podnositelj dati dodatno obrazloženje? Da. Izvolite, predsjednik Upravnog vijeća gospodin Petar- Pierre Matek.
Uvaženi predsjedniče, uvaženi zastupnice i zastupnici. Poznato vam je da je djelokrug nadležnosti HANFA-e prilično širok. On obuhvaća nebankarske financijske usluge, znači investicijske i mirovinske fondove, osiguranja, leasing, factoring, tržište kapitala u smislu i infrastrukture i posrednika na tržištu kapitala i samih kompanija koje su izdavatelji na tržištu kapitala. U izvještaju možete o svakom tom sektoru pronaći vrlo iscrpne detalje, zato ću se ja u ovome izlaganju koncentrirati na onome što je najviše obilježilo 2014. godinu u HANFA-i. Naravno, naš je osnovni posao nadzor financijskih usluga, ali trebamo svejedno reći da je 2014. obilježilo jedna vrlo intenzivna izmjena propisa na području financija koja je najvećom mjerom uvjetovana značajnim zahtjevima iz EU. Na snagu je stupio i potpuno izmijenjen zakonodavni okvir za dobrovoljne obvezne mirovinske fondove kao i Zakon o factoringu kojem je prvi puta djelatnost i zakonski definirana. HANFA je radila vrlo intenzivno na izradi četiriju novih zakona i četiri izmjena i dopuna postojećih zakona iz svoje nadležnosti. Još je sudjelovala u izradi mnoštva drugih zakona iz nadležnosti nekih drugih institucija. Na temelju tih zakonskih propisa donijeli smo čak 99 novih pravilnika, 25 izmjena i dopuna postojećih pravilnika. Spomenuo sam EU. 2014. godina je bila i prva godina koja je bila cijela obilježena članstvom u EU. To je članstvo za HANFA-u kao i za većinu drugih institucija u Hrvatskoj donijelo velike kadrovske financijske i operativne izazove i to prvenstveno zbog članstva u Europskom nadzornom tijelu za vrijednosne papire i tržite kapitala, tzv. ESMA-i i Europskom nadzornom tijelu za osiguranje strukovno mirovinsko osiguranje ljudi. Te se aktivnosti odnose na neposredno sudjelovanje u radu tih tijela kako na nižim operativno provedbenim razinama, tako i na razini strateškog odlučivanja u njihovu odboru nadzornih tijela. Očekivali smo ulaskom u EU veliki broj notifikacija stranih nadzornih tijela u namjeri subjekata registriranih u drugim državama da obavljaju financijske usluge na području Republike Hrvatske. Takvih smo notifikacija dobili na stotine i stotine prvenstveno na području osiguranja i investicijskih usluga. Premda kao što sam rekao je notificirano stotine stranih kompanija u Hrvatskoj To još uvijek nije utjecalo na jačanje dinamike i nekakvih velikih pomaka na tržištu. Može se pretpostaviti da će s vremenom udjel i uloga tih stranih institucija odnosno kompanija u Hrvatskoj biti sve značajniji. Kao što sam rekao na početku osnovna HANFA-ina djelatnost je nadzor naših subjekata nadzora. Unatoč velikom poslu na regulatornim aktivnostima niti taj dio nismo zanemarili. Posredni nadzor se obavlja analizom financijskih i nadzornih izvještaja koji se moraju dostaviti HANFA-i, a obavili smo i 43 neposredna nadzora. Pod neposrednim nadzorom podrazumijeva se nadzor na licu mjesta u prostorima subjekata nadzora. Značajan dio regulatornih zahtjeva proizlazi iz propisa koji su doneseni na razini EU i oni nadležnim tijelima država članica ostavljaju određenu diskreciju o načinu provedbe nekih pravila. Zbog toga HANFA u svom radu vrlo intenzivno komunicira sa subjektima nadzora i neposredno se upoznaje s njihovim prijedlozima i mišljenjima. Spomenuo sam 99 pravilnika i moram reći da sam vrlo ponosan na to što je svih tih 99 pravilnika prošlo uredno javnu raspravu i svi su komentari koji su zaprimljeni tijekom javne rasprave vrlo temeljito analizirani, mnogi od njih i prihvaćeni. Sada bih prešao na jedan dio stanja u financijskome sektoru. Znači unatoč nastavku nepovoljnih gospodarskih kretanja 2014. je vidljivo poboljšanje poslovnih rezultata, indikatora poslovanja pojedinih segmenata u financijskom sektoru koji mi nadziremo kao i pojedinih subjekata nadzora. Zaustavljen je višegodišnji trend smanjenja imovine investicijskih fondova, a imovina obveznih mirovinskih fondova nastavila je rasti. Prosječan prinos 2014. godine fondova kategorije B je bio 11,4% a te su godine krenuli sa radom i fondovi kategorije A i C. Od kolovoza 2014. do kraja godine su ostvarili prosječne prinose od 4,6% fondovi kategorije A i 2,9% fondovi kategorije C. Članstvo u otvorenim i zatvorenim dobrovoljnim mirovinskim fondovima se također u 2014. povećalo i imovina tih fondova je porasla za više od 20%. Premije životnih osiguranja su rasle 3,9%, a zabilježen je blagi porast dobiti nakon oporezivanja u skupini životnih osiguranja od 5,4%. U skupini neživotnih osiguranja zabilježen je pad i to prvenstveno u dijelu koji se tiče obveznih auto osiguranja zbog velike konkurencije koja se i u medijima često spominje kao liberalizacija tržišta gdje je premija pala za značajnih 18%. Leasing društva koja su u posljednjih nekoliko godina odnosno prije 2014. bila pod znatnim utjecajem nepovoljnih gospodarskih kretanja su se stabilizirala i vrijednost novo zaključenih ugovora na tržištu leasinga je sada oko 5 milijardi kuna godišnje. Ja vjerujem da smo svoje obveze i u 2014. u potpunosti ispunili. Pri tome su ključnu ulogu imali zaposlenici HANFA-e koji su uz svoje redovne nadzorne aktivnosti bili suočeni sa izrazito velikim zadatkom prilagodbe novim propisima i članstvu u EU. S obzirom da je sada 2016. godina evo dozvolite još samo nekoliko riječi i o 2015. U 2015. su nastavljene intenzivne zakonske promjene, ponovno većinom potaknute iz EU. Što se tiče financijskih sektora koje nadziremo ona su uglavnom bila stabilna tako i promet na burzi i osiguranje i leasingi i fondovi. U HANFA-i i dalje intenzivno radimo na unapređenju radnih procesa, na digitalizaciji, na rasterećenju subjekata nadzora i drugih korisnika od administracije a ono na što smo osobito ponosni je da su nam odobrena čak 3 europska projekta u ukupnom iznosu od 500 tisuća eura. Zahvaljujem i stojim na raspolaganju.
Hvala lijepa. Otvaram raspravu. Za raspravu se kao prvi javio u ime Kluba zastupnika SDP-a uvaženi zastupnik Mirando Mrsić, izvolite.
Hvala lijepo gospodine predsjedniče, uvažene zastupnice i zastupnici. Hrvatska agencija za nadzor financijskih usluga je agencija koja je izuzetno važna ne samo za područje vezano uz investicijske fondove, područje osiguranja i leasinga nego je izuzetno važna i za onaj dio koji je vezan uz naše mirovine. Sasvim sigurno da sredstva koja imamo u II. mirovinskom stupu su sredstva koja su vlasništvo svih nas koji uplaćujemo onih 5% iz naših plaća i stoga je rad HANFA-e na tom području izuzetno važan. Hrvatsko financijsko tržište je tržište koje je još uvijek u razvoju i možemo kazati da nije dovoljno razvijeno onoliko koliko bi trebalo biti. S druge strane sredstva koja se nalaze u II. mirovinskom stupu su sredstva koja bi trebala omogućiti da se financijsko tržište i investicije u Hrvatskoj razviju i da budu još više na korist našeg društva i razvoja ekonomije. Zašto II. mirovinski stup? Kada gledamo mirovinski sustav on je godinama bio baziran na međugeneracijskoj solidarnosti i počeo se razvijati potkraj 19. stoljeća kada je životni vijek bio znatno kraći, kad je očekivano trajanje života bilo kraće i u takvim uvjetima nije bilo potrebe postavljati pitanja o tome umanjuje li povećano porezno opterećenje ekonomsku aktivnost te je li odnos između broja umirovljenika i zaposlenih prevelik? S pojavom demografske tranzicije, odnosno starenjem populacije u 20. stoljeću Europa je suočena sa depopulacijom i Hrvatska nije drugačija nego sve ostale zemlje Europe. Prosječna starost hrvatskih građana je negdje preko 42 godine i sve je to dovelo do toga da sam mirovinski sustav, prvi stup međugeneracijske solidarnosti je vrlo teško održiv u onim obliku kao što je postavljen. Stoga je nepovoljni omjer umirovljenika i zaposlenika nešto što mogu reći stvara visoki fiskalni ugriz. Jednostavno mirovinski sustav, prvi mirovinski stup nije moguće održati bez transfera iz državnog proračuna. Stoga smo svjesni činjenice da proteklih godina imamo veliki udjel izdataka za mirovine i mirovinskih doprinosa u BDP-u, imamo veliki deficit mirovinskog sustava i s druge strane niski omjer prosječne mirovine prema prosječnoj plaći unatoč visokim izdacima i deficitu. 2002.godine započele su strukturne promjene u mirovinskom sustavu. Kao što znate krenuli samo sa mirovinskom reformom i ta mirovinska reforma je dugoročno jedina prava reforma koju smo napravili u proteklih petnaestak godina. Ta reforma koja je uvela trostupni mirovinski sustav jer jednostavno nije moguće više održati razinu mirovina samo na prvom stupu međugeneracijske solidarnosti. Naime, prvi stup je onaj koji osigurava da oni koji danas rade da osiguravaju sredstva za one koji su u mirovini da bi onda jednog dana oni koji danas rade bili u mirovini, netko za njih izdvajao sredstva u prvi stup. Međutim to jednostavno više nije moguće i unatoč tome što ćemo vjerojatno u budućnosti zaposliti puno veći broj građana nego što smo u proteklim godinama, da ćemo doći negdje do 1 milijun i 900 tisuća zaposlenih u Hrvatskoj. To još uvijek neće biti dovoljno da održi prvi stup međugeneracijske solidarnosti. Tijekom godina smo još neke stvari radili koje nisu bile dobre i koje su na neki način kompromitirale mirovinsku reformu odnosno mirovine iz drugog mirovinskog stupa. Jedna od stvari koje dovode do disbalansa je ta što se mirovinska reforma nakon 2002.godine nije nastavila, nije se nastavilo sa izdvajanjem većeg postotka iz naših plaća u drugi mirovinski stup. Napominjem da je po mirovinskoj reformi negdje otprilike do 2010.godine trebalo izdvajati 10% iz naših plaća, a da smo se zaustavili na 5%. I tu je HDZ koji je imao dvije Vlade u tom periodu jednostavno umjesto ili da reformu zaustavi i vrati je natrag u prvi mirovinski stup, dakle da nema više drugog i trećeg mirovinskog stupa ili da krene sa povećavanjem izdvajanja u drugi mirovinski stup izabrao najgoru opciju a to je ne raditi ništa i stoga smo završili na 5% što dugoročno nije dovoljno da osigura dobre mirovine iz drugog mirovinskog stupa. Druga stvar koja se je desila je uključivanje dodatka na mirovinu u mirovine prvog stupa međugeneracijske solidarnosti što je dugoročno također dovodi do velikog disbalansa u mirovinama jer oni koji budu dobivali mirovine iz prvog i drugog mirovinskog stupa oni neće imati uključen dodatak na mirovine i tu će biti otprilike 30% manja mirovina nego što bi trebala biti. Stoga će u budućnosti bili veliki pritisak na sve Vlade da taj dio koji je vezan uz prvi mirovinski stup dakle da se dodatak na mirovinu uključi i za one koji budu dobivali mirovinu iz drugog mirovinskog stupa. Puno je bilo pričao oko toga da li je prinos iz drugog mirovinskog stupa dovoljan. Za sada smo se othrvali sirenskom zovu da drugi mirovinski stup nacionaliziramo i da ta sredstva koja imamo u drugom mirovinskom stupu transferiramo u prvi mirovinski stup što je financijska transakcija koja bi poboljšala naše stanje, dakle dug države bi bio manji jer tamo se u drugom mirovinskom stupu nalazi negdje preko 70 milijardi kuna, ali bi dovelo do toga da mirovine generacije koje sada ulaze na tržište odnosno mladih generacija budu ugrožene i da one zbog toga nemaju adekvatne mirovine kada budu odlazili nakon svog radnog vijeka u zasluženu mirovinu. Stoga gledajući samu budućnost sasvim sigurno da mirovinski sustav mora biti mirovinski sustav između prvi, i drugi, i treći mirovinski stup. Tu bi se osvrnu na još jednu stvar koju nismo dovoljno dobro niti detektirali ali nismo ju dovoljno dobro niti uobličili i tu je jedna od uloga HANFA-e koja nije samo regulator na financijskom tržištu nego je i promotor pismenosti, u prvom redu financijske pismenosti i mirovinske pismenosti. Prema nekim istraživanjima u Sjedinjenim Američkim Državama svega 31% populacije smatra da ne treba dodatno štedjeti za mirovinu. U Hrvatskoj takvih istraživanja je bilo sporadično i većina smatra da nije potrebno štedjeti za mirovinu i za one dane kada završi se sa radnim vijekom. Stoga je financijska pismenost i pismenost mirovinska nešto što je izuzetno važno i mislim da HANFA tu mora odigrati značajnu ulogu jer su došla vremena kada je jedino ispravno da prvim danom zaposlenja već planiramo kakva će nam biti mirovina. Jer mirovina u budućnosti se mora isplaćivati iz drugog i trećeg mirovinskog stupa a prvi mirovinski stup je stup koji će omogućiti da se socijalne nejednakosti i posebno onaj koji je vezan uz mirovinu za one koji nemaju mogućnost i nisu imali mogućnost da ostvare dostojnu mirovinu za svoj radni vijek da se na određeni način izbalansiraju. Stoga je na Vladi HDZ-ovoj sada da nastavi reformu koja je pokrenuta, da nastavi dalje sa razvojem mirovinskog sustava, napravljena je projekcija koja jasno pokazuje da sustav mirovinski mora bazirati se na tri mirovinska stupa. Treba, čujem ovih dana da se planira ukinuti poticaje na štednju u trećem mirovinskom stupu, smatram da je to zakidanje generacija koje su budućnost, dakle naše mirovine trebaju biti bazirane na sredstvima iz drugog i trećeg mirovinskog stupa. Treći mirovinski stup nije dovoljno razvijen i treba ga razviti još i više nego što je bio i do sada. Premali broj osiguranika je u trećem mirovinskom stupu, a s druge strane gledajući prvi mirovinski stup u kojem je, drugi mirovinski stup u kojem je preko milijun i 400 građana republike Hrvatske imaju svoja sredstva nadam se da Vlada neće posegnuti za tim sredstvima i krenuti u nacionalizaciju nečega što je naša imovina. Drugi mirovinski stup je imovina građana Republike Hrvatske i tu na taj dio ne bi trebalo stavljati šapu i pokušavati na takav način riješiti probleme koje imamo. Sasvim sigurno da mirovinska reforma treba se nastaviti dalje i da ne treba raditi eksperimente jer eksperimenti dugoročno, posebno u mirovinskom sustavu ne rezultiraju sa rezultatima koji se odmah vide. Ono što danas napravite će se vidjeti za 10 ili 20 godina, stoga treba bit izuzetno, izuzetno oprezan prema tome što će se raditi. 2020. godine prvi će umirovljenici dobivati mirovine iz I. i II. mirovinskog stupa. Do tada treba riješiti pitanje dodatka na mirovinu koju imaju osiguranici I. mirovinskog stupa, do tada treba ojačati II. mirovinski stup, ojačati pismenost nas koji smo u II. mirovinskom stupu jer kao što znate omogućili smo izmjenama zakona da se jednostavnije ulaže, da se ulaže u tri potportfelja. Ali kada pitate sve nas da li ste razmišljali o tome gdje ćete vaša sredstva koja se nalaze u II. stupu usmjeriti većina će se teško i sjetiti u kojem je mirovinskom društvu član a kamoli oko toga da počne razmišljati u koje portfelje će se uplaćivati. Stoga je mirovinska i financijska pismenost nešto što je zadatak svih nas ali i primarno zadatak HANFA-e. Hvala lijepo.
Hvala. Imamo jednu repliku, uvaženi zastupnik gospodin Milivoj Špika.
Kolega je iznio niz stvari koje smo već raspravljali prethodnih dana, dakle prethodna 2 tjedna ali i nekoliko netočnosti oko kojih smo se uglavnom i složili i svi ovdje ali i javnost. Dakle kada pričamo o drugom stupu onda ne možemo pričati o sredstvima koja su osobna ili privatna vlasništva pojedinca već isključivo o tome da se ta sredstva vode na računu pojedinca a taj pojedinac ni u kojem slučaju ne može doći u poziciju da sa tim sredstvima neograničeno raspolaže. Dakle ono što se ovdje često puta događa u raspravi a to je da se brka priča o drugom i trećem mirovinskom stupu. Dakle brkamo onu štednju sa kojom čovjek uvijek može raspolagati i ovo sa čime ne može, odnosno propuštamo reći da je ovaj dio koji se investira, stavlja u drugi stup je samo administrativna odluka donesena na političkoj razini gdje se prvi stup sa 20% odvojio na 15+5 a da se ništa praktično drugo nije promijenilo u smislu raspolaganja i da je upravo tih 5% razlog i konstantnog povećanja javnog duga na godišnjoj razini od 5 milijardi kuna. HANFA-ina dužnost i posao nije da kontrolira efikasnost raspolaganja tim sredstvima već isključivo zakonitosti. Sa te strane u okviru zakona koji vrijede se ne može naći nikakvih grešaka. Ono što treba napraviti prije bilo koje reforme mirovinskog sustava to je napraviti jednu kvalitetnu edukaciju svih zainteresiranih posebno onih kojih se tiče ovaj drugi mirovinski stup da nam se ne dogodi da za 20 ili 30 godina kada gotovo svi budu došli u poziciju da se dio mirovine isplaćuje iz drugog mirovinskog stupa to bude manje ili bude lošija pozicija nego što je sada. A po svim informacijama imamo i izračunima i o načinu na koji se tim sredstvima raspolaže puno je veća vjerojatnost da od tih budućih navodno velikih mirovina meda i mlijeka neće biti ništa.
Odgovor na repliku, uvaženi zastupnik Mirando Mrsić.
Pa uvaženi zastupniče Špika, jučer smo isto čuli vaše paušalne ocjene i vaše paušalno razmišljanje. Dakle, bazirajmo se na podacima. I podaci su vrlo jasni, mi smo bili obvezni napraviti izvješće Europskoj komisiji o adekvatnosti mirovina i to je vrlo jasno pokazano da mirovine iz prvog i drugog mirovinskog stupa će biti puno veće nego mirovine samo iz prvog mirovinskog stupa. Greška je bila 2000. kada smo u drugi mirovinski stup stavili sve one koji imaju beneficirani radni staž, kada smo uključili naše sugrađane koji su imali tada 40 i više godina i definitivno oni ne mogu imati koristi od drugog mirovinskog stupa obzirom da su prekratko u drugom mirovinskom stupu. Najlakše je reći to je administrativna, dakle da je to administrativna mjera. Nije administrativna mjera, to su računi koji se vode na naše ime i to je imovina sa kojom mi raspolažemo, raspolažemo u onom trenutku kada odemo u mirovinu jer ćemo tada kroz mirovinsko osiguravajuće društvo i donijeli smo zakon, a mirovinska osiguravajuća društva kontrolira HANFA odlučiti kako ćemo ta sredstva uživati u mirovini da li ćemo ih uživati 10, 15 ili 20 godina. To je ona financijska pismenost koju mislim da evo i uvaženi zastupnik Špika je ne zna, pa će vjerojatno mu trebati određeni seminar. Dakle, to su sredstva koja su naša, pripadaju meni. Ja ću kad odem u mirovinu odlučiti kako ću ta sredstva koristiti da li ću ih uživati 10, 15 ili 20 godina i temeljem toga će mirovinsko osiguravajuće društvo mi odrediti kolika će mi biti mirovina koja će se isplaćivati iz drugog mirovinskog stupa. Posebno je važan treći mirovinski stup, mirovinska štednja. Dakle, tu smo također sa novim zakonom omogućili razvoj tržišta i nadam se da će HANFA još više imati utjecaja da se to tržište još više razvije.
Hvala. Na redu je klub HDZ-a, uvaženi zastupnik Domagoj Ivan Milošević.
Gužva pred golom. Hvala gospodine predsjedavajući. Pa prije svega treba reći da je pred nama vrlo korektno i vrlo iscrpno izvješće HANFA-e. HANFA obavlja jednu zaista u ovom trenutku jako, jako bitnu djelatnost u Hrvatskoj. Dakle, nadzire one usluge koje su od vitalne važnosti za hrvatsko gospodarstvo, posebno za hrvatske poduzetnike proteklih godina koji su uglavnom prezaduženi i nelikvidni. Prije svega tu mislim na srednje i male poduzetnike. Većina pokazatelja u ovom izvješću HANFA-e zapravo ocrtava u 2014. i gospodarsko stanje. Uglavnom ti pokazatelji, ne svi, ali uglavnom utvrđuju stagnaciju ili pad, iako kad gledate sve ostale pokazatelje još uvijek na neki način te usluge koje nadzire HANFA su bolje nego, bolje stoje nego što je ostatak hrvatskog gospodarstva. Cijeli sustav, odnosno usluge i tvrtke koje se bave tim uslugama koje nadzire HANFA je značajno kvalitetnije organiziran i to treba naglasiti i relativno konkurentniji od većeg dijela hrvatskog gospodarstva. Pa usprkos tome što su relativno konkurentniji i bolje i kvalitetnije organizirani i dalje stagniraju. Djelatni su i tu sad, djelatnosti i sad bih tu skrenuo pažnju gospodinu Mateku, a to je sa nekoliko strana sam dobio primjedbu na to. Dakle, odlično je da smo visoko regulirani, da HANFA radi dobro i čvrsto, koji puta tvrdo svoj posao kao što je to u najrazvijenijim članicama EU. Ali jednako tako treba skrenuti pozornost da mi na žalost još uvijek ne spadamo među najrazvijenije i najbogatije članice Europske unije, pa onda treba uzeti u obzir, sad ovo ne govorim u smislu provođenja propisa, nego u smislu onog što se može surađujući se sa svima koji igraju na ovom tržištu financijskih usluga u Republici Hrvatskoj. Što se tiče različitih, dakle usluga koje nadzire HANFA nekoliko samo rečenica. I samo tržište osiguranja uglavnom ocrtava stanje pa i ulazak u EU, leasing koji u jednom dijelu je mogao ili trebao zamijeniti s obzirom na tu prezaduženost i nesklonost hrvatskih banaka da financiraju hrvatska poduzeća na žalost bilježi smanjenje imovine i gubitak u poslovanju što potvrđuje ovo što sam malo čas rekao. Čak i factoring društva, doduše koja posluju sa dobiti i one bilježe manju imovinu. Što se tiče tržišta kapitala mislim da je tu uloga HANFA-e izrazito bitna. S tržišta kapitala dolaze pohvale na rad, na vaš rad što mi je jako drago. I ono što na žalost nemate utjecaja ni HANFA niti Zagrebačka burza, a to je da prije svega hrvatsko tržište kapitala je direktno posljedica neatraktivnog poslovnog okruženja u Hrvatskoj, niske profitabilnosti i onog što nismo učinili, a to je nismo iskoristili trenutak ulaska u EU. Kolega Mrsić je mnogo govorio o uglavnom o mirovinskim fondovima. Ja neću puno, ali moram reći nekoliko rečenica. Prvo je mislim da bi bila potpuna katastrofa kada bismo išli unazad i kada bismo išli podržavati mirovinske fondove. Dakle, to bi nas zaista vratilo u prošlost. Moj osobni stav ovdje moram izraziti, a to je do sada nikog od nas čini mi se, na žalost, hrvatska ni jedna administracija Vlada nije uvjerila da može upravljati i da upravlja našim novcem bolje nego što to čini privatni sektor. Da li privatni sektor može i mora bolje? Može i mora. Također to vjerojatno i mirovinski fondovi mogu i trebaju bolje, međutim kad bi komparirali sve naše rezultate javni dug i sve ostalo uzmete u obzir dolazimo uvijek do istog rezultata na žalost, a to je da administracija upravlja loše. I ja bih volio da naš novac ipak ostane u drugom mirovinskom stupu. A što se tiče trećeg mirovinskog stupa tu prije svega naravno daljnja štednja u tom trećem mirovinskom stupu kolega Mrsić ovisi o tom da li ljudi imaju, da li naši građani imaju novaca ili nemaju. Dakle, ako se i dalje nastavi urušavanje što sam siguran da neće. Kada bi se to dogodilo naravno da ljudi ne mogu štediti. Protekle četiri godine je pad standarda hrvatskih građana negdje između 5 i 6% Kad se to dogodi, kad nažalost ljudi imaju sve manje novaca onda je logično da onda ne mogu niti štedjeti iako bi to naravno bilo poželjno i nužno s obzirom na budućnost i s obzirom na starenje populacije i naše zaista strukturne probleme u odnosu između broja zaposlenih i broja umirovljenika. Još dvije rečenice kad smo kod mirovinskih fondova. Tu molim gospodina Mateka za pažnju. Lijepo je da hrvatski mirovinski fondovi ulažu u blue chip dionice ali Hrvatska nije Norveška. Što će reći da mi nemamo milijarde eura na raspolaganju od nafte i plina nažalost pa da onda možemo se igrati na globalnom tržištu. Mislim da je prije svega interes naš zajednički, svih nas pa i tog tržišta kapitala o kojem sam prije govorio a to je da se ulaže i u hrvatska poduzeća, ona koja su listana na burzi, ona koja bi trebala investirati, koja bi trebala zapošljavati. I pri tome mislim da ne može stajati argument, a tu sam imao nekoliko primjedbi na rad HANFA-e a to je da se ukazuje da iste banke koje su vlasnici društva za upravljanjem fondovima istovremeno su izloženo kreditno prema tim istim tvrtkama u Hrvatskoj. Pa naravno da jesu. Hrvatsko tržište je malo tržište, Hrvatska nažalost nema mnogo kompanija, nema niti mnogo banaka koje mogu financirati ozbiljne projekte ozbiljnim novcima uz relativno povoljne kamate. Sve to skupa naravno da je posljedica višegodišnje krize. Ali znajući to gdje smo danas, gdje smo mogli biti i što trebamo poduzeti onda očekujemo u ovom Hrvatskom saboru da svi koji sudjeluju u tim procesima oporavka hrvatskog gospodarstva i ubrzanog rasta se uključe u taj proces. Evo, na kraju još nekoliko rečenica što se tiče samog djelovanja cijelog ovog financijskog sustava, a to je logično da je gospodarska kriza ne imala samo utjecaj na njih nego posredno i puno više na privatni sektor. U tom smislu vjerujem da HANFA treba još, iako čujem da ulažete mnogo truda i rada i čestitam vam na tome, ali možda je potrebno još više truda i rada u samoj edukaciji, u unapređenju i suradnji sa privatnim sektorom kao što je još puno više nego što je to slučaj za HANFA-u. Treba Hrvatskoj državi i svakoj hrvatskoj administraciji i na svim razinama. Hrvatska administracija to je nadam se da u ovoj sabornici bez obzira na svjetonazorske razlike razumijemo da 2016. pa nadalje jedino hrvatski privatni sektor može osigurati dobru budućnost hrvatskim građanima, svima. I umirovljenicima i radnicima i javnom sektoru i privatnom sektoru. Bez stabilnog naprednog i napredujućeg privatnog sektora posebno s naglaskom na srednje i male poduzetnike hrvatska ekonomija i hrvatsko društvo nema budućnosti. A pritom moram naglasiti da hrvatska ekonomija i gospodarstvo prije svega je posljedica, kod nas posebno, posljedica društvenih i političkih događanja. Evo, na kraju HDZ će podržati vaše izvješće. Pozivamo vas kao i sve hrvatske institucije i agencije da uvijek budete još bolji i još kvalitetniji i čestitke na dosadašnjem radu. Hvala.
Imamo jednu repliku, uvaženi zastupnik Ivan Šuker.
Hvala lijepo. Pa kolega Milošević od ranog jutra u Saboru se govori o gospodarstvu a s obzirom da je HANFA regulator koji kontrolira nebankarski financijski sektor i praktički prate što se događa na burzi mislim da tržište kapitala i ovo što se događa na Zagrebačkoj burzi je najbolji indikator gospodarskih aktivnosti u Republici Hrvatskoj. I to je samo jedan od segmenata koji se gleda kad se gleda o stanju pojedine države. Mislim ako to uzmemo onda ćemo vidjeti da baš nije tako blistavo kao što se priča što je. Međutim, s obzirom da smo neki dan imali priliku raspravljati o izvješćima obveznih mirovinskih fondova mislim da u izvješću HANFA-e se trebalo osvrnuti na određena ulaganja koja imaju politički prizvuk a ne prizvuk stvarnog ulaganja da bi se u jednoj tržišnoj utakmici uložilo u vrijednosne papire pojedinih tvrtki i na temelju toga zaradilo. Jer je vrlo interesantno da većina tih tvrtki je kasnije došla u silne financijske probleme i pitanje je što će biti sa imovinom hrvatskih građana koji su uložili novce u obvezne mirovinske fondove. Dakle, ono što je definitivno da nažalost tržište kapitala u Hrvatskoj nije na zadovoljavajućoj razini. I kad pogledamo koje tvrtke kotiraju na burzi onda niti ne možemo u skoro vrijeme očekivati nešto značajnije da će se dogoditi. Ali vrlo interesantno se dogodila i privatizacija najvećeg osiguravajućeg društva a da se HANFA o tome uopće nije oglasila. Na model i način koji je pomalo čudan.
Odgovor na repliku, uvaženi Milošević.
Slažem se s vama kolega Šuker, dakle ne samo tržište kapitala nego i sve ove usluge o kojima sam govorio na neki način ocrtavaju posebno u toj 2014. godini stanje i to loše stanje hrvatskog gospodarstva. Ali kao što smo imali maloprije prilike čuti kolege na ljevici se više ne shvaćaju ni šalu i ne razumiju šalu i poruku dakle onog što sam rekao, al' doduše na njihovom mjestu ne bih ni ja baš bio spreman za šalu nakon svih posljedica ove 4 godine nesposobnog vladanja. 100 tisuća ljudi je otišlo iz Hrvatske, bojim se da su brojke i puno više. Nezaposlenih zapravo ne možemo procijeniti, osim one statistike suhoparne i velikih sezonskih neravnomjernosti, preko 300 tisuća blokiranih. Sve je to na neki način posljedica upravljanja Hrvatskom državom i hrvatskom ekonomijom. Kao što rekoh, jednostavno nema drugog načina. Ako mogu reći ovdje znate ono mogu usporediti nas sa rukometom. Dakle, nekako vrijeme je da počnemo se držati pravila. Kako su naši rukometaši bili treći vjerojatno bi bili i drugi, treći na svijetu. Pa zato što ljudi igraju po pravilima ne pokušavaju igrati rukomet nogama. Međutim, mi uporno pokušavamo se igrati i to kao ne velika ekonomija, ne poštivati pravila i igrati se na drugi način, igrati malo rukom, malo glavom. Pa to ne ide. Pa je to sad odgovor i onima koji se zalažu za ukidanje II. mirovinskog stupa. Pa dajte ljudi sad kad smo punopravna članica EU idemo za početak razumjeti koja su pravila na igralištu. I kad se počnemo pridržavati tih pravila onda možemo zaista se početi ozbiljno natjecati. Hvala.
Hvala. Dalje se za pojedinačnu raspravu javio uvaženi zastupnik Ivan Lovrinović. Konstatiram da ga nema pa gubi pravo rasprave. Gordan Maras je sljedeći prijavljeni za pojedinačnu raspravu.
Hvala lijepo gospodine predsjedniče. Evo kada govorimo o izvješću HANFA-e za 2014.godinu i sve ono šta ona nadzire kao jedna vrlo važna institucija i da tu su kolege iz HDZ-a u pravu ona nadzire jedan veliki dio gospodarstva i ono šta ona radi može pokazati određene indikatore u pojedinim gospodarskim sektorima. I sa te strane vide se i tu pozitivni pomaci. Vrlo je ja bih rekao nepravedno i krivo uzimati jedan mali segment kada govorimo o trgovanju na burzu i uzimati to kao isključivi kriterij kada znamo da je burza takva kakva je ne od jučer, ne od prije godinu dana, ne od prije tri godine nego od 2007., 2008.godine. Ono šta je s druge strane bitno, bitno je da drugi poslovi rastu, da raste i posao osiguranja, da raste što je posebno bitno za male i srednje poduzetnike i posao leasinga i neki dan smo slušali ovdje u Hrvatskom saboru izvješće Hrvatske banke za obnovu i razvoj koje je recimo i taj segment uključilo u svoje poslovanje. I sve te stvari koje smo radili i koje radimo a reći ću nešto i o društvima za upravljanje fondovima, znači pogotovo evo sada ćemo vrlo skoro imati u Hrvatskoj i prvi venture capital fond koji će omogućiti malim i srednjim poduzetnicima da imaju direktno financiranje 150 milijuna kuna i to start up-ovima koji mogu ja bih rekao puno u inovativnom sektoru doprinijeti hrvatskom gospodarstvu. Sve to skupa nadzire HANFA i sve to skupa pokazuje da idemo u ispravnom smjeru i tako treba nastaviti. I to je u biti temelj onoga što danas i Europska komisija i svi ostali u našem okruženju prepoznaju. Doing business bolji, investicijsko okruženje bolje, dostupnost kapitala sve bolja i bolja i još nedovoljna, ali sve bolja i bolja pogotovo alternativni izvori financiranja. Rekao sam mi do prije evo pola godine nisam imali uopće mogućnost financiranja kroz venture capital u Hrvatskoj. Sada imamo dva društva odnosno dva fonda, jedno koje će raditi na regionalnoj razini ali će Hrvatska imati tu dominantnu ulogu jer ima najviše malih tvrtki koje su spremne za takav oblik financiranja. I druga koja će uskoro biti lansirana a to je suradnja sa svjetskom bankom. Znači 40 milijuna eura i 20 milijuna eura. I sa te strane nije čudno šta svi ti pozitivni pokazatelji ja bih rekao nekako i daju pouzdanja i Europskoj komisiji i investitorima da Hrvatsku prepoznaju kao zemlju koja će ne kao što je nekada bila biti na začelju po stopama gospodarskog rasta 2011., 2012.nažalost zbog posljedica ne rada Vlade 2011. i tzv. tehničkog izlaska iz krize koji de facto nije bio. Znači statistika i stope rasta od 0,2, 0,1% dva kvartala to nije izlazak iz recesije, to nije izlazak iz recesije, to je statistika koja ništa bitno ne mijenja, niti se povećava broj zaposlenih, niti se povećava, jedino što se može povećati produktivnost, može čak biti i manji broj zaposlenih ako se poveća produktivnost a da imate stopu gospodarskog rasta. Tako da s te strane ovo što danas u Hrvatskoj imamo to su zdravi temelji, to su temelji novog hrvatskog gospodarskog rasta kojeg treba podržati i s kojim treba nastaviti. I kao što smo danas već čuli svaku reformu, svaki napredak, svaki prijedlog koji danas dobijemo ovdje mi ćemo podržati jer to je u interesu naše zemlje i sa druge strane u interesu je da i Vlada koja je sada došla u poziciju napravi dobar posao od svih naših građana. Očekujemo naravno da ovih 2% rasta BDP-a, 2,1% rasta BDP-a koji je projiciran u 2016.godini od strane Europske komisije doprinese još i snažnijem rastu ovih usluga koje nadzire HANFA. Očekujemo da Vlada ako je krenula sa 2% završi na 6% rasta. Ako smo mi krenuli sa -2 a došli na 2, znači tih 4% razlike očekujemo da će Vlada završiti na 6%. Ali neće završiti ukoliko se budemo bavili ovim stvarima kojima smo se bavili na početku mandata. Znači puno priče oko ideologije, demonstracija, rekao sam već kakvih poruka koje šalje potpredsjednik Vlade Karamarko i meni je zbilja čudno, ne znam gdje su nestali premijer i potpredsjednik Petrov? Njih nema danima u medijima ali svaki dan slušamo Karamarka i njegove poruke o antikomunističkom manifestu, o tome šta treba, kako treba ali gospodarstva nema nigdje. I jedina stvar koju smo čuli, a doista ona i je malo smiješna je da je samo pojava nove Vlade doprinijela tome da se evo projekcije Europske komisije poprave na bolje. To nije moguće i to svatko ko malo razumije stvari i tko je ozbiljan i ko ne doživljava građane koji nas ovdje danas slušaju samo na olak način, tko zna da ljudi razmišljaju pa ne mogu vjerovati da je Hasanbegović razlog rasta BDP-a na 2%. Tko to vjeruje mislim da nema puno veze sa realnosti i sa onim što bi trebalo biti. Tako da sa te strane pozivam kolege i u Vladi, i u vladajućoj koaliciji da nastave sa pozitivnim stvarima kojih je sada pregršt. 17 mjeseci zaredom raste osobna potrošnja, 17 mjeseci. To je rezultat porezne reforme koju je napravila bivša Vlada. Izvoz raste ne jednu, nego dvije godine po stopama prvo desetak posto i tu ima nešto efekta ovoga što smo ušli u EU ali prošla godina ne, prošla godina se radi po metodologiji kao i 2014. Pa onda je omjer između 2015. i 2014. izuzet tog efekta, a izvoz će opet rasti preko 5%. Znači sa te strane imamo čitav niz pozitivnih pokazatelja, imamo rast industrijske proizvodnje, imamo rast evo rekao sam sektora koje nadzire HANFA i osiguranja i leasinga i svih ovih alata koji su potrebni malim i srednjim poduzetnicima i to je ono što je bitno. A bitno je da naši ljudi rade, bitno je da se nezaposlenost smanjuje, bitno je da se zaposlenost povećava i da Hrvatska ide u pozitivnom smjeru. Kamo sreće da je Vlada Zorana Milanovića imala ovakve pokazatelje na svom početku, kamo sreće. Nažalost nismo ih imali, bilo je teško ali smo napravili korektan, neću sada reći subjektivno dobar posao, nego korektan posao a rezultati su dobri. I sa te strane imate kažem sreću što ste zatekli takvu situaciju i šta možete raditi na reformama kojih nažalost evo nema u Hrvatskom saboru. Znači nemamo ništa 2 tjedna ni glasa ni traga od premijera sa reformama koje bi u gospodarstvu trebali raditi. To je zabrinjavajuće. Ja se nadam da će se to promijeniti, da ćete dati nekog sadržaja, da se nećete baviti vijećima, kadroviranjima i šta ja sve ne znam od javnih poduzeća pa valjda do čistačice narednih mjeseci nego da se uhvatimo ozbiljnog posla. Znači sa te strane je nešto što ova Vlada mora napraviti sada nažalost nije u fokusu a u fokusu mora biti gospodarstvo i nastavak gospodarskog rasta. Inače kada govorimo o optimizmu stranih i institucija i medija pročitajte malo njemačke i austrijske medije šta misle o Vladi gospodina Oreškovića, koji su pridjevi vezani u tim člancima uz tu Vladu. To ne pomaže hrvatskom gospodarstvu. Da, zbog toga šta HANFA nadzire jedan veliki dio hrvatskog gospodarstva i to je vrlo bitno gospodine Miloševiću. Apsolutno je bitno da ne dominiraju stavovi gospodina Hasanbegovića nego da dominiraju stavovi gospodina Oreškovića, njega nažalost ne čujemo. Tko zna možda rješava određene još zaostatke koje ima u TEVA-i s obzirom da se morao u 3 sata odlučiti da bude premijer. I sa te strane vas pozivam na jednu konstruktivnu raspravu, na prijedloge koji će unaprijediti hrvatsko gospodarstvo a ne koji će nas vraćati 20, 50 ili 70 godina unazad jer od toga hrvatski građani ne žive. I sa te strane imati čete podršku za sve one reforme koje predlažete. Nažalost reformi nema tako da ćemo mi očito morati predlagati zakone od sljedećeg tjedna inače nećemo imati ništa za diskutirati u ovom Hrvatskom saboru. Hvala vam lijepo.
Imamo 6 replika. Prvi za repliku se javio uvaženi zastupnik Željko Glasnović.
Poštovani predsjedniče. Ima jedna izreka koja kaže ovo, socijalizam prestaje kada više nema nitko drugi koji će plaćati tvoje dugove, to se dogodilo bivšoj Jugi '8. I nije tu u pitanju ideologija nego analitika. Ima li analitičara u oporbi? Mi smo … [[Govornik se ne razumije.]] po svim elementima … [[Govornik se ne razumije.]] to nije ideologija, osim jedne, to je hiperinflacija. Imamo nepotizam, korupciju na svim razinama, neefikasno sudstvo. Tko će investirati u ovoj državi, izgleda kao Gvatemala, imamo više televizija u boji, Gvatemala '80.-ih godina. Imamo 1,2 neriješenih sudskih procesa. Imamo suci koji, čiji se rad, svaka čast pojedincima ne ocjenjuje, svi su plaćeni isto, neovisno koliko su predmeta riješili. Imate otklon što se govori ovdje i što se piše u stranom tisku i drugih analitika. Iz oporbe je bio jedan ministar nedavno u Austriji i rekao je ovo pred austrijskom poslovnom komorom, ovo je rekao, svi su u Hrvatskoj korumpirani osim Vlade. Kakva je to poruka i šta misle ljudi. U ovakvoj pravno kaljuži ako nema pravne sigurnosti nitko ozbiljan neće ovdje investirati. Investirati će samo ruska mafija i to se već događa ovdje. Po tome ako hoćemo pravnu državu i ova Vlada koje je sada došla, ona će raditi na korjenitim reformama modernizaciji države koja više liči na Hrvatsku državu, pravnu, modernu a ne na bivšu državu gdje je svaki 4.-ti čovjek bio umjetno zaposlen, gdje su korupcija i nepotizam bili svakodnevni. Sve postkomunističke zemlje imaju isti problem a to je korupcija. Npr. u Rumunjskoj 70% ljudi dolazi na posao, ne radi svoje stručne spreme nego radi veze. Mister Orešković će to riješiti živio je u funkcionalnoj državi a ne u … [[Govornik se ne razumije.]] u SFRJ. Hvala.
Hvala. Odgovor na repliku uvaženi Gordan Maras.
Hvala lijepo. Gledajte ja imam vrlo malo iskustva sa SFRJ jer sam bio jako mali. Tako da ove sve stvari koje vi prenosite vjerojatno to iz vlastitog iskustva govorite šta je tada bilo. Ja to ne znam ali znam u kakvoj zemlji želim živjeti. I znam da ovo što vi govorite je nažalost u nekim dijelovima i točno ali kada vidite razliku danas i prije 5 ili četiri godine razlika je vidljiva u svim segmentima. Od sudstva, od poslovne klime. Pa jesmo danas čuli ovdje u Saboru da smo krenuli sa 80.-og mjesta, došli na 40.-to mjesto svjetske doing busiess ljestvice. Pa to je neki rezultat, to je mjerljivo, to je benchmark. Znači s te strane smo napravili ogroman napredak. Ja nisam zadovoljan sa time gdje se danas nalazimo jer želim da budemo top 20. Ali to je sada vaš posao. Ne pozivati se na Jugoslaviju i na SFRJ i na socijalizam jer to nas ne zanima, mene to ne zanima. Povjesničare, Hasanbegovića, to vjerojatno zanima ali mene to ne zanima. Mene zanima kako će naši ljudi živjeti što bolje. A što se tiče investicija, korupcije. Gledajte nije moja supruga dogovarala poslovne kontakte po Finskoj, Rusiji itd., nego jednog leadera HDZ-a pa vidite onda šta to govori u tom svjetlu o korupciji u Hrvatskoj. Znači ljudi mi se bavimo uvjetima kako se posluje, mi se bavimo privlačenjem investicija, mi moramo raditi da Hrvatska izgleda bolje a ne da se radimo o tome da li je i kako je bilo u SFRJ. To nije naš problem. Inače kako dolazite iz Bosne i Hercegovine vidite koja je razlika … … [[Upadica sa strane, ne razumije se.]] Dobro, ali ste izabrani tamo. Ne? … [[Upadica sa strane, ne razumije se.]] Dobro [[Upadica Sanader: Molim vas nemojte međusobno.]] Dobro, ali najviše je birača bilo u BiH [[Upadica Sanader: Isteklo je vrijeme gospodine Maras.]] Znači, samo konstatiram da imate ta iskustva, imate ta iskustva. Gledajte gospodine potpredsjedniče, malo mi je ipak gospodin Glasnović oduzeo [[Upadica Sanader: Imat ćete odgovor na drugu repliku.]] Dajte mi samo evo jednu rečenicu i bit će sve u redu [[Upadica Sanader: Ajte jednu rečenicu.]] Znači, nemojmo se baviti gospodine Glasnoviću SFRJ, socijalizmom. Bavimo se Europom i budućnošću.
Sljedeća replika uvaženi Ivan Domagoj Milošević.
Gospodine potpredsjedniče, pa zaista teško, ali puno je lakše nama ovdje nego svim hrvatskim građanima slušati ovo izlaganje gospodina Marasa, posebno onima koji su ostali bez posla, koji su siromašniji danas nego prije četiri godine, koji su se morali iseliti trbuhom za kruhom, koji su ovršeni, koji su blokirani i tako godinama. Što ste poduzeli? Ništa. Pa šta niste kad ste radili predstečajni zakon uključili na takav sličan način i hrvatske građane. Što njima niste omogućili u zakonskim rješenjima da se na neki način izvuku iz dužničkog ropstva kad se toliko brinete ovdje, kad iznosite potpuno pogrešne podatke. Šta ne odgovorite ovdje hrvatskim građanima koliki je javni dug nakon četiri godine? Apsolutni povijesni rekord u europskim razmjerima u samo četiri godine. Tko će otplaćivati taj dug? Vi? Vi teško, vi teško. Netko drugi će otplaćivati dugove koje ste napravili. Znate ima ona jedna uzrečica gospođe Margaret Thatcher, znate koji je jedini problem sa socijalizmom? Prije ili kasnije ponestane tuđeg novca. E pa tom ste se devizom vodili. Sto milijardi kuna će na kraju biti skor vaše Vlade. Posljedica toga osjetit ćemo ne znam 10, 20 godina. Kako ćemo to riješiti? Šta ćemo prodavati nacionalno srebro i zlato? O tom nećete govoriti. O reformama pričate, pozivate novu Vladu nakon 10 dana na reforme. Pa recite i jednu reformu koju ste proveli u četiri godine? Jednu? A da nakon toga ekonomski analitičari kažu, je ovo je bila ozbiljna reforma. A što se tiče ovih vaših tablica, na jednoj smo porasli, na drugoj smo pali. Pogledajte malo postoje i druge tablice, ne samo one koje odgovaraju bivšoj Vladi. Dakle, dajmo samo za početak nakon četiri godine malo skromnosti, pristojnosti, podrške novoj Vladi, pustite pojedine ministre ako vam je iskreno stalo da Hrvatska krene naprijed. Imali ste prilike četiri godine, sad bi mogli šutiti barem mjesec dana.
Odgovor na repliku, uvaženi Gordan Maras.
Gledajte kolega Miloševiću, mene su hrvatski građani birali ovdje da ja govorim i zastupam njihove stavove i nećete mi vi govoriti da šutim. I neću šutjeti zbog toga šta dobro hrvatski građani znaju šta je HDZ-ova Vlada ostavila nama 2011. I bilo bi kud i kamo sreće gospodine Milinoviću, da ste napravili reforme u zdravstvu kao što je napravila bivša Vlada, da ste napravili reforme u socijali, da ste napravili reforme u poreznom sustavu. Pa šta vi mislite da osobna potrošnja raste sama od sebe? Tu vam je gospodin Lalovac, evo ga iza mene, čovjek je napravio reformu poreznog sustava koja je omogućila da 17 mjeseci za redom raste osobna potrošnja. Pa šta to nije reforma? Pa mogu govoriti još 50 takvih stvari i govorit ću. A znate zašto očekujem od nove Vlade nakon 10 dana da počne raditi? Zato šta mi nemamo vremena ni jedan dan za čekanje. Izgubili smo, ne zahvaljujući nama, nego nemamo vremena da se prekine pozitivan trend koji je krenuo. Vi ćete nas vratiti unazad. To nije dobro. I sa te strane nemate pravo ni ispriku ni za sto dana, ni za 10, ni za 1 dan. Pa to je na kraju krajeva rekao i vaš premijer. Je li rekao da nemate pravo na 100 dana? I ja ću vam od prvog dana na to govoriti i na to vas upozoravati. I sa te strane kud i kamo vam je lakše nego što je bilo nama. 100 milijardi govorite? Manje je od 100 milijardi, a gledajte rezultate koji su ostali iza nas. Pola od tih navodnih 100 milijardi su kamate koje ste nam vi ostavili. Vi ste u 8 godina ne 100 milijardi potrošili, potrošili ste 150 milijardi, a ostavili ste opljačkanu i devastiranu državu. I to je ono šta vama treba reći i to će vam se govoriti svaki dan. Nećemo mi tu šutiti jer nas hrvatski građani nisu birali da ovdje šutimo. Možda bi vi to htjeli, ali nećete biti te sreće. Hvala vam lijepa.
Imamo prijavljene tri povrede Poslovnika. Uvaženi zastupnik Ivan Šipić.
Evo hvala gospodine predsjedniče. Prvi put se javljam. S obzirom da već ovih dana slušamo [[Upadica Sanader: Na koji članak imate]] kojekakve rasprave [[Upadica Sanader: Na koji članak imate povredu Poslovnika?]] 239. A vi šta piše piše, ja vas molim gospodo. Samo malo, ja se ispričavam. Ispričavam se, samo malo. Znači, ja koliko znam, a nemojte me prekidati jer ja sam vas slušao i slušam gdje god dođem dolje slušam kojekakve gluposti kao i hrvatski narod. Prema molim vas, ja točno znam koja je tema dnevnog reda, a nije tema dnevnog reda vas starih ministara da se obračunavate sa ovim novim i sa nama koji smo po prvi put tu. Ja vas molim gospodine bivši ministre da se držimo dnevnog reda. Sad je tema dnevnog reda HANFA koliko znam, tema HANFA.
239. niste ovdje citirali. Imamo povredu Poslovnika prijavljenog od Mire Bulja.
Hvala lijepa uvaženi potpredsjedniče Sabora. Prekršen je znači Poslovnik člankom 232. Govornik može govoriti samo o temi o kojoj se raspravlja po utvrđenom dnevnom redu. Na žalost, evo ovdje ja kao novoizabrani, po prvi put u ovoj sabornici naslušao sam se bivših ministara i kroz medije i njihovim rezultatima. Možda je to i ministarstva plaćala. Međutim, ovdje stvarno vas koji predsjedate povedite računa da se držimo Poslovnika jer nema smisla da mi ovdje sjedimo i raspravljamo o nečeme šta nema stvarne veze o temi. Znači, ovo vama govorim jer ste isključivo vi odgovorni koji predsjedajete, da dozvoljavate nekome da govori o vanzemaljskim temama. Dobro da nije na Mars otišao. Hvala.
Evo imamo još jednu prijavu povrede, uvaženi zastupnik Milinović Darko.
Gospodin Maras je povrijedio članak Poslovnika 235., dakle trebao je odgovoriti gospodinu Miloševiću. On je govorio nešto o zdravstvu, ja neću uz dužno poštovanje prema bivšem ministru sada govoriti ništa o zdravstvu ali gospodin Maras koji je bio ministar malog i srednjeg poduzetništva i obrta najbolje govore poduzetnici i obrtnici koji su čini mi se iskazali svoje mišljenje o vama kao najnesposobnijem ministru koji ste ih doveli u bezizlaznu situaciju a niste odgovorili gospodinu Miloševiću … [[Upadica se ne razumije.]] Dozvolite … [[Upadica se ne razumije.]] Bez nervoze. Ja bar ne mašem prstom kao vi, dozvolite, nema nervoze.
Ne bi to baš bilo u kontekstu, dobro hvala.
A niste odgovorili gospodinu Miloševiću kad vam je rekao o 100 tisuća ljudi koji su otišli van Hrvatske zbog vaše politike, o 300 tisuća blokiranih, o 300 tisuća nezaposlenih i o svemu onome o čemu je govorio gospodin Milošević.
Dobro, to nije u okviru ove povrede Poslovnika koju ste prijavili. Uvažena zastupnica Ingrid Antičević-Marinović, povreda Poslovnika, vi ste? Na koju točku?
Jesam gospodine predsjedniče. Povrijeđen je Poslovnik upravo od strane onih koji su smatrali da je povrijeđen Poslovnik pa su na takav način ga zloupotrijebili. Naime, odredba članka 238. u svezi članka Poslovnika 236., prije svega zastupnik koji želi govoriti o povredi Poslovnika mora se ovako pozvati točno na odredbu Poslovnika koja odredba je povrijeđena. Članak 236. je samo temeljna odredba koja govori o povredi Poslovnika odnosno o pravu da bi se mogla istaknuti povreda Poslovnika pa onda kasnije i ove sljedeće odredbe koje bi bile povrijeđene. Međutim, upravo dok je govorio kolega Maras gospodin Glasnović je digao repliku i govorio o temi koja uopće nije bila predmet rasprave te mu je onda upravo zbog toga kolega Maras bio i dužan odgovoriti. Kolega Glasnović je govorio o Jugoslaviji, o socijalizmu. Dakle, mi ovdje imamo kolege kojim ne mogu nikako Jugoslavija izaći iz glave. To je jedna stvar. Zatim, dok je govorio kolega Maras kolege su iz HDZ-a svojim upadicama ometali kolegu Marasa.
Da dobro, vi objašnjavate sad tko je što govorio. Vrijeme je isteklo, hvala. Gospodin uvaženi zastupnik Pecnik također ima prijavljenu povredu Poslovniku.
Ja ću se pozvati na članak 1999. on kaže, to je upućeno kolegama iz HDZ-a.
Oprostite, oprostite gospodin Pecnik nema tog članka. … [[Govornici govore u glas, ne razumije se.]] Je, dat ćemo opomenu. Sljedeća replika, Miro Bulj.
Ako možete malo primiriti jer ovo nema smisla.
Gospodine Bulj, izvolite.
Ja mogu dozvoliti gospodinu Šukeru i gospodinu Marasu da oni izađu ovdje ispred nas pa govore jer ovako nema smisla da vi vodite, da predsjedavate. Znači postoje poslovničke odredbe koje mogu dati opomenu, mislim ovo nema smisla. Ja se ispričavam. Uvaženi kolega Maras više ste govorili o svemu nego o temi i žao mi je ovdje što je gospodin koji je izlagao je govorio o problemima teme, a nije čuo ništa što bi trebalo mijenjati ili što bi trebalo promijeniti ali vi znate zasigurno puno jer ste bili dosadašnji ministar. Međutim, inzistirati cijelo vrijeme i postavljati cijelo vrijeme pitanje gdje je dopredsjednik Petrov, gdje je ovi? Naravno radi, na svome mjestu radi i analizira situaciju koju ste ostavili, koliki su dugovi i što treba provesti za reforme. Znači sve što treba učiniti za reforme, naravno vrlo je bitna analiza. Jer za analizu stvarnu neku a ne koju ste vi prikazali trebat će neko određeno vrijeme ali što kraće. Ja bih volio da ste o tome govorili, o temi, a manje gdje se sad nalazi potpredsjednik. Jer sigurno bi volio i ja znati, a možda i javnost, koliko je recimo iz vašega ministarstva plaćeno reklame za televizije i ostala glasila da vi reklamirate se. Baš me zanima taj evo podatak, vi ga sigurno znate iz svoga ministarstva. Nije sve znači da treba izlaziti u javnost, populizam i nekakva demagogija. Vrlo bitno je znači što se radi, čovjek je na svom radnom mjestu i uskoro ćete ovdje imati u Saboru sve što je "Hrvatska raste" potpisala i nadam se da ćete te reforme i prihvatiti. Hvala lijepa.
Hvala. Odgovor na repliku uvaženi Gordan Maras.
Gospodine Bulj ja sam govorio o temi, zato što sve ove stvari koje su obuhvaćene ovim izvješćem se dotiču gospodarskog sektora, se dotiču određenih usluga koje HANFA nadzire i to je jako, jako povezano jedno sa drugim. Sa druge strane ako vas zanima mogu vam reći, ja ne znam točan podatak, ali mogu vam reći koliko se projekata prijavilo na osnovu toga i koliko novaca. To vas ne zanima? Ne zanima vas koliko je projekata i koja je vrijednost tih projekata i investicija koje na osnovu tog projekta sredstava iz EU investirano, odnosno koliko će biti investirano ove godine? Pa to su vam podaci i na temelju čega rastu investicije u Hrvatskoj. Zato što mali i srednji poduzetnici investiraju. Na temelju te kampanje koja je napravljena da bi se iskoristilo preko milijardu i 100 milijuna kuna je u ovom trenutku zaprimljeno preko 100 projekata vrijednih blizu milijardu kuna. Pa što to nije super? Što to nije opravdana stvar? Recite mi, da li mislite da je to dobro, da će sutra imati milijardu kuna investicija ili možda dvije kad se iskoriste ta sva sredstva i što će se zaposliti 1000, 2000 novih naših sugrađana? Pa o čemu pričamo? Tko promovira, tko zastupa, tko inicira te projekte? Pa Vlada, ministar! Što je tu sporno? Ja tu ne vidim nikakav problem ako se rezultat napravi. A rezultat je gospodine Bulj upravo ovo što sam vam rekao. Stotine i stotine projekata, rast investicija, rast BDP-a i rast zapošljavanja. I ono na što sam posebno ponosan vidjet ćete da će u okviru ministarstva koje sam ja vodio upravo najbolje bit iskorištenje sredstava EU. To vam ja garantiram bez obzira ko došao i kolega koji je došao kao ministar nakon mene. A što se tiče opaske o gospodinu Petrovu, nisam ja tu ništa zamjerio, ja bi njega rađe puno više vidio nego šta gledam Karamarka.
Hvala. Slijedeća replika uvaženi zastupnik Petar Škorić.
… [[Govornik naknadno uključen]] Poštovani gospodine Maras, ja vam čestitam na svim postignućima, na svemu što radite, na sjajnim nastupima, na sjajnoj kampanji za predstojeće unutarstranačke izbore međutim dnevni red današnje sjednice Hrvatskog sabora je godišnje izvješće Hrvatske agencije za nadzor financijskih usluga za 2014.godinu. Dakle, raspravljamo o nečem sasvim drugom. Vi ste pokazali što znate, što umijete u protekle četiri godine i vi ste uvjereni da ste radili sjajno, bajno, krasno, da je sve divno. Ja vam čestitam, građani su to pokazali što misle o vašem radu i vašim rezultatima. Hrvatska treba ići naprijed, ne trebamo razmišljati i vraćati se k tome razdoblju koje je prošlo iza nas, ali trebamo raspraviti o vašim izvješćima ovdje. Ja očekujem ovdje od vaših zastupnika da brane svoja izvješća, da brane svoj rad kroz ova izvješća a ne da se osvrću kroz ovih 10 dana nove Hrvatske vlade da se cijelo vrijeme spočitava kadroviranje i sve ostalo. Pa što bi vi htjeli? Da ostanu vaši kadrovi i da vaša nesposobna kadrovska križaljka nastavi upravljati i voditi ovu državu? Možemo zamisliti u kojem smjeru bi je odvela. Prema tome, ovdje raspravljamo o izvješćima za vrijeme vaše vladavine, ne zloupotrebljavajte ta izvješća da bi prebacivali lopticu na budućnost. Kad bude izvješće o radu Hrvatske vlade bit će tema i bit će prostora. Prema tome, ovdje zloupotrebljavate prostor rasprave o izvješćima za vrijeme vaše vladavine da bi otvarali skroz druge teme. A kad vam fali argumenata onda se vraćate na 45., 90., onda se vraćate u prošlost, koristite razno razne floskule i oduzimate dragocjeno vrijeme da bi ova vlast počela normalno funkcionirati i konsolidirati se i djelovati i ispraviti sve ono što ste unazadili u protekle 4 godine. Hvala lijepo.
Odgovor na repliku uvaženi zastupnik Gordan Maras.
Gospodine Škorić, ja sam prvo ponosan šta sam radio u bivšoj Vladi i ponosan sam na sve svoje kolege i rezultate koje smo napravili. Ovo je mjesto za raspravu, ovo je jedino mjesto i najrelevantnije mjesto gdje hrvatski građani kroz narodne zastupnike što ja jesam iskazuju svoje stavove, zadovoljstvo ili nezadovoljstvo onim što se radi u hrvatskoj državi. I to nemojte ni pokušati spriječiti jer u tome ne možete uspjeti. Hrvatski građani očekuju od mene da upozoravam na Hasanbegovića, na Crnoju, na nesposobnost da se uopće krene u proces vođenja države. Pa oni bi bili razočarani samnom da ja to ne govorim. Pa jeste vidjeli neki dan ovdje ljude koji su se skupili i demonstrirali protiv Hasanbegovića? Pa šta bi ti ljudi meni rekli da ja kažem da je Hasanbegović ok? Da su njegovi stavovi o handžar diviziji ok?
Ali ovo nije rasprava o Hasanbegoviću.
Pa raspravljamo, vi ste spomenuli, ja se ne vraćam u prošlost, ja cijelo vrijeme govorim o rezultatima koji sada jesu i izazivam novu Vladu da krene što prije sa radom. Nažalost toga nema. I zašto ja ne bi trebao i hrvatski građani biti nezadovoljni što se vi dva mjeseca ne možete pokrenuti, što se ne možete dogovoriti oko pomoćnika ministara, tri za jedan, dva za jedan, vijeće ovo, vijeće ono, jel Šuker glavni, jel Brkić glavni? Pa koga to briga? Počnite raditi to je ono što vam ja govorim, to vam govore hrvatski građani. I nemojte me ni pokušavati u tome spriječiti jer ću ja cijelo vrijeme o tome govoriti. I od prvog trenutka ja vam kažem meni se čini i nemojte ovo shvatiti osobno ni subjektivno čini mi se da je ovo najslabiji i najnesposobniji pokušaj formiranja Hrvatske vlade od početka 90.e. Znači ovo je najlošiji početak ikada i najvjerojatnije najnesposobniji početak ikada. I sa te strane vjerojatno neće dobro ni završiti.
Vrijeme. Imamo tri prijave povrede Poslovnika. Uvaženi zastupnik Blaženko Boban.
Poštovani predsjedavajući pozivam se na članak 232. Poslovnika. Ja ću ga i citirati ovdje još jednom radi javnosti a potpredsjedniče i zbog vas "Ako se govornik udalji od teme dnevnog reda predsjedatelj će ga opomenuti da se drži teme dnevnog reda." Ja vas molim poštovani predsjedatelju da zastupnika Marasa već jednom opomenete jer i kroz izlaganje i kroz replike i odgovore na replike je toliko puta otišao od teme toliko daleko da u sedam puta je dosada ponovio novog ministra Hasanbegovića koji je usput ministar kulture i hvala Bogu a tema je HANFA. Nadalje, treći pasus tog članka kaže "Ako se govornik i nakon drugog poziva ne drži teme dnevnog reda, predsjedatelj će mu oduzeti riječ i u tom slučaju zastupnik više ne može govoriti o ovoj temi." Ja vas molim poštovani predsjedatelju da postupite po Poslovniku članku 232.
Hvala. Izvolite uvaženi zastupnik Hrebak.
Poštovani potpredsjedniče Hrvatskog sabora pozivam se na članak 238. Već nekoliko puta spomenutu tijekom ove rasprave. Gospodin Maras se ne drži teme dnevnog reda te vas molim da mu izreknete sankciju. Gospodine Maras i mi smo isto tako izabrani zastupnici i želimo razgovarati o temama dnevnog reda. O gospodinu Crnoji, o gospodinu Hasanbegoviću naravno da smijete govoriti kad će tome biti vrijeme i kad ćemo se držati dnevnog reda. Molim da se poštuju demokratski standardi u ovom visokom domu.
Hvala. Slijedeća replika uvaženi zastupnik Branko Bačić.
Zahvaljujem gospodine potpredsjedniče. Kolega Maras ja se s vama slažem da ste vi izabrani u Hrvatski sabor da govorite, pa da čak govorite i gluposti, ali niste izabrani da kršite Poslovnik i kršite zakon jer je Poslovnik za nas saborske zastupnike zakon. No, nisam se zbog toga javio za repliku nego da vas podsjetim kada govorite o poduzetništvu i kada pozivate nas saborske zastupnike da budemo konstruktivni u raspravama o poduzetništvu. Vi ste, odnosno vaše ministarstvo je prošle godine u travnju, kolega Maras ako možete me poslušati, vaše je ministarstvo u travnju prošle godine raspisalo natječaj, odnosno javni poziv za korištenje sredstava Europskog fonda za regionalni razvoj čiji je ukupni iznos bio 150 milijuna eura. U tome ste postupku napravili jedan pravilnik kojega ste dali u javnu raspravu. Mnoge su vam županije, pa tako i Dubrovačko-neretvanska da taj pravilnik neće polučiti rezultat jer da će spriječiti moguću prijavu brojnih mikropoduzetnika u Republici Hrvatskoj kojih je oko … [[Govornik se ne razumije.]] %. Epilog tog vašeg javnog poziva je takav da je do danas iz tog fonda a temeljem tog natječaja tek aplicirano, odnosno da su osigurana sredstva za samo dva projekta, dvoje poduzetnika. Prema tome, ako već želite da govorimo ovdje o poduzetništvu a da ne govorimo o fašizmu ili antifašizmu, ja bih rekao da je vaš ovakav pristup jednom vrlo važnom projektu koji je trebao omogućiti razvoj brojnih malih i srednjih poduzetnika u Republici Hrvatskoj pa i mikropoduzetnika treba bit posve drugačiji, treba biti prilagođen a na to smo vas kažem, baš iz Dubrovačko-neretvanske županije pismeno upozorili da vam taj pravilnik neće polučiti rezultat što se na kraju i dogodilo da evo jedan doista epilog je strašan a to je da je od mogućnosti da se aplicira i da se osigura 150 milijuna eura do danas svega 2 projekta su realizirana i to najbolje govori o načinu kako ste prišli, poticanju poduzetništva u Republici Hrvatskoj. Hvala.
Odgovor na repliku uvaženi zastupnik Maras.
Hvala lijepo gospodine Bačić, to nažalost ne govori o tome nego govori o tome da vi ne poznajete proceduru i da ne znate kako stvari funkcioniraju. To nije čudno jer se sa time niste bavili. Znači u situaciji kada raspišete natječaj do ugovaranja, ovaj podatak koji ste vi rekli, znači prošlo je 6 mjeseci, pitajte svakoga tko je ikada radio natječaj Europske unije da li je to dobar rezultat ili ne, to je sjajan rezultat. Znači prvi potpisi ugovora su krenuli 6 mjeseci nakon objave kada ljudi imaju raspravu o pravilniku, kada imaju 2, 3 mjeseca da pripreme projekte i kada ima 2, 3 mjeseca da se ti projekti evaluiraju. Znači 6 mjeseci to je vrhunski top rezultat i ja na tome čestitam upravi koja je radila u mojem ministarstvu. U ovom trenutku imate rekao sam to malo prije gospodinu Bulju, imate preko stotinu zaprimljenih projekata i vjerojatno više nisu samo dva odobrena nego ih je već blizu desetak. Tako da taj posao ide savršeno, taj posao će iskoristiti tih 150 milijuna eura u, po mojoj procjeni tijekom ove godine. Tako da drago mi je šta ste to spomenuli jer to upravo govori o kvaliteti posla ne koju sam ja obavio jer ja nisam za to zaslužan, za to su zaslužni ljudi koji tamo rade. I ja im na tome čestitam. A što se tiče teme, ja kažem tema koju sam ja ovdje obuhvatio je vezana i uz HANFA-u jer se sve one usluge koje HANFA nadzire vežu i na ove teme o kojima sam kasnije govorio. A što se Hasanbegovića tiče, meni je žao što vas taj Hasanbegović toliko žulja. Ali ne žulja jedino vas [[Upadica: Nije, nije bilo spomena o Hasanbegoviću.]] Žulja hrvatsku javnost, to je problem.
Ovom replikom i odgovorom zaključujemo današnju raspravu. Glasovati ćemo kada se steknu uvjeti. I proglašavam pauzu do 12 sati kada ćemo glasovati o raspravljenim temama na prethodnoj sjednici. STANKA U 11,25 SATI
I zadnja točka Godišnje izvješće Hrvatske agencije za nadzor financijskih usluga za 2014. godinu. Podnositelj izvješća je Hrvatska agencija za nadzor financijskih usluga. Rasprava je zaključena. Dajem na glasovanje sljedeći zaključak. Prihvaća se Godišnje izvješće Hrvatske agencije za nadzor financijskih usluga za 2014. godinu. Molim glasujte. Glasovanje je završeno. 99 glasova za, 16 suzdržanih, 1 protiv. Utvrđujem da je većinom glasova donesen predloženi zaključak. Mi bismo time završili večerašnju sjednicu, odnosno nastavak će biti u srijedu desetoga, uobičajeno u 9,30 i počet ćemo sa točkom Godišnje izvješće o radu Državne komisije za kontrolu postupaka javne nabave za 2014. godinu. Molim vas sada imamo izabrana sva tijela uz jedan izuzetak, ali i to tijelo može raditi [[Upadica: Ne može!]] Može, jer ima potpredsjednika i može sukladno zakonu raditi, prema tome molim vas. Ja vas lijepo molim da se sljedeći utorak sastanu radna tijela i rasprave točke koje su na dnevnom redu kako bismo mogli imati mišljenje radnih tijela, da se ne dogodi kao što se dogodilo ovaj tjedan da nemamo mišljenje nekog radnog tijela i ne možemo onda o tome adekvatno raspravljati. Pa vas lijepo molim u utorak da se sazovu radna tijela. Hvala vam lijepo i želim vam ugodan vikend! SJEDNICA PREKINUTA U 16,55 SATI Molim slijedeći prijedlog.
Prijedlog odluke o izboru člana Odbora za unutarnju politiku i nacionalnu sigurnost Hrvatskoga sabora, sukladno odredbi članka 46.stavka 3. Poslovnika klubovi zastupnika SDP-a, HNS-a, HSU-a, Laburista, Nacionalnih manjina, IDS-a svojim dopisom od siječnja 2016.predložili su da se za predsjednika navedenog odbora izabere zastupnik Ranko Ostojić član SDP-a, a za člana zastupnik Predrag Matić također član SDP-a. Odbor za izbor, imenovanje i upravne poslove Hrvatskoga sabora na drugoj sjednici održanoj 5.veljače 2016. raspravljao je o navedenim prijedlozima te sa 7 glasova protiv i 4 glasa za nije podržao prijedlog da se za predsjednika navedenog odbora izabere zastupnik Ranko Ostojić a jednoglasno je utvrdio prijedlog da se za člana izabere zastupnik Predrag Matić.
Hvala lijepo. Otvaram raspravu. … [[Upadica se ne čuje.]] /Govornici govore istovremeno./… U ime Kluba zastupnika SDP-a uvaženi zastupnik Nenad Stazić.
Poštovani predsjedniče Sabora, uvažene kolegice i kolege nikada dosada, kolega Šuker, nikada dosada u parlamentarnoj praksi ovoga Sabora nije se dogodilo da predsjednik Odbora za unutarnju politiku ne bude izglasan konsenzusom. Bilo je puno razloga da se tome protivimo kad smo bili parlamentarna većina. U prošlom sazivu Sabora predsjednik toga odbora bio je kolega Miroslav Tuđman. Kolega Miroslav Tuđman vodio je obavještajnu zajednicu u vrijeme kada je ona bez ikakve kontrole kršila ljudska i građanska prava. Bilo je jako puno razloga da se ne složimo s njegovim izborom ali smo ga izabrali jer je to odnos parlamentarne većine i parlamentarne manjine. Kada parlamentarna većina ne prihvaća zahtjev parlamentarne manjine ona krši ta prava manjine jer manjina time što je manjina ne može jer ima manje ruku izglasati svoj prijedlog. Prema tome, taj odnos nije samo neprihvaćanje demokratskih standarda to je kao što je već rečeno i nepoštivanje zakona. Zakon jasno kaže da radom odbora Hrvatskog sabora nadležnog za nacionalnu sigurnost predsjedava zastupnik iz redova najzastupljenije oporbene stranke. A tko ga treba predložiti? Vi, vi ćete najzastupljenijoj oporbenoj stranci određivati tko će biti predsjednik, tko će biti njezin predstavnik? Ako to mislite vi ne znate abecedu demokracije ili ju znate što sam skloniji vjerovati ali ju hoćete namjerno kršiti, hoćete ukinuti demokraciju u ovom Saboru i u ovoj zemlji. Što će proizaći kao posljedica ovog vašeg ponašanja? Proizaći će to da predsjednik odbora, ovog odbora neće biti izabran. Što znači da odbor neće biti konstituiran. Što znači da će bez ikakve kontrole djelovati obavještajni aparat. I to je ono što vi zapravo želite. Najavljujete smjenu šefa tih službi, ukidate jedino tijelo u ovom Saboru koje provodi nadzor nad obavještajnom zajednicom i time omogućavate što je rekla kolegice Pusić teror te obavještajne zajednice. To je vaš cilj, to je vaša namjera i to građani ove zemlje moraju znati. U skladu s člankom 272. Poslovnika predsjedniče Sabora vi ste dobili prijedlog zastupnika oporbe, s obzirom da odbor nije prihvatio kandidata kojeg je predlagala oporba mi smo iskoristili drugu mogućnost poslovničku mogućnost da ga predlože sami zastupnici. Očekujem da taj naš prijedlog stavite danas ovdje na glasanje. Kada se ovo što se sada događa u Saboru, kada vi odbijate prihvatiti oporbeni prijedlog, odnosno zapravo odbijate formiranje Odbora za unutarnju politiku i nacionalnu sigurnost jer to je posljedica vašeg čina. Kada se to promotri u malo širem kontekstu sa vašim neviđenim napadom na slobodu medija, sa najavom ukidanja neprofitnih medija danas na odboru, sa nezakonitim ukidanjem Povjerenstva za financiranje neprofitnih medija. Kada se tome dodaju prijetnje smrću istaknutim kulturnim radnicima koji odlaze, koji ostaju bez ikakva odjeka iz redova vladajuće politike, bez ikakva odjeka, bez ikakve osude, bez ijedne jedine riječi premijera, ministra kulture, predsjednika Sabora, bilo koga onda je to sve zajedno gledajući početak fašizacije ove zemlje, početak terora. Na taj teror znati ćemo odgovoriti. Znati ćemo zaštiti građane kojima se prijeti smrću, znati ćemo zaštiti medije slobodne, znati ćemo zaštiti i svoja manjinska prava, svoj i svih drugih manjina u ovoj zemlji. Tih, svih onih na koje ste svojim terorom navalili.
Ja bih predložio svima bez obzira na usijanje i bez obzira na emocije da se ipak klone teških riječi, riječi koje impliciraju neke stvari koje sigurno ne spadaju u Hrvatski sabor. Dakle za replike su se javili uvaženi zastupnik Miroslav Tuđman. Izvolite.
Hvala gospodine predsjedniče. Kolega Staziću vaš animozitet i netolerantnost prema meni osobno to mi je razumljivo i čudilo bi me da nije tako naprosto zbog toga što kod vas vlada manjak argumenta a višak ideologije nad činjeničnim stanjem. Što se tiče vas ocjene da je obavještajni sustav koji je stvaran '90.-ih godina kršio ljudska prava to bi trebalo potkrijepiti sa nekakvim činjenicama koje bi se odnosile usput i na mene osobno kada ste adresirali tu odgovornost i na mene osobno. A s obzirom da to nije tako onda je to čista dezinformacija da ne upotrijebim neke druge riječi kojima u hrvatskoj sabornici naprosto nije mjesto. A ovo što vi radite da danas ovu Vladu proglašavate fašistizacijom ili proustaškom ili koje ste već sve termine koristili ovih dana vraća nas naprosto na '90.-te godine kada je i tadašnja Vlada isto tako još gorim rječnicima bila karakterizirana od jugokomunističkih i komunističkih aktera koji su tada radili na velikosrpskoj politici. Prema tome, jedan racionalni odnos a ne dolijevanje ulja na vatru, ono što radite i želite destabilizirati Hrvatsku naprosto nije racionalan i nije primjeren. Što se mene osobno tiče za svaku argumentiranu raspravu stojim vam na raspolaganju ali za ovakve ideološke diskvalifikacije naprosto to pripada nekim drugim vremenima koji su nadam se iza nas barem za većinu hrvatskog naroda.
Odgovoriti će uvaženi zastupnik Nenad Stazić.
Profesore Tuđman, ne destabiliziram Hrvatsku ja nego vi ovakvim svojim postupcima, to vam mora biti jasno. A da li je obavještajna zajednica kršila ljudska prava? Pa gledajte to je notorna stvar, pratili su se ne samo novinari, pratile su se cijele redakcije. Pratile su se cijele redakcije. Nije bilo nikakve kontrole, nažalost. I ja tome nisam kriv. I to se događalo u vrijeme kada ste vi bili jedna od osoba koje su vodile tu zajednicu. Unatoč tome smo vas u prošlom mandatu izabrali za predsjednika ovoga odbora, unatoč tome. I to bismo napravili opet, jer je taj odbor prevažan i to morate razumjeti. I umjesto ako ste baš tako veliki demokrat da utječete na svoje kolege u klubu da povuku ovako nerazumnu odluku kakvu se spremaju donijeti, vi ovdje replicirate.
Sljedeća replika je uvaženog zastupnika Josipa Borića.
Hvala lijepo poštovani predsjedniče. Pa svjedočimo zaista jednoj s one strane mučnoj raspravi, ali odgovorit ćemo na sve ono što su odgovorili, jer činjenica je da SDP danas pati od problema identiteta. Politika mi ili oni ušla je i u njihovu stranku i vidite na što to onda izađe na području Republike Hrvatske. Imamo sukob između pudlica i pekinezera. Pekinezeri su ako ne znate vrlo odani svojim vlasnicima ili gospodari, tako da u tom sukobu očito mora stradati i hrvatska javnost na potpuno banalnim pitanjima. A kad govorimo o gospodinu Staziću on je kao potpredsjednik Sabora kada smo imali jednu raspravu o ljudskim pravima utvrdio da svi vi znate i opravdao postojanje Golog otoka. On je tada kao potpredsjednik Sabora rekao u ovoj sabornici da nije bilo Golog otoka cijela Jugoslavija bi bio Goli otok. To je bio način na koji je on doživljavao sve ono što se u tom logoru kazamatu modernog vremena događalo. Jednostavno prošlo je kroz hrvatsku javnost da ga nitko za to ništa nije pitao, ni optužio. Zato to ponavljam danas. Ja nemam problem sa fašizacijom. Svaki dan prošetam po Zagrebu, ljudi sasvim normalno rade, funkcioniraju. Problem je što su neki tu pronašli prostor za vlastito postojanje. Svaki antifašist počeo je tražiti nekog fašistu da bi imao razlog postojanja. To je sramotna politika s kojom možete nastaviti, ali nećete daleko stići jer se hrvatski građani jednostavno na to loviti neće. A da znate što ste bili, od čega ste postali, gospodine Staziću svaki dan ima jedna dobra emisija. Pogledajte tv kalendar da vidite kako je funkcionirao sustav i kako su se poštovala ljudska prava u vremenu iz kojeg vi crpite vlastitu bit. Hvala lijepo.
Odgovorit će poštovani zastupnik Nenad Stazić.
Kažete da vi nemate nikakvih problema sa fašizacijom to vam vjerujem. Nemate, ali imate problema sa jednom političkom kulturom. Početak vašeg govora o tome svjedoči. Nikada, nikada politička kultura u ovom Saboru nije bila na tako niskoj razini kao s dolaskom ove vlasti.
Sada prelazimo na pojedinačne rasprave u ime i prva je ona uvažene zastupnice Ingrid Antičević Marinović. Izvolite.
Hvala poštovani gospodine predsjedniče Hrvatskog sabora, kolegice i kolege. Ova rasprava nije rasprava o dogovorima, pregovorima o dobroj jednoj demokratskoj praksi ili kada je ona bila narušavana tijekom godina ovdje u hrvatskom Parlamentu. Ovdje se radi o striktnoj primjeni zakona koju vladajući moraju poštivati kao što je dužan zakon poštivati svaki građanin. Naime, Zakon o sigurnosno-obavještajnom sustavu Republike Hrvatske u svom članku 105. stavak 4. kaže: "Radom Odbora Hrvatskog sabora nadležnog za nacionalnu sigurnost predsjedava zastupnik iz redova najzastupljenije oporbene stranke." Prema tome, ovdje se ne radi o dogovorima, o pregovorima, o nešto što eto dobrom praksom nama vladajući daju. To je pravo, dakle koje izvire izravno iz zakona. Čak te odredbe i nema u Poslovniku, jer se s tom odredbom ne polemizira. Međutim vi, svi smo ovdje prisegli da ćemo se držati Ustava i zakona. Ja ne vjerujem kolege da je toliko vremena prošlo da se možete kao i na sudu pozivati na Alzheimera da ste zaboravili. Dakle, moramo se držati i Ustava i zakona. Međutim, što vi s ovakvom odlukom većine u odboru pokazujete. Što će nama Ustav, što će nama zakon, sad smo mi vlast i mi smo zakon, a takve zakonitosti ala HDZ mi smo se godinama, godinama nauživali i duboko smo željeli vjerovati da su ta vremena iza nas. A vi nas u toj dobroj vjeri svaki put demantirate. Ja donekle čak i mogu razumjeti vašu težnju za kadroviranjem s obzirom na vašu konstelaciju vladajuće grupacije da se tu možda osjećate na neki način deprivirano ili ne znam već kako. Ali vi nemate pravo vršiti izbore unutar i nakon izbora. I to u našem klubu. To jednostavno na to nemate pravo, ali imate se pravo kao vladajući kao HDZ, kao stranka koja je nositelj vladajuće koalicije pokazati u daljnjem kadroviranju. Toga brate hvala Bogu dosta ima, pa izvolite tu pokazati svoje atrofirane mišiće u ovoj novoj koaliciji ili u suradnji stranaka kako to volite kazati. Međutim, koji je smisao ovog zakona. Pa nije smisao odredbe ovog zakona da to služi eto oporbi kako bi masirala većinu, nego upravo u zaštiti građana i njihovih temeljnih ljudskih prava. To ćete vidjeti u svim međunarodnim ugovorima, u svim međunarodnim konsenzusima koji se i konvencijama koji se tiču ove materije i nadzora obavještajnih službi, nadzora sigurnosno-obavještajnog sustava pa čak negdje se spominje i vojska. Prema tome, što kaže naš Poslovnik čime i da li se vi toga plašite, čime se bavi naš odbor. Između ostalog, odnosno ovaj Odbor za unutarnju politiku i nacionalnu sigurnost vrši kontrolu i nadzor nad radom policije. Zar vi na takav način pokazujete da se vi te kontrole već unaprijed bojite. Na taj način pokazujete u biti da negirate parlamentarnu kontrolu nad radom ovog Odbora što je i smisao ove odredbe, dakle i svih demokratskih društava. Jer ova odredba nije tek tako došla u naš zakon, nego upravo razvojem demokracije jer ona unazad više od 10, 15 godina i nije postojala. Dakle, cilj ove odredbe i primjene i vaše dužnosti i naše dužnosti da se držimo primjene ovog zakona jeste upravo da bi se spriječile političke zlouporabe, zlouporabe moći a toga smo se nauživali isto '90-ih godina do 2000. godine. Možda je i poslije bilo, to neću govoriti, ali u ono vrijeme kada se gledao ginekološki karton novinarke pa to je bilo zaista odvratno što se radilo. To smo mi imali prilike i gledati i vlastite dosjee koji su to bili državni neprijatelji. Dakle na ovakav način što u biti pokazujete? To je zabrinjavajuće. Pokazujete u biti što mislite o demokraciji, o parlamentarnoj demokraciji, o demokraciji uopće time u biti što mislite o položaju i mjestu čovjeka i građanina u društvu i odnosu državne vlasti prema građanima. Dakle, želite biti vlast koja ne želi biti kontrolirana. Vi smatrate da se demokracija iscrpila nakon izbora i formiranja vlasti. To je tek pretpostavka za obavljanje demokratske vlasti. Dakle, pokazujete i ovim činom vašu dominantnu političku orijentaciju. Jedan dan jedan od vas traži lustraciju, drugi dan tražite listu izdajnika, a sada svi zajedno svojevoljno pri punoj svijesti i savjesti kršite Zakon o sigurnosti obavještajnog sustava Republike Hrvatske članak 105. stavak 4. Dakle, pustite razgovore i pregovore vi kršite zakon. Međutim, da ne bude ovdje zabune mnogi možda misle ali ja želim demistificirati ne činite to niti iz arogancije niti iz vlastite hrabrosti, vi pokazujete na samom početku ovakvim činom nesigurnost. Ovakav postupak izraz je vaše nesigurnosti, dekoncentracije o važnim pitanjima zbog kojih građani očekuju da popravite standard. Pokazujete u biti da iako ste se riješili Crnoje da ste vi svi Crnoja.
Imamo tri replike. Prva replika uvaženi zastupnik Miroslav Tuđman.
Kolegice Ingrid Antičević vi ste se isto pozvali na ono što je govorio gospodin Stazić o tome da su se '90-ih godina pratili novinari i ne znam što se sve radilo. Da, niste … [[Upadica se ne razumije.]] Dozvolite da ja završim! Niste rekli to da kad je šestorka došla na vlast da je otvorila sve te dosjee, dala ih na uvid novinarima i da je rekla da izvole tužiti bivšu državu, službu ili službe koje su to radile. Usput nije to radila služba koju sam ja vodio ali u ime onih koji su to radili treba reći ovo da je to bilo ratno vrijeme, da je to bilo vrijeme kada su mediji naslijeđeni iz komunističkog sustava, kada su u tim medijima bili pripadnici raznoraznih jugoslavenskih službi i da je bilo osnova da se tako nešto radi. Nitko te ljude nije zbog tih osnova niti proganjao niti dao na sud nego ste vi to poslije iskoristili da biste tvrdili da su se kršila ljudska prava. Nitko od tih novinara nije podigao tužbu zbog kršenja ljudskih prava, a broj toga ste preuveličali. Možete pogledati u Arhivi Hrvatskog sabora jer to je bilo isto tako raspravljano na jednom od saziva, ne znam više kojega saziva Sabora na Odboru za unutarnju politiku i nacionalnu sigurnost gdje se ustanovilo da taj broj nije ni u kom slučaju onoliki koliko se tvrdi da je jer su se prikazali svi oni koji su bili praćeni, odnosno koji su bili kolateralne žrtve da tako kažem, oni koji su praćeni kao da su bili teme obrade. Prema tome to je još jedna obmana i još jedno falsificiranje povijesnih činjenica.
Druga replika, uvaženi zastupnik Petar Škorić.
Pa evo poštovanoj gospođi Ingrid replicirao bih u dijelu gdje uporno pokušava diskreditirati evo vladajuću većinu i proglašavati zakonitost nezakonitim. Mene zanima, dakle vi ste uvjereni da sto puta ponovljena poluinformacija, dezinformacija da će postati istina papagajskim ponavljanjem. Mislim da je to potpuno neprimjereno. Gdje to u zakonu stoji na koji način da osoba N.N. mora biti na toj i toj dužnosti. Dakle, mogli ste pripremiti dok ste bili vladajuća većina i na taj način imenovati da se članova odbora uopće odbor ne glasuje o njima nego da po dužnosti iz neke stranke ide taj i taj predstavnik. Prema tome, ovdje dezinformirate hrvatsku javnost. A kad govorite o neviđenoj, nezabilježenoj praksi procedurama sami ste je prekršili prilikom konstituiranja ovog saziva Hrvatskog saziva, prilikom imenovanja predsjednika Sabora gdje čast evo gospodinu Leki gdje ste praktički prekršili onu uvriježenu praksu da se predsjednik Sabora bira aklamacijom svih zastupnika. Prema tome, sami sebe dezinformirate i demantirate u svim pogledima. Pustite dakle nas ovdje da se kroz redovnu proceduru ako nije izabran Jure bit će Mate. Dakle na vama je da predložite i date prijedlog a na nama kao vladajućoj većini da to usvojimo. A kad govorimo o demokraciji u Hrvatskoj i njenom razvoju upravo na današnji dan je uvedeno višestranačje u RH. A znamo zbog čega je uvedeno, znamo tko je bio na vlasti dotada, tko je pravni sljednik te iste stranke partije i da nam ti danas pričaju o dosjeima i o razvoju hrvatskog društva, mislim da je to potpuno neprimjereno, neprihvatljivo jer sami sebe u svemu demantirate. Hvala.
Odgovor na repliku, uvažena zastupnica Ingrid Antičević.
Ja vam pokušavam kolega govoriti da se ovdje ne radi ni o dogovorima niti o pregovorima. Ovdje se radi o primjeni zakona, Zakona o sigurnosno-obavještajnom sustavu RH članak 105. stavak 4. Ja ću vam ga još jedanput pročitati "Radom odbora Hrvatskog sabora nadležnog za nacionalnu sigurnost predsjedava zastupnik iz redova najzastupljenije oporbene stranke." Vi nemate pravo to birati, nemate pravo to birati nego morate prepustiti to mjesto najvećoj oporbenoj stranci. Najveća oporbena stranka u Hrvatskom saboru u RH je SDP svidilo se to vama ili se to vama ne svidilo. Kad govorimo o višestranačju ovdje smo se i vi i mi, svi su se odrekli i zločina i komunizma, to smo mi imali posebnu deklaraciju i to nije upitno, međutim znate što je upitno? Što vi koji toliko stalno to spominjete a toliko su vam drage komunističke metode.
Hvala. I zadnja replika uvaženi zastupnik Josip Borić.
Hvala lijepo. Kolegice Ingrid, kaže jedna izreka "Da zdrava logika će vas uvijek dovesti od točke a do točke b, a mašta, mašta vas može odvesti gdje god vi to poželite." Tako i vi danas pokušavate kontra zdrave logike. Zakon je vrlo jasan, on nije predvidio ime on je predvidio mjesto koje vam pripada. Nitko vam ga nije uzeo, to vaše mjesto i dalje je vaše, i dalje je vaše. I nemojte koristiti laži da bi ispalo da vi nešto kao pravilno govorite. A to vam se dešava zato što sam vam već rekao maloprije imate problem identiteta kao stranka, vi ne znate gdje želite ići. Da li me razumijete? Vi jednostavno svojim postupcima u proteklih nekoliko dana pokazujete da ste istovremeno i za cenzuru ali i protiv te cenzure. Pa onda uredno podržite gospođu Rakić koja je uvela cenzuru, a onda prosvjedujete na skupu ovdje opet protiv te cenzure. Znači to je kriza identiteta. Vi se s time morate obračunati u vašem unutarstranačkom procesu. To je na vama, u to se nećemo miješati. Ali kad govorite o dobrim odlukama, o tome da oporba treba kontrolirati vlast tj. da ova vlast ne želi da je oporba kontrolira. Podsjetite se zakona, načina na koji ste birali ravnatelja HRT-a, pučkog pravobranitelja, državnog odvjetnika. Sami ste birali, sami predlagali, sami ste brojili sjećate se? Tražili smo razgovore niste nam dozvolili da imamo niti prijedlog, niti prijedlog. Vi ste to zaboravili gospodo. Ali sam vam i tada rekao da sve što radite u onom mandatu kad siđete s vlasti dočekat će vas i imat ćete silan problem. To je taj problem identiteta i vi se s time ne možete pomiriti. Polako sve će biti u redu. Izabrat ćemo predsjednika onog trenutka kad promijeniti ime. Hvala lijepo.
Hvala. Slijedeća za raspravu javila se uvažena zastupnica Gordana Sobol.
Zahvaljujem gospodine predsjedavajući. Poštovane kolegice i kolege, kolega Borić je rekao da šta se bunimo da nam nitko nije uzeo mjesto, ali ovo što vi sad pokušavate pokušavate SDP-u kao najvećoj oporbenoj stranici u ovom Saboru uzeti pravo da mi odredimo koga ćemo predložiti za predsjednika Odbora za unutarnju politiku i nacionalnu sigurnost Hrvatskog sabora. Počeli ste se na tome junačiti, baš ste se eto na predsjedniku Odbora za unutarnju politiku i nacionalnu sigurnost. Danas je održana sjednica Odbora za izbor, imenovanje, mi u ovom obrazloženju jedino smo dobili, dakle piše da se je raspravljalo o navedenim prijedlozima te da je sa 7 glasova protiv i 4 glasa za nije podržan prijedlog da se za predsjednika odbora predloži kolega Ranko Ostojić. Nije bilo rasprave koliko mi znamo nikakve na sjednici odbora oko ovoga prijedloga imenovanja, ali onda si je predsjednik odbora uzeo za pravo da nakon sjednice odbora na upit novinara koji su ga pitali koji su razlozi, neka kaže obrazloženje zbog čega nisu, nije prošao taj prijedlog dakle rekao je kolega Lucić da Ostojić nije adekvatno rješenje. Kaže da bivšem ministru zamjera među ostalim što je u javnim nastupima a vezanim uz unutarstranačke izbore u SDP-u iskazao agresivnost i nesigurnost. To je rekao kolega Lucić. A kad su pitali kolegu Šimića koji je član odbora ispred MOST-a onda je on rekao da ustvari on ne zna koji su razlozi. A onda su pitali a zašto ste onda digli protiv pa u klubu su rekli da je to naš stav pa pitajte predsjednika kluba. Dakle toliko o argumentima za odbijanje kolege Ranka Ostojića da bude imenovan za predsjednika Odbora za unutarnju politiku i nacionalnu sigurnost. Ja se sad pitam tko ste vi kolege iz Domoljubne koalicije da na ovaj način govorite o članovima našega kluba, o prijedlozima koje mi dajemo i da na ovaj način jedan predsjednik odbora i to jednog važnog Odbora za izbor, imenovanje u Hrvatskom saboru na ovaj način obrazlaže odluke odbora. To znači da svi vi ostali pristajete upravo da on u ime odbora na ovaj način to obrazlaže. Ja sam bila članica odbora i izabrana sam ponovno sad za članicu odbora na jednoj od prethodnih sjednica Saboru Odbora za unutarnju politiku i nacionalnu sigurnost. Mi smo u proteklom mandatu više puta, evo gospodin Miroslav Tuđman koji je bio tada predsjednik zna da se, i on je sam otvarao problematiku u zakonodavnom smislu što se tiče općenito uređenja čitavog tog sustava i tada smo govorili i pogotovo je on to potencirao da smatra da parlamentarni nadzor nije dovoljno dobro uređen u tim zakonima. Da ustvari je parlament taj, dakle odbor taj koji bi trebao imati još neke druge ovlasti vezano oko parlamentarnog nadzora kada je u pitanju sigurnosno obavještajni sustav. Mi to nismo uspjeli učiniti u toku prošlog mandata. Sada ste vi preuzeli upravljanje državom i pretpostavljam da ćete u tom dijelu ići sa određenim izmjenama i poboljšanjima. Ali kolege i kolegice ovo što se danas dešava a to je dakle da mi praktički po vama zato što vam se ne sviđa ime i prezime kolege iz našeg kluba, da mi nećemo izabrati predsjednika Odbora za unutarnju politiku i nacionalnu sigurnost, kažete imate pravo očekuje se da će u idućih tjedan dana biti ime. Da mi ćemo, mi smo već predložili, ponovno smo predložili kolegu Ranka Ostojića i za tjedan dana ćemo ga predložiti, i za mjesec dana ćemo ga predložiti. Do tada do kada god se budemo na taj način igrali, do kada god vi budete nama osporavali naše pravo da mi predlažemo i odredimo tko će u ime kluba biti na čelu toga odbora, do tada taj odbor neće moći funkcionirati. I vi ste kolege iz vladajuće koalicije odgovorni za nefunkcioniranje parlamentarnog nadzora nad sigurnosno obavještajnim sustavom. Kako će se sutra, ako se razriješi, kažu da će se razriješiti ravnatelj SOA-e, tko će dati prethodno mišljenje, tko će razriješiti, tko će dati prethodno mišljenje za imenovanje novoga? To se može napraviti samo na Odboru za unutarnju politiku i nacionalnu sigurnost, odnosno netko taj odbor mora sazvati a odbor saziva predsjednik odbora. Pa kolege i kolegice, odgovornost za nefunkcioniranje odbora i za nefunkcioniranje parlamentarnog nadzora nad sigurnosno obavještajnim sustavom direktno leži na vama. Kolege i kolegice iz Domoljubne koalicije i iz MOST-a jer ste u koaliciji, jer ste u suradnji ili čemu već. Kao zastupnici tražim gospodine predsjedavajući da stavite u okviru ove točke dakle da stavite na glasovanje prijedlog zastupnika kojeg smo u skladu sa člankom 272. Poslovnika Hrvatskoga sabora uputili a to je imenovanje, Prijedlog za imenovanje predsjednika Odbora za unutarnju politiku i nacionalnu sigurnost.
Hvala imamo tri replike. Prvi se javio uvaženi zastupnik Miroslav Tuđman.
Hvala gospodine predsjedavajući. Kolegice Sobol, vi ste s pravom rekli da sam ja predlagao da dođe do izmjena i jačeg parlamentarnog nadzora. Između ostalog i na temelju činjenice, prakse odbora a to da smo imali parlamentarni nadzor u pojedinim slučajevima tijekom prethodne 4 godine moram vas podsjetiti da su uvijek bila dva izvješća. Jedno koje sam ja pisao u ime odbora pa nije bilo prihvaćeno i bilo je manjinsko i uvijek je bilo onda drugo izvješće koje je zapravo pokrivalo ono što čelnike ljudi i onoga što se radilo jer je uvijek u tim odborima kao što znate većinu ima vladajuća koalicija bez obzira što je predsjednik odbora iz oporbe. Drugim riječima kada tvrdite ovdje da će doći do ukidanja parlamentarnog nadzora, da će to biti naprosto opet kršenje ljudskih prava, ne znam čega sve ne, ugrožavanje sustav, to je bilo rečeno ne od vas, nego u prethodnoj diskusiji. To je opet jedno dramatiziranje s obzirom da je današnja uloga po postojećim zakonima naprosto nedovoljno učinkovita. Prema tome, trebalo bi razgovarati o meritumu stvari a o tom meritumu stvari nismo razgovarali a između ostalog onda je i odgovornost čelnih ljudi i koji su vodili obavještajni sustav, odnosno sigurnosni sustav. Ali isto tako znate da je i ono što sam poslao svim članovima odbora, poslao sam i predsjedniku Republike i predsjedniku Vlade, nisam čak ni odgovor iz pristojnosti dobio da se želi o tome razgovarati.
Hvala. Odgovor na repliku uvažena zastupnica Gordana Sobol.
Zahvaljujem. Kolega Tuđman, ja kada sam vas spominjala i kada sam govorila, govorila sam u pozitivnom smislu. A inače, dakle vi ćete sada, vi ste potpredsjednik, imamo članove i članice, imati ćemo nadam se i predsjednika imati većinu u tom odboru. Ja nemam nikakvih iluzija, da bude li sutra, prekosutra se išlo u nekakve nadzore da opet neće biti dva mišljenja. Jedno koje ćete imati vi kao vladajuća koalicija a drugo koje ćemo možda imati mi kao oporba. Ja ne vidim ništa pogrešnog i lošeg u tome. A očekujem, ili sam očekivala, ako već na ovaj način idete prema imenovanju predsjednika odbora da ćete doći sa konkretnim prijedlogom izmjena i dopuna svih zakona o kojima ste i vi govorili u prošlom mandatu i da će to ići ka poboljšanju sustava i ka većem parlamentarnom, jačem da tako kažem, ne većem, jačem parlamentarnom nadzoru sigurno-obavještajnog sustava. Bojim se kako je krenulo da to baš i nisu namjere. A mene bi jako zanimalo što će o svemu tome reći onaj koji je direktno u Vladi odgovoran za ovo područje, prvi potpredsjednik Vlade. Ili ovo što se desilo danas sa Odborom za izbor i imenovanja direktna posljedica nekakvog novog postupanja od strane čelnika HDZ-a, prvog potpredsjednika Vlade, Tomislava Karamarka koji je u krajnjoj liniji i u Vladi direktno odgovoran i zadužen upravo za ova područja.
Hvala. Druga replika uvaženi zastupnik Miroslav Šimić.
Poštovane kolegice, prije svega jedan ispravak, ja sam Miroslav Šimić i nisam član navedenog odbora, prozvali ste me, čitali ste negdje jednu netočnu izjavu. Pa evo ja bih vas zamolio na početku sve da prije svega o stavovima MOST-a, imati ćete prilike čuti od nas zastupnika nemojte te stavove pronalaziti po medijima, imate očigledno tamo netočna prezimena a imate i stavove koje izlažemo mi ponaosob. Znači, da podsjetim MOST nezavisnih lista okuplja različite nezavisne pojedince, nezavisne liste i stav našeg kluba je da o ovoj točci konkretno glasuje svaki zastupnik onako kako on želi i kako misli. Mi se po tome razlikujemo od standardnih političkih stranaka, s tim se ponosimo i danas ćemo to dokazati. Hvala.
Odgovor na repliku, uvažena zastupnica Gordana Sobol.
Poštovani kolega Šimić, moja isprika ako je evo i u novinskim natpisima vaše ime iskočilo a da vi u stvari uopće niste član odbora. Ali znate to je samo zbog toga što stav MOST-a oko ovog pitanja ja nisam nigdje mogla pročitati, niti ste ga vi ovdje izrekli. Kolegice i kolege, sad vi iz MOST-a ako još ne shvaćate, ali onda morate shvatiti ovo je Parlament. Danas ovo što se desilo na odboru ide direktno protiv ustaljene demokratske prakse i protiv zakonske odredbe koja govori o imenovanju predsjednika Odbora za unutarnju politiku i nacionalnu sigurnost. A vas bih ljubazno molila da ne čitamo novinske natpise i da možda krivo ne interpretiramo. Pa dajte kolege i kolegice kažite različite nezavisne liste, ali ste kao klub MOST pa ste se mogli oko ovoga pitanja i očitovati u ime kluba ili barem poneki od vas u svojoj pojedinačnoj raspravi.
Hvala. Za repliku se javio i Arsen Bauk.
Zahvaljujem gospodine potpredsjedniče. Gospođo Sobol, slušajući argumente Domoljubne koalicije oni se otprilike svode na to SDP ima pravo, ovaj kojeg ste nam predložili se ne sviđa, neki drugi nam se možda svidi. To me neodoljivo podsjeća na situaciju iz svibnja 1991. kada je došao na red Stipu Mesića da bude predsjednik Predsjedništva Jugoslavije i onda su ovi rekli nama se Stipe Mesić ne sviđa, ali iz Hrvatske može biti netko drugi. Prema tome, to je politička škola Bore Jovića, princip je isti, a sve su ostalo nijanse.
Nije baš umjesno da uspoređujete sa Borislavom Jovićem. Sljedeći za pojedinačnu raspravu se javio uvaženi zastupnik Gordan Maras.
Hvala lijepo gospodine predsjedniče. Ja neću o Bori Joviću, neću ni o devedesetima ali ću o stvarima koje po meni danas šalju vrlo lošu sliku i nas ovdje i Hrvatskog sabora i vladajuće koalicije prema javnosti, a to je da ustaljenu demokratsku praksu želimo rušiti i želimo neke standarde koje je Hrvatska dostigla vratiti nazad. Dva su preduvjeta osnovna da se odabere predsjednik Odbora za unutarnju politiku. Jedan je koje je zakon definirao da je iz opozicije i drugi je da opozicija odabere i predloži tog kandidata. Ono što bi njega trebalo omogućiti da ne bude predsjednik odbora nije volja većine, jer to je onda nasilje većine i to nije dobro za našu demokratsku praksu. Pozivati se na pojedinačne slučajeve iz prošlosti zvuči pomalo i ne, ja bih rekao neozbiljno. Radilo se o zastupnici koja je bila iz opozicijske kvote. Nije ništa nikog dopadalo. Tu se govori o većini, govori se o opoziciji. Ovaj slučaj koji je gospodin Šuker rekao za govornicom se odnosi na opozicijsku zastupnicu u tom periodu. Znači, opozicija nije izgubila mjesto u tom odboru o kojem gospodin Šuker govori. Tako da vrlo jednostavno bez ikakve ja bih rekao želje da se bilo šta vraća unazad, da se analiziraju devedesete za čim mislim da nema pretjerane potrebe. Mislim da mi imamo pravo kao opozicija predložiti čovjeka koji je zakon definirao da nadzire na čelu odbora i tajne službe i policiju i humanitarne aktivnosti, požare. Vidite sve šta piše u Poslovniku Sabora. Gospodin Ostojić je u svojem dosadašnjem radu sigurno dokazao da većinu, odnosno sve te dužnosti može obavljati. Ovakva argumentacija da je nervozan također ne šalje pozitivnu i ozbiljni sliku niti o odboru, niti o predsjedniku odbora, niti o Hrvatskom saboru. Zbog čega ulaziti u osobne subjektivne ocjene oko kandidata oporbe. Gospodin Ostojić je zadovoljio sve kriterije da bude predsjednik odbora i to mu treba omogućiti. Ne samo prema javnosti šaljemo lošu sliku i prema međunarodnoj javnosti. Zar želimo doći u rubrike poput nekih zemalja EU gdje se smanjuju određena prava i demokratski standardi. Zar je to intencija većine u Hrvatskom saboru, odnosno hrvatske Vlade? Valjda želimo ići naprijed, ne želimo se vraćati i ne želimo imati manje standarde nego što smo ih sada zajedno dosegli. Što se tiče glasanja apsolutno treba danas to staviti na glasanje i treba se pred hrvatskim biračima i hrvatskom javnosti pokazati tko kako razmišlja i tko je za kakvu demokratsku praksu i za poštivanje zakona, da vidimo svakoga od saborskih zastupnika koji je prisegnuo da će poštivati hrvatske zakone kako će glasati. Bilo bi dobro da se držimo standarda koje smo dosegli. Možda je problem u tome šta Domoljubna koalicija želi nastaviti praksu koju je imala prilikom imenovanja ministara daj tri ja ću odabrat tko je najbolji. Ali ne možete to raditi. Možda bih ja htio rađe da bude gospodin Šuker ministar financija, a ne Zdravko Marić ali ja sam oporba, ja sam oporba. Ja ne biram. Tako isto većina ne bi trebala birati manjini tko će biti njezin predstavnik u bilo kojem tijelu jer šalje vrlo lošu poruku prema hrvatskoj javnosti i prema međunarodnim institucijama za standarde koje smo dosegli. Neću govoriti o kontrolama, o izvještajima. Vjerojatno sudeći po praksi koja je bila u proteklom razdoblju vjerojatno je to teško dosegnuti kada imate preglasavanje u odboru ali uvijek se omogućavalo manjini i sa pozicije koja je puno vidljivija kao predsjednik odbora da ima svoj glas i da kaže što misli. Tako i gospodinu Tuđmanu tako bi danas trebalo biti i sa gospodinom Ostojićem. Nemojte smanjivati demokratske standarde u Hrvatskoj pozivajući se na primjere pojedinačne koji se uopće ne mogu usporediti sa ovom situacijom koja se danas dešava. Danas imamo situaciju gdje većina ja bih rekao silom želi onemogućiti pravo koje je zakon omogućio manjinama. Ja sam uvjeren da zastupnici koji ovdje sjede će poštivati zakon i poštivati demokratske procedure koje je Hrvatska usvojila bez obzira na emocije, bez obzira da li se netko nekome sviđao, da li je netko rekao jednu riječ više ili manje to je apsolutno nebitno. Mi smo narodni zastupnici, ovdje smo da radimo svoj posao i nemojte gospodo i gospođe iz vladajuće koalicije onemogućavati da radi svoj posao a to je da štiti određena prava i standarde koji su u Hrvatskoj dosegnuti. Hvala lijepo.
Hvala. Na vašu raspravu imamo 3 replike. Prva je uvaženog zastupnika Miroslava Tuđmana.
Hvala gospodine predsjedavajući. Kolega Maras ako polazimo od parcijalnih ili fragmentarnih istina onda možemo doći do ovakvih poruka kako je ovo loša poruka i domaćoj i stranoj javnosti. Međutim, treba reći da su druge zemlje upravo vjerojatno suočene sa istim ovakvim problemom našle rješenja da se članovi ovakvih odbora, bilo za unutarnju politiku i nacionalnu sigurnost, bilo za obavještajne službe što je u našem slučaju se preklapa ili u velikoj mjeri je isto, naprosto dogovaraju dopredsjednici najjačih klubova predlažu članove da oni idu u provjere pa se radi sigurnosna provjera i tek onda kad se postigne ta suglasnost dolazi do njihovog imenovanja. Na taj način se ove rasprave o većini koja odlučuje ili ne odlučuje o prijedlozima manjina naprosto izbjegavaju. Prema tome, bilo bi puno bolje da mi govorimo o meritumu stvari, o problemima, a ne o ovakvim porukama kako je ovo rušenje demokracije i kriva poruka drugim zemljama jer naprosto druge zemlje imaju druga rješenja koja su izbjegla ovakve konfrontacije na plenarnim sjednicama.
Hvala. Odgovor na repliku.
Hvala lijepo. Gospodine Tuđman ali svojom replikom ste mi upravo dali za pravo. Znači vi uviđate problem, vidite da mi imamo pravo to predložiti i sada tražite neko drugo rješenje koje bi to pravo suspendiralo ili ga više ne bi bilo. Znači, upravo ste sa svojom raspravom rekli da mi imamo pravo predložiti i da druge zemlje imaju drugačija rješenja kako bi se izbjegla ovakva rasprava ako je vladajuća koalicija odlučila da nekoga ne želi. Znači, ako je to tako, ako mislite da će nam to pomoći u podizanju demokratskog standarda pa predložite novi zakon. Ali nemojte sada kršiti zakon. Za to imate dovoljno ruku. Pa ćemo raspravljati, pa ćemo vidjeti da li će se ljudi složiti oko toga. Ali u ovom trenutku vrijedi zakon koji je na snazi i ne možete ga kršiti, odnosno ne bi ga smjeli kršiti. Nažalost, sila kako se kaže narodno neću sad citirati ali sila nije nikada dobra. Ukoliko imate primjedbe na to kako sad to funkcionira i vi kao zastupnik i klub i Vlada može promijeniti zakon koji je na snazi i uvesti neko novo pravilo. A ne pozivajući se na neke druge primjere sada provoditi ja bih rekao jedno nasilje nad opozicijom. To je vrlo loša poruka prema hrvatskim građanima. I to ne možete nikako promijeniti. Imate sve elemente da napravite što mislite da je ispravno i napravite. Ali ovo što sada radite nije ispravno.
Hvala. Sljedeća replika uvaženi zastupnik Josip Đakić.
Hvala lijepo gospodine potpredsjedniče. Pa kolega Maras govorite o dobroj demokratskoj praksi koja u ovom Domu je bila kada se birao gospodin Leko i niz drugih predsjednika Hrvatskog sabora. Ja sam tu evo 4. puta i svaki put sam za svakoga stisnuo i to je bilo dogovoreno, tako smo vidjeli da većina ima dovoljan broj ruku saborskih zastupnika i bilo je sve, radna tijela i sve je bilo izabrano onako kako to dobra demokratska praksa nalaže. Osim u ovim primjerima zadnjih vaših izljeva bijesa što ste izgubili vlast. Tada se događa da budete suzdržani, svi osim bivšeg predsjednika Sabora koji je tu demokratsku praksu i dalje nastavio i glasao za novog predsjednika Hrvatskog sabora. Tražite od nas da budemo demokratični i da praksu poštujemo. A svi imamo u Hrvatskoj danas pravo glasovati onako kako nam slobodna volja nalaže. To je demokracija. To nije kršenje zakona. Ako ne želimo gospodina na čelu Odbora za nacionalnu sigurnost nećemo ni glasati. Tko će nas prisiliti? Nitko! Demokratski smo dobili mogućnost da s ovim tipkama upravljamo kako nam savjest nalaže. Obrazloženja za to zašto nismo za njega … [[Upadica se ne razumije.]] Naravno da ćemo doći na izbore. Ali vi se morate složiti s time da ste izbore izgubili, histerično ste bili protiv gospodina Reinera a danas tražite da budemo mi za gospodina Ranka Ostojića. Pa nećemo, vidite da nećemo biti. Ne možete prisiliti nas ni hrvatsku javnost da je to protuzakonito. Ne, to nije protuzakonito ali o onim ljudima o kojima želimo demokratski raspravljati sigurno ćete nam morati dozvoliti da glasujemo po svojoj savjesti.
Hvala. Odgovor na repliku Gordan Maras.
Teško je polemizirati sa nekim ko kaže da zakon treba nepoštivati. Znači pa dajte onda nas poštedite muke, recite kog da predložimo ako je to tako. Znači ima nas tu koliko u opoziciji 70, predložite kog hoćete. Pa jel to smisao zakona? Jel to zakon? Gledajte to kad dolazi prijedlog od ličana, mog ličana Darka Milanovića uzet ću kao pošalicu. Tako da sa te strane nemojmo se šaliti. Ovo su preozbiljne stvari. Da li želimo poštivati zakon ili ne želimo poštivati zakon? I nema druge, ne možete vi birati među opozicijom tko će biti predsjednik odbora, pa to je besmisleno. I dobro ste rekli gospodine Đakiću dogovorili smo sve odbore, da ovo nismo uspjeli dogovoriti niti na Odboru za izbor i imenovanje. Bez obzira da li je glas više ili glas manje bio stisnut prilikom glasanja kakve to veze ima. Ali su svi prošli Odbor za izbor i imenovanje osim ovog zato što je navodno po ocjeni gospodina Lucića koji je predsjednik odbora njemu iz kampanje u SDP-u se čini da je Ranko Ostojić malo nervozan. Pa šta je to? Nemojte svoditi Sabor na lakrdiju i na rekao sam nasilje nad opozicijom. Evo to je ono što vas molim. Ne možete vi birati tko će biti predsjednik Odbora za unutarnju politiku i nacionalnu sigurnost.
Slijedeća replika uvažena zastupnica Tanja Vrbat Grgić.
Hvala lijepa gospodine predsjedniče. Kolega Maras, vjerojatno ste par godina u ministarstvu zaboravili što se događalo u ovim parlamentarnim klupama dok ste prije bili zastupnik pa ste vjerojatno zaboravili na tzv. visoke standarde demokratske prakse kolega iz HDZ-a. Ovdje se svašta događalo i ja uopće od njih konkretno ne očekujem nekakve visoke demokratske standarde. Recimo pamtim veliki presedan u Parlamentu kada se kolegi Željku Jovanoviću skidao imunitet radi nečega što je bilo izrečeno u ovim saborskim klupama. I to smo mi doživjeli. Međutim, kolega Maras ja se čudim zašto ovdje nitko ne spominje kolege iz MOST-a? Kolege iz MOST-a vi se ne možete praviti da niste odavde. Vi podržavate kršenje zakona, vi ste se zaklinjali u transparentnost i u reforme. Jedine reforme koje smo u ova dva tjedna vidjeli jesu rušenje demokratskih standarda i svih parlamentarnih procedura.
Odgovor na repliku Gordan Maras.
Hvala lijepo. Gospođo Vrbat Grgić, ja sam pratio bez obzira što sam bio u ministarstvu i rasprave, nadahnute rasprave gospodina Šukera i Đakića i bilo je to zbilja inspirativno za mene jer sam onda puno bolje radio jer sam vidio te rasprave u Hrvatskom saboru koje su hrvatski građani vjerojatno sa odobravanjem pratili. Ali ono šta je puno bitnije od toga kakve rasprave imaju kolega Šuker ili kolega Đakić je da mi kao saborski zastupnici moramo se ko pijani plota držati zakona. Ne smije čovjek koji je dao prisegu na Hrvatski ustav i zakone glasati kontra njih i ne može ih tumačiti onako kako njemu paše. To nije moguće. Opet ću ponoviti da vladajuća koalicija opoziciji bira ko će provoditi njihove, odnosno ne odbore, nego tko će provoditi njihovo mjesto, odnosno njihove politike. Pa onda bi se vratili u jednopartijski sistem. Pa da li to želite? Ako je to vaša intencija pa tako jasno recite. Želite da ima jedna partija koja će o svemu odlučivati i da na kraju se opoziciju ništa ne pita, da građani nisu bitni. A još jedna stvar koju bi vam htio skrenuti pozornost, da upravo u nekim situacijama su kolege iz MOST-a reagirali drugačije od kolega iz Domoljubne koalicije. Bilo je jako ideja genijalnih, bravuroznih poput registra izdajnika, poput razno raznih kako bi rekao, ne znam opće tko bi to sve smislio ali evo ga nekako su drugačije reagirali pa sam ja uvjeren da s obzirom da se ne izjašnjavaju da će u ovom slučaju razmisliti i da će prevagnuti ono što bi trebao svakome biti interes. Ne inat, ne kapric, ne ljubav ili mržnja prema nekome nego demokratski standardi i praksa koje imamo u Hrvatskom saboru.
Hvala. Slijedeći za repliku u pojedinačnoj raspravi javio se uvaženi zastupnik Tomislav Saucha. Ispričavam se za raspravu.
Hvala lijepo gospodine predsjedniče Hrvatskog sabora. Pa evo ova baš izjava kolege Đakića koji je sad izašao van ko će nas prisiliti. Maloprije je rekao ko će nas prisiliti, mi to nećemo me ustvari sad ponukala da se osvrnem upravo na ono što cijelo vrijeme govorimo da su tu u pitanju dvije stvari. Prvo, dobra parlamentarna praksa, demokratski standardi i poštivanje zakona. A što se tiče poštivanja zakona tu se malo nekako okrenula pila naopako. Dakle nama se sada tvrdi da kolege iz HDZ-a namjeravaju poštivati zakon ali ne na način na koji mi to vidimo nego na način kako to oni vide. Dakle ako se zadovolji njihov zahtjev da se promijeni kandidat. Dakle taj kandidat ako zakon kaže da pravo predlaganja ima najveća grupacija, opozicijska grupacija u Hrvatskom saboru, to smo mi. Dakle valjda mi imao pravo odrediti tko je taj kandidat. Dakle tu onda ulazimo iz sfere kršenje zakona u sferu kršenja dobre parlamentarne prakse dakle do ukidanja parlamentarizma. Po toj logici bi onda mogli bez problema vi kao vladajuća većina svojom voljom, jer tko vas na drugo nešto može prisiliti kao što je rekao gospodin Đakić, mogli biste izabrati apsolutno sve. Mogli biste recimo donijeti, promijeniti Poslovnik, mogli biste recimo izabrati sve potpredsjednika Sabora iz redova vladajućih, mogli bi jednostavno isključiti opoziciju iz svih radnih tijela, da ne budu predsjednici niti jednog radnog tijela. Dakle tko vas na to može prisiliti? Dakle jedino što vas na to može prisiliti je Poslovnik kojega bi se mi trebali ovdje držati kao što je rekao kolega Maras kao, pa neću reći pijani plota, možda je ružna izreka, ali bi ga se trebali svakako itekako čvrsto držati. Jer to je jedino što stoji između nas i nasilja, dakle između nas, između parlamentarizma i nečega što definitivno ne može biti parlamentarizam a to bi bila samovolja i nasilje većine nad manjinom. Oporba u Hrvatskom saboru ima svoju ulogu i svoju funkciju. Oporba u Hrvatskoj ima svoju ulogu i svoju funkciju. I kada je Zakon o sigurnosno obavještajnom sustavu u svojem članku 105. stavak 4. rekao da predsjednika toga radnog tijela predlaže najveća politička grupacija opozicijska, to ima svoju logiku kolegice i kolege. Ta logika je ta da smo mi pojedinačno najjača opozicijska stranka i kao takvi imamo najveću snagu upozoravati na nepravilnosti koje se mogu dešavati unutar sigurnosno-obavještajnog sustava. Mislim da većini vas u ovom Saboru ne treba objašnjavati koje su ovlasti sigurnosno-obavještajnog sustava, koji je tu potencijal stravičan, strašan potencijal za zloupotrebu tog sigurnosno obavještajnog sustava i da je potrebna kontrola i da ako baš hoćete da treba biti na čelu tog odbora netko tko može u svakom trenutku ako želi i vrištati o tome šta se tamo dešava i da ima svu pažnju medija. U tome je poanta. A sada se vraćamo nazad na činjenicu dakle da vi naprosto kažete, da mi ćemo poštivati zakon ali ako ne bude Ostojić nego ako bude Pero. To je naše pravo. Vi nama to pravo ne možete oduzeti. I mi na to pristati nećemo. I naš prijedlog će biti danas Ranko Ostojić, naš prijedlog će biti sutra Ranko Ostojić i biti će prekosutra Ranko Ostojić. A vi kolegice i kolege ste saborska većina i vi imate odgovornost za funkcioniranje ovoga doma, imate odgovornost za funkcioniranje države. Dakle taj odbor ima svoju vrlo važnu ulogu. Ako će doći do toga da odbor predsjednika nema a isto tako skrećem pažnju nad člankom 47. do 49. ovlastima predsjednika radnog tijela za sazivanje, taj odbor neće moći funkcionirati bez predsjednika. Dakle ja ne znam kako vi onda očekujete da taj odbor vrši svoju ulogu, ulogu koju ima, koju mu propisuje Zakon o sigurnosno obavještajnoj zajednici. Vi kao većina, nakon što se izabere predsjednik, s time, ja to stvarno ne razumijem čega se vi bojite, jer predsjednik tog radnog tijela nije neki Superman, to nije nekakva nad vlast. Mislim da Ranko Ostojić sasvim sigurno iz te pozicije neće moći otići ne znam ulaziti u OTC pa davati nekakve komadiće papira da vidi da li se prisluškuje ne znam, gospodina, neću sada ići u imena, znam da će biti tisuću i jedna replika. Mislim znate na koga mislim. Postoji procedura, postoji većina u tome odboru, postoje pravila ponašanja, postoji poslovnik. Zna se na koji način to radno tijelo radi. I vi kao većina imate i većinu i u tome tijelu. I vi ćete i dalje moći voditi taj odbor ali predsjednik tog tijela mora biti iz redova opozicije, mora biti iz redova najjače opozicijske stranke i naše pravo je reći tko će to biti. Vaša je odgovorno da to prihvatite ili odbijete, vaša je odgovornost da li će to prevažno tijelo ovoga Hrvatskoga sabora funkcionirati ili ne. Nemojte tu lopticu nikako pokušati prebacivati na nas. Hvala.
Hvala. Imamo jednu repliku. Uvaženi zastupnik Josip Đakić.
Hvala lijepo gospodine potpredsjedniče. Pa kolega, lijepo ste to opisali da ja prijetim nekakvom silom da nećemo, ali demokratsko pravo u ovom Domu je da možemo i tako postupati. Da možemo te prakse koje ste vi uveli primijeniti i mi. Praksa je bila stvarno i dobra i svi smo to prihvatili kao normalno da se dogovorimo oko tih bitnih stvari koje trebaju za funkcioniranje pa iz za demokratski nadzor. Danas je u pitanju čovjek i princip i to je demokracija. Princip da kada netko u niz navrata učini nešto za šta kaže da je demokratski a uči nas kako mi to radimo protuzakonito, ne, ne radimo protuzakonito ali demokratska praksa je i za vas bila jednaka da podržite i ono što je kada smo bili mi u oporbi bilo predlagano, da podržite i ono za čega je predsjednica dala suglasnost da ima dovoljno mandata da bude predsjednik Sabora, gospodina Reinera. To ste prekršili. Gospodin Šuker vam je naveo sve primjere ali to ništa ne znači. Danas kada mi evo kažemo da nećemo podržati, ali princip ste prekršili prvi vi, učinili ste ga nevjerodostojnim i učinili ste ovaj dom samo iz vašega dišpeta da budete suzdržani ili protiv i da naštetite nekomu i sada tražite od nas da mi budemo ti koji moramo prihvatiti vaš prijedlog. … [[Upadica se ne čuje.]] Nije inat. Evo ovo je demokratska rasprava u kojoj raspravljamo kako je najbolje ili kako bi trebalo biti. A nedorečenost zakonskih odrednica sigurno priječi da se može o svakom članu pogotovo ovako visokoga tijela kao što je Odbor za nacionalnu sigurnost dati mišljenje i kriteriji kakav bi on trebao biti. Evo demokracija podrazumijeva raspravu i argumente. Ali dobra praksa je prekršena od vaše strane.
Odgovor na repliku uvaženi zastupnik Tomislav Saucha.
Da, upravo ovo što ste sada rekli ustvari čini svaki moj komentar suvišnim. Vi ste pozicija i vi ste ti koji ste u poziciji da prihvatite ili ne prihvatite, upravo zato vi, jer imate moć odlučivanja. Zato se moramo držati principa. Hvala.
Sljedeći za raspravu, pojedinačnu raspravu prijavio se Stevo Culej.
Poštovani, ovako. Govorit ću vam iz jedne svoje perspektive koju ću reći ovako da sam ovdje među vama najstariji koji je ovdje u Hrvatskom saboru stanovnik, podstanar jer sam čuvao Sabor '91. godine iz podruma nekih 15 dana u atomskom skloništu. Kao ratni zapovjednik Specijalne policije imao sam čast služiti i upoznati mnoge ministre od ministra Vekića, pa do Jarnjaka. One između, neke neću ni navoditi, nisu ni vrijedni. Gospodin Ranko Ostojić čovjek koji je predložen za jednu funkciju veoma cijenjenu, visoku, odgovorni može biti izabran ili ne. Mi smo odlučili da on nije podoban kandidat za našu odluku pozitive. Zašto? Molit ću tišinu. Ja bih volio dovršiti ovo na vrijeme. Zašto? Svaki kandidat za bilo koju funkciju mora imati određene karakteristike koje ga krase. U policiji postoji isto tako jedan sustav ocjenjivanja pozitivno, negativno i prema tome je svatko plaćen ili kažnjen, nagrađen da se penje po službenoj ljestvici ili ne penje. A o gospodinu Ranku Ostojiću ja ću ovako reći. Morao sam zapisati, ali ima puno toga. Moralne vrijednosti i neke druge profesionalne odane domovini i ostalo navest ću bešćutnost. Prema kome? Bešćutnost prema prvome ministru ratnome gospodinu Ivanu Vekiću kada on kao ministar unutarnjih poslova ne nalazi za shodno da barem ispred Ministarstva unutarnjih poslova udovici iskaže dužnu sućut. Neću dalje o tome. Da govorim o Darku Pajčiću, hrvatskome branitelju kojemu je zdrobljena glava u Vukovaru pred policijskom stanicom od koga, od onoga kojega je naš vrli ministar za njegove zasluge nagradio. Neću ići tko je, šta je i odakle je. Smjenjivanje zapovjednika Alena Klabota jednoga od najvećih specijalaca Hrvatske, jednoga utemeljitelja Specijalne policije ATJ Lučko poznate iz mnogih krvavih bitaka koje su proizvele to da vi gospodo ovdje sjedite skloniti ga na koji jedan sraman bešćutan, bezosjećajan način i zbog čega i kako, a ne uvažiti sve one negativnosti koje ste vi proizvodili u svojoj vlasti. Jednog zapovjednika ATJ Lučko u vrijeme kad najveće opasnosti terorizma u Europi a moguće i kod nas i u okruženju koje nas ovdje okružuje smijeniti ga zbog čega? Zbog zloupotrebe službenoga vozila. To je dovoljno samo za taj slučaj. Ima još toga, ali ima pikanterija koja ide ovako. Gospodin ministar Rajko Ostojić, Ranko Ostojić da li vam je poznat šverc oružja iz Policijske uprave Varaždinske iz skladišta u koje su upetljani izvjesni članovi HNS-a. Sad nisu više članovi zato što su brzo skinuti sa liste. Kako ste odgovorili na upite koji su bili podneseni u to vrijeme, kada je u toj akciji koju je provela interventna policija rutinskoj akciji u prometu pronađeno 20 pištolja, 16 automatskih pištolja, eksploziv TNT 2,8 kg, detonatori, 30 bombi, laserski ciljnici, puške MGV, spremnici i ostalo. Kako je moguće tada u novinama izjaviti najveća akcija policije u zapljeni oružja da se ne navede odakle je oružje, da je to iz policijskog skladišta. Zašto to nitko nije odgovarao, pa dao sam sebi ostavku a ne Alenu Klabotu koji bi to puno bolje spriječio. Nadalje, da je to sve istina potkrepljujem sa dokumentima, jer ne volim bez dokumenata. Kaže ovako, koliko još imam 5 minuta. Članovi Hrvatske narodne stranke su svestrani, proeuropski orijentirani pa imamo priliku čitati u medijima da se bave švercom oružja po Europi. Međutim, nitko se nije zapitao odakle potječe to oružje zaplijenjeno u siječnju ove godine. Prema neprovjerenim informacijama dio oružja potječe iz policijskih skladišta, stoga molim ministra MUP-a Ranka Ostojića za odgovor da li je to točno, da li određeni broj tih oružja je zaista iz policijskih skladišta iz kojih i što je po tom pitanju poduzeo. Vezano na pitanje šverca oružja iz policijskih skladišta, znači umjesto da ministar MUP-a Ranko Ostojić odmah da ostavku on odgovara da je kriminalističko istraživanje još u tijeku. Dakle, priznaje te trenutno nije u mogućnosti davati dodatna pojašnjenja. Ima još toga. O slučaju ovako, Republika Hrvatska Ministarstvu unutarnjih poslova, u slučaju pronalaska veće količine vatrenoga oružja i drugih ubojitih sredstava slobodni smo vam priopćiti kako povodom navedenog događaja policijski službenici u suradnji sa nadležnim Državnim odvjetništvom provode kriminalističko istraživanje i kaznenoga djela. Provode, koliko vremena je potrebno da se to provede. Ako ću iz osobnog iskustva moram to spomenuti da ste uspjeli u godinu dana naći 15 svjedoka protiv mene i predmet ima 103 stranice, pa me interesira koliko ovaj predmet ima stranica. Oprostite, još tri zarez četrdeset imam da vam kažem. Što se tiče oružja završena priča, ali tu priča nema kraja jer je vaša priča trajala četiri godine. Ovako, ne čudim se vašim odgovorima, vašim pogledima, vašim izrazima ljubavi ali Markov trg, govoriti o Markovom trgu gdje sam i ja učestvovao u onoj poznatoj akciji upadanja na teritorij Svete stolice Hrvatske katoličke crkve, prebijanja hrvatskih branitelja ranjenika iz Domovinskog rata najtežih invalida, sprečavanje istih čak i u obavljanju nužde da ne nabrajam ima u kaznenom predmetu. Pitam, gospodine Ranko Ostojiću protiv vas je podnesena kaznena prijava u Zagrebu na Županijskom državnom odvjetništvu. Koliko znam nije odbačena već je proslijeđena u USKOK. Kako je PNUSKOK povezan sa USKOK-om? Jeste li u sukobu interesa kao kandidat Odbora za unutarnju politiku i nacionalnu sigurnost? Na sve navedeno upozorio me jedan svjedok koji je podnio tu prijavu na vas i ona gore stoji. I nadalje, pitanje za vas, kako bi se vi ponijeli prema ovim optužbama kada bi došlo sve kod vas na stol, kada bismo vas mi izabrali? Hvala.
Hvala. Imamo 4 prijave za povrede Poslovnika. Prvi je Darko Parić uvaženi zastupnik.
Zahvaljujem gospodine potpredsjedniče. Naime, tražim povredu Poslovnika po članku 236. za povredu Poslovnika odnosno po članku 238. I čudim se vama gospodine potpredsjedniče koji ste inače fini čovjek da ste dopustili ovako grubo kršenje Poslovnika po članku 238. gdje piše da zastupnik tijekom iznošenja rasprave ne smije omalovažavati ili vrijeđati predsjedatelja ili druge zastupnike. Sve što je kolega Culej govorio upravo se nalazi u ovome članku. Stoga kako ste vi propustili izreći neku opomenu ili bilo što i bilo kako ja tražim da reagirate po članku 240. da zastupnika opomenete s oduzimanjem riječi jer ovo uistinu sve što je izrečeno u njegovom izlaganju nije vrijedno nikakvog komentara. Ja vas molim da štitite dignitet ovog Sabora i da ubuduće ne dozvolite na ovakav način raspravljanje. Hvala.
Sljedeći prijedlog za povredu Poslovnika, uvažena zastupnica Dragica Zgrebec.
Ja se također pozivam na članak 238. i to na alineju 1. da zastupnik ne smije govoriti o temi koja nije predmet rasprave i alineji 5. omalovažavanje ili vrijeđanje predsjedatelja ili drugog zastupnika. Ovdje se desilo takvo vrijeđanje jednog od zastupnika koji je izabran u Hrvatski parlament kao i svi mi drugi zastupnici, ima podršku dijela javnosti, ima podršku dijela svojih birača i ima pravo biti i predlagan i biran u sva radna tijela Hrvatskoga sabora. Kolega koji je ovdje iznosio toliko stvari koje uopće ne pripadaju jednoj normalnoj raspravi, jednoj normalnoj parlamentarnoj raspravi ja i u ime kluba neću tražiti stanku ali prosvjedujem, duboko prosvjedujem i tražim da se ispriča i našem klubu i kolegi Ranku Ostojiću.
I prijavu za povredu Poslovnika gospodin Gordan Maras.
Hvala lijepo gospodine predsjedavajući. Pozivam se također na članak 238., ovo je nečuveno u Hrvatskom saboru. Nikad nitko na ovakav način nije napao drugog kolegu zastupnika bez ikakvih dokaza, ikakvih ja bih rekao osim svojih subjektivnih stavova. Ja vas pozivam da nas zaštitite od ovakvih neosnovanih napada. Znači ne može zastupnik kolegu zastupnika drugog nazivati takvim kategorijama, navoditi prijave o kojima nitko ništa nema pojma. Znači ovo je jedna agresija koja očito proizlazi iz dvije stvari, jedna je osobna a druga je tko mi što može ja sam sad na vlasti. Znači, to nije dobro. Zaštitite kolege zastupnike u Saboru. Gospodinu se omakla jedna stvar koja je vrlo bitna, rekao je nije podoban biti. Zapamtite tu riječ. To je vraćamo se u vrijeme kada se podobnost određivala u jednoj partiji. Gospodine Culej ne možete vi određivati tko je podoban a tko nije.
Imamo niz replika na ovu raspravu. Prvi za repliku se javio uvaženi zastupnik Tomislav Končevski.
Poštovani potpredsjedniče. Kolega Culej meni je žao da vi niste i dalje čuvali ovaj Sabor i ovu državu '90-ih godina. Ako ste vi čuvali ovaj Sabor u podrumu, a izgleda da ste ga zaboravili čuvati državu '90-ih godina kad se pljačkalo u ovoj državi. Ako ste radili taj posao kao ratni policijski zapovjednik bilo bi mi jako drago da ste nastavili taj posao raditi i dalje. A što se tiče švercanja oružja da li je podnesena ta kaznena prijava? Ako nije vi ste je svakako morali podnijeti. I sad me zanima ako imate saznanja o tim radnjama mislim da bi i protiv vas trebala biti podnijeta kaznena prijava ako vi niste podnijeli a imate saznanja.
Odgovor na repliku, uvaženi zastupnik Culej.
Sve postoji u arhivima pod urudžbenim brojevima, a mene pitati gdje sam ja bio dok se pljačkala Hrvatska država nije primjereno gospodine iz jednoga razloga, da sam ja ovdje sjedio umjesto svih vas koji ste sjedili svih ovih godina to se možda ne bi dogodilo. Da sam ja to kontrolirao isto tako se ne bi dogodilo. I da sam ja raspolagao sa tim sredstvima koja vi ne znam da li možete uopće opravdati Hrvatska bi davno bila gdje joj je i mjesto, u Europi a ne na putu prema regionu onome s istoka gdje ste je namjerili. Meni je jasno tko ste, što ste, u kojem smjeru gledate. Isto kao i tko sam ja i što sam. Davno je jedan vaš podijelio vas na mi ili oni. Jedan gospodin predsjednik Franjo Tuđman koji je sa svojom pomirbom 91.ujedinio sve Hrvate u jednom svetom cilju da imamo ovu domovinu gdje i vi uživate plodove nečije žrtve, nečije krvi i da se sada tu naslađujete u dnevnicama, dobra je i kuhinja, prvi puta sam ovdje bio zgranut kako je to sve ovdje lijepo. Divim se kako ste sve ove godine ovdje izdržali, probat ću i ja s vama, pa barem da vam repliciram i pomognem da i vi pridonesete nešto mojoj domovini. Hvala vam lijepa gospodo.
Hvala. Molim vas kolege javite se za repliku pa replicirajte a nemojte svi kolektivno. Slijedeći za repliku se javio uvaženi zastupnik Damir Tomić.
Hvala potpredsjedniče. Ne znam da li domoljublje ima rok trajanja? Ako je suditi po gospodinu Culeju rekao bih da da, a čak i ja to mislim. Gospodine ono što ste napravili u Borovu selu prošle godine na obilježavanju obljetnice stradanja redarstvenika, kada ste okrenuli leđa ministru unutrašnjih poslova s kojim se vi ne slažete to nije domoljublje. Možda zato što se ministar nije konzultirao s vama oko nekih kadrovskih rješenja i sada vi sudite. Vi sudite nama. Pa nemam šta dodati na to, sramota.
Odgovor na repliku uvaženi zastupnik Stevo Culej.
Gospodine tu je naš ministar uvaženi Ranko Ostojić sa kojim sa dogovarao protokol u kojem sam vraćen nakon dvije godine nakon izbacivanja, pa je naša uvažena domoljubna predsjednica Kolinda Grabar Kitarević meni na osobni moj zahtjev ponovno me vratila u državni protokol, svojim autoritetom, počastila je žrtvu dvanaest redarstvenika svojim dolaskom tamo, moj gospodin ministar uvaženi zna da sam mu ja tamo izrazio dobrodošlicu, da sam učestvovao u protokolu a nikako okrenuo leđa jer nisam bio u toj ekipi, mislite na vukovarski stožer. Nadalje, u tom istom Borovom selu u državnom protokolu koji sam ja ustrojio sa tisućama specijalaca iz cijele države koje tamo dovodim svakoga 2.5. gdje održim govor da se zna tko je poginuo, zašto i za koga na onome mjestu. Bio sam izbačen iz protokola dvije godine zna se od koje vlasti. Zašto? Nisu mi dali da govorim. Svjedoci su ovdje ispod vas. Nadalje, govoriti o Borovu selu mogu ja, ne vi, nitko ovdje nego ja. Jer moj brat je tamo zarobljen, ranjen, odvučen u jedno dvorište i zatučen. Nanijete su mu rane za života, vi da pričate meni o Borovu selu sram vas bilo.
Povreda Poslovnika uvaženi kolega Batinić.
Hvala. Gospodine potpredsjedniče, ovo nemojte shvatiti kao učenje. Naime, po članku 236.kada se iskaže povreda Poslovnika od predsjedatelja se očekuje objašnjenje. Znači kolege su izrazili povredu Poslovnika iskazali, međutim vi se niste očitovali na tu povredu Poslovnika. … [[Upadica se ne čuje.]] Ja sam digao, kolega Šuker očekivao sam da će potpredsjednik reagirati, njegova je dužnost znači nakon iskazivanja povrede Poslovnika da se očitujete o toj povredi Poslovnika. Samo toliko. Hvala.
Hvala. Slijedeći za repliku se javio uvaženi zastupnik Domagoj Hajduković.
Hvala lijepo gospodine predsjedniče. Uvaženi kolega Culej, ja poštujem to da ste vi hrvatski branitelj, moj brat je isto hrvatski branitelj, to je nešto vrijedno i mislim da ne bi trebali uopće polemizirati o takvim stvarima. Kvalifikacije koje ste vi izrekli o nekima od mojih kolega su grozne, ali ono što vam ja mogu reći i većini nažalost vaših kolega sa one strane sabornice je da slušajući vaše rasprave mogu zaključiti samo da ste politički analfabeti. A reći ću vam zašto, zato što opetovano pozivate na kršenje zakona. Ne želi ponovno citirati zakon, ne želim ponovno reći koji su to članci, to su kolegice i kolege prije mene učinili. Možda bih i trebao, kažu da je ponavljanje majka znanja pa ajmo malo i ponavljati. Ali da li nas čini ne domoljubima to što mi želimo poštovati zakone ove države a vas domoljubima zato što opetovano pozivate na kršenje. Demokracija je kolega proces i zakon. Ono što nas dijeli od totalitarizma to je upravo poštovanje zakona. I da ne bi previše pričali o ideologijama ja ću iskoristiti jednu metaforu ako ovako nastavite bojim se da će onaj dio sabornice biti faširani a ovaj je bio i ostat će anti faširani. Hvala.
Odgovor na repliku uvaženi zastupnik Stevo Culej.
Hvala kolega. Drago mi je da se javljati, da ste aktivni uz dužno poštovanje. Ja bih isto volio kada bi se ovoj domovini za koju su neki pali ponavljam a neki to nisu ni vidjeli, ni htjeli dići svoj glas protiv toga da ti mladići ne padaju. Ja bih najviše volio kada bi se u ovoj mojoj domovini, ja je zovem domovina, a ne država provodili zakoni RH, ali u ovoj domovini mojoj i oni koji su pali za nju zakoni mnogi se ne provode. I vi ste svjesni toga i dobro znate koji zakoni se ne provode a o tome ću još jednom drugi puta kad pripremim materijal malo bolje.
Hvala. Za repliku se javio uvaženi zastupnik Darko Parić.
Zahvaljujem gospodine predsjedavajući. Kolega Culej, 91.kažete čuvali ste ovu zgradu, ovaj Sabor, borili ste se za ovu Hrvatsku koju imamo danas i za sve ono što imamo. U svaka čast, vrijedno respekta. Ali danas 2016. kada ste ušli u ovaj Parlament najmanje ono što se od vas očekuje da se i danas u njemu borite za ono što ste se borili '91. i tih godina. Način na koji govorite danas ovdje i ovo što pričate o poštivanju zakona a istovremeno danas ne želite ispoštivati zakon koji je donio ovaj Parlament o izboru predsjednika Odbora za unutarnju i nacionalnu sigurnost pokazuje u principu čitav apsurd koji se nalazi kod vas u vašoj glavi između pozicije između '91. kada ste se borili za ovu zemlju i ovoga danas u principu koji nema veza sa onim s čime ste se borili. I taj apsurd uopće nije teško shvatiti. Ja vas pozivam da malo razmislite, nije teško i da vidite da vjerojatno danas niste ona osoba koja ste bili '91. i ne dijelite izgleda više one vrijednosti za koje ste se borili, negdje usput su se izgubile, razmislite vi o tome.
Odgovor na repliku uvaženi zastupnik Stevo Culej.
Uz dužno poštovanje kolegi, zakoni ove države ne poštuju se u dijelu, objasniti ću ga, vama ću reći ovako. Kakvi su to zakoni ove države koji dozvoljavaju da se sramoti žrtva, dakle žrtva 12 redarstvenika, sramoti se u Borovu Selu. Na koji način? Sramoti se na taj način da na jednom spomeniku koji je napravio MUP stoji ovdje je poginulo, 12 imena i prezimena, i nije pisalo ništa zašto, od koga, u ime čega dok ja nisam svojom voljom iz specijalne policije moje udruge stavio ploču koja je primjerena tamo pa da ima iz povijesti pouka. Ali ću vam isto tako reći da na tome istome mjestu postoji još jedna ploča, još jedan mauzolej, dakle policajci koji su ubijeni na svojoj redovnoj zadaći spašavajući svojih dvoje kolege policajaca iz četničkih ruku koji su pristigli iz Srbije od reda Dušana silnoga i Bijelih orlova, zna branitelj, Predrag Matić Fredo o čemu govorim. Znači, 12 policajaca ide osloboditi svoje prijatelje i bivaju ubijeni u toj istoj akciji. I sada u tom istom mjestu postoji spomenik kome? Onome tko ih je pobio. Vukašinu Vuletu Šoškočanina četničkome vojvodi koji ima spomeni, mauzolej od 5 metara a ja sam to sve, podnesak podnio ovom Saboru, rijetko mi je koji odgovorio o tome. Dakle na tom spomeniku piše ovdje počiva Vukašin Vulet Šoškočanin četnički vojvoda koji je junak srpskoga naroda. A onda stihovi kako on gleda svoje selo ponosno svoje braču i sestre Srbe, srpske zastave se vijore na srpskom teritoriju. Na čijem teritoriju da li hrvatskom, da li srpskom ja ne znam, vrijeđaju svojim postojanjem i onim riječima onu žrtvu i one ljude koji su poginuli, ponavljam opet zbog vas sviju [[Upadica: Vrijeme.]]
Sljedeći za repliku se javio uvaženi zastupnik Željko Jovanović.
A kolega Culej vidim uveli ste još jednu novost u ovaj Sabor a to je moralno politička podobnost zastupnika oporbe po kojoj ćete očito vi ubuduće predlagati za različite izbore i imenovanja kada budu dolazila sa ove strane. Moram vas ispraviti, niste najstariji ovdje, ja sam bio '90.-te saborski zastupnik, tako da sam bio u ovoj sabornici. Bio sam saborski zastupnik i kada smo bili manjina od 2007. do 2011., bio sam i saborski zastupnik većine ali nikada u povijesti Sabora se nije događalo ovo što ste vi danas učinili. I gledao sam lica vaših kolega iz Domoljubne koalicije, kolega iz MOSTA, njima je bilo neugodno dok se pokušavali i vi obrazložiti i opravdati ono što se ne može opravdati niti obrazložiti. Vaš predsjednik iz vaših redova u ovom Saboru je u svom prvom govoru rekao poznatu izrijeku da se ne mora slagati sa nečijim mišljenjem ali će se do zadnje kapi boriti da se to mišljenje može izraziti. Prema tome vi kao većina u ovom Saboru se trebate posebno boriti da se poštuje prava manjina, u ovom slučaju oporbe i ne činiti ovo što činite danas ovdje da bi spriječili da ovaj časni čovjek postane predsjednik odbora za koje je potrebno imati izuzetnu stručnost jer smo svjedočili u prošlom sazivu da je zbog loših poteza čovjeka koji je bio čak i stručan jedan prijestupnik doznao da ga se prati. Prema tome, kolega Culej budite korektan saborski zastupnik i nemojte blatiti svoje kolege jer je to nešto zadnje što se može činiti u ovom Saboru. Ovaj Sabor ne uživa veliku popularnost u javnosti a istupima vas i svih koji budu govorili poput vas ovaj Sabor će imati još manju … [[Govornik se ne razumije.]] javnosti nego što ga sada ima.
Odgovor na repliku uvaženi zastupnik Stevo Culej.
Ma meni je jasno da ste vi moguće bili pri ovom Saboru prije mene ali vi ste otišli iz ovog Sabora kada je trebalo ostati u Saboru i na našoj strani.
Sljedeći za raspravu … … [[Upadica se ne čuje.]] Molim vas, molim vas javite se ako imate nešto reći. Za repliku se javio uvaženi zastupnik Branimir Glavaš.
Poštovani gospodine predsjedniče, ja ću uputiti kritiku mom suborcu gospodinu Culeju kako je nastupio i kako se obratio kolegi zastupniku gospodinu Ostojiću. Gospodin Culej je moj suborac iz prvih dana rata, samo ću ga ispraviti da sam ja također bio ovdje u Saboru 30. svibnja 1990. godine i na sreću ili nažalost nisam čuvao Sabor. Da sam čuvao Sabor vjerojatno bi moj životni put krenuo u drugom pravcu. Ali isto tako i gospodin Ostojić, Ranko Ostojić je moj suborac. Sada sam proguglao i gospodin Ostojić ima borbenog sektora, ratnog puta od 30. lipnja 1991. do 23. travnja 1992. godine, dakle ukupno 299 ratnih dana. Ratnih dana u vrijeme kada je to Hrvatskoj uistinu trebalo. Nakon toga datuma, nakon 23. travnja '92. uistinu stala je velikosrpska agresija. Samo nešto više od mjesec dana poslije gospodina Ostojića bio sam demobiliziran i ja. Dakle, u ono vrijeme kada je trebalo braniti Hrvatsku gospodin Ostojić je s puškom branio Hrvatsku i ima status hrvatskog branitelja isto tako kao i gospodin Culej. Ja u potpunosti uvažavam gospodin Culej vašu obiteljsku tragediju i pogibiju brata. Dolazim iz dijela Hrvatske gdje smo se manje ili više poznavali ili bar sam čuo za vas u to vrijeme i na tome vam odajem priznanje. Ali upućujem kritiku da je ovakvo ponašanje prvo kao kolegi zastupniku nedopustivo, a drugo kao suborcu, kao branitelju Hrvatske države u najtežim trenucima kada je Hrvatska krvarila to je apsolutno nedopustivo i za svaku kritiku. U svom izlaganju spominjali ste rad gospodina Ostojića kao ministra, spominjali ste nekakve istrage. To je gospodin Ostojić radio svoj posao [[Upadica Sanader: Vrijeme.]] Dozvolite samo sekund. I ja sam bio izložen istragama za vrijeme gospodina Ostojića dok je bio ravnatelj policije u vremenu od devedesete do devedeset i treće, istraživao je i mene ali nije namještao dokaze. Istraživan sam za vrijeme ministara i ravnatelja policije koji su dolazili iz vašeg političkog tabora, istraživan, ali su dokazi namješteni. To je bitna, bitna razlika. Hvala.
Sljedeći za repliku se javio uvaženi zastupnik Željko Glasnović.
Poštovani predsjedniče [[Upadica Sanader: Molim vas!]] [[Govornik se ne razumije.]] ako ćemo razgovarati do ponoći ovdje da barem imate pristojnosti da slušate. Nije ovo staljinističko doba tridesetih godina u Sovjetskom Savezu. Ovako, samo bih rekao ovo. Nemam ništa protiv gospodina Ostojića, ali imam nešto protiv ove države gdje ne vlada vladavina prava. Prvenstveno šta traže birači. Vani imate hrvatskih birača koji su totalno odstranjeni iz ovoga diskursa. Evo ovako ćemo razgovarati da nitko … [[Govornik se ne razumije.]] molim, hvala. Ja ću vas slušat, vas sam naporno slušao ovdje cijelo jutro i cijeli dan. Ovako, šta traže birači van Hrvatske? Imate tri milijuna kojima je prvo oduzeto pravo glasa, imaju formalno, a moraju šest sati letit negdje da glasuju. Zemlje trećeg svijeta imaju dopisno glasovanje. Ovako, hajmo se bavit pravim stvarima a ne perifernim stvarima. Pitanje za gospodina Ostojića. Kako može nestat satnija, oružanje za cijelu satniju što govori gospodin Culej ovdje. To nisu dva, tri pištolja. To su sto komada dugih i kratkih cijevi. Šta je sa svastikom, svastika dole u Poljudu, … [[Govornik se ne razumije.]] Šta se tu događa? Non stop mister, ne znam gospodina ime sam mu zaboravio govorimo o pljački. Hajmo malo o pljački Hrvatske države, hajmo o pljački malo. Hajmo se pitati mi ovdje kada je počela privatizacija i tko ju je počeo? To sam … [[Zbog buke u sabornici, govornik se ne razumije.]] [[Upadica Sanader: Molim vas dopustite zastupniku da završi.]] I šta je sa imovinom što je nacionalizirano, nikad nije vraćeno natrag, sa židovskom i hrvatskom imovinom u gradu Zagrebu na primjer. Šta je sa tom imovinom? To se moramo pitati. Šta je sa privatnim vlasništvom u Hrvatskoj? Iz moje obitelji oduzete su tri trgovine i danas vrijednosti stotine tisuća eura, nikad vraćeno natrag. Šta je sa tom imovinom? I šta je sa pljačkom koja je, šta je pretvorba i privatizacija i tko ju je proveo? Jel' to centralni komitet SKH? Šta je sa … [[Govornik se ne razumije.]] UDBA-e koji danas sjede možda na važnim mjestima, a … [[Govornik se ne razumije.]] To nisu periferne stvari, to su pitanja nacionalne sigurnosti. Molim odgovor na ta pitanja.
Molim vas kolege, držite dostojanstvo ovog Hrvatskog sabora. Jel' možemo nastaviti? Gospon Parić? Sljedeća za pojedinačnu raspravu javila se uvažena zastupnica Milanka Opačić.
Poštovani gospodine potpredsjedniče, kolegice i kolege zastupnici. Moram odmah na početku reći nema ovdje tako puno mojih kolega s kojima sam dugo godina ovdje. Nakon povratka 4 godine iz izvršne vlasti moram priznati da se jako loše osjećam danas u Parlamentu, jer nisam ovakav Parlament ostavila. I u vrijeme kada sam bila ministrica i potpredsjednica, kada sam dolazila u ovaj Dom nisam od strane vas kao oporbe dobivala niti jednu uvredu, raspravljali smo o zakonu, iznosili ste svoje argumente. Ali moram priznati da se danas grozno osjećam, jer ono što osjećam kod pojedinaca ovdje je u stvari jedna silna mržnja i jedna silna želja za osvetom pojedincima. To je loše, to je loše prvenstveno za vas iz redova iz čijih takve riječi dolaze i vi ćete se morati nositi s time. Jednako tako i mržnja pojedinaca razara njih same, razara njih same pa razmislite o tome hoćete i dalje gajiti mržnju. Nju su ovdje sputavali ljudi devedesetih godina, bilo je glasa razuma. Nekako ga danas ovdje ne čujem. Nitko osim građana ne može ocjenjivati tko je dobar za posao u ovom Parlamentu osim njih, nitko. Svi smo mi bili na izborima, za sve nas su građani rekli što misle, pa tako i o Ranku Ostojiću. Prema tome, nitko osim građana koji su mu dali povjerenje kao i svakome od nas nema pravo reći da je on dobar za neku poziciju ili loš. Jednako tako odgovornost je sada na vama. Vi ste na vlasti, vi imate odgovornost. Mi imamo kontrolu. Mi imamo kontrolni mehanizam koji ste i vi imali protekle četiri godine, ali odgovornost za funkcioniranje ovog Parlamenta posebno Odbora za unutarnju politiku i nacionalnu sigurnost leži prvenstveno na vama kao sada vladajućoj strukturi. Vi ćete očito morati se nositi s tim da u narednom periodu nećete imati predsjednika Odbora za unutarnju politiku i nacionalnu sigurnost jer mi nećemo dati drugu osobu, ne biste je ni vi dali. Ranko Ostojić je osoba koja kao što je rekao gospodin Glavaš prije svega hrvatski branitelj. Očito neki misle da su hrvatski branitelji bili samo u jednoj stranci, nisu. Bilo ih je i u SDP-u, HNS-u svim strankama, izvan stranaka. Dakle, Ranko Ostojić je hrvatski branitelj. Drugo, Ranko Ostojić je osoba koja je za vrijeme dok je bio ministar unutarnjih poslova i potpredsjednik Vlade život ostavio u Gunji i u pet slavonskih sela. On nije bio ministar koji je sjedio u fotelji i iz fotelje koordinirao spašavanje ljudi koji su bili potopljeni. On je bio ministar koji je bio na terenu, tamo je spavao pod šatorima kao i svi drugi, razbolio se i doslovno jednom nogom bio na onom svijetu. Ovdje sjede ljudi koji su mu spasili život. Ranko Ostojić je kao ministar unutarnjih poslova i potpredsjednik Vlade odradio posao koji nisu odradile neke njegove kolege u EU. Dakle u trenutku kada su migranti krenuli prema Hrvatskoj, i to u tisućama, preko granice Ranko je krenuo isto tako odmah u Opatovac, organizirao tamo kamp, prihvat. Mi smo ustvari bili jedan ogledni primjer zahvaljujući prvenstveno njemu i njegovoj energiji, zemlje koja je bila pokazala svoju humanost prema ljudima koji bježe od nevolje kao što su i naši ljudi nažalost bježali '90-ih godina za vrijeme rata, ali je isto tako pokazao i da možemo kontrolirati čitavu priču sa migrantima, da ne moramo postati hot spot. Znate, nije lako na Europskom vijeću ustati se kao jedna mala zemlja i reći ja to ne prihvaćam u ime svoje zemlje i neću biti hot spot. To je napravio Ranko Ostojić. Ustao se i rekao ne, nećemo to biti. Hrvatska je premala zemlja, nosimo veliki teret, zbrinjavamo migrante, popisujemo ih, vodimo računa o njima, dogovaramo se sa susjednim zemljama, ne dižemo žicu. I nigdje u Hrvatskoj se ništa nije dogodilo loše jer je kompletna kriza i tisuće, stotine tisuća ljudi koji su prošli kroz Hrvatsku su naprosto bili kontrolirani i bili su pod određenom kontrolom. Neke druge stvari koje sam ja ovdje danas čula koje se Ranku Ostojiću stavljaju na teret, svi oni koji se malo više bave tim sustavom znaju da to nije njegova ovlast. To je ovlast Vrhovnog suda. Nije Vrhovni sud pod ingerencijom Ranka Ostojića. Prema tome, nemojte čovjeka optuživati za nešto za što nije kriv. I ono što morate znati neizbor Ranka Ostojića za predsjednika Odbora za unutarnju politiku i nacionalnu sigurnost ostavit će samo teret vama, teret da se bojite kontrole i da mislite u represivnom sustavu raditi nešto što nije dozvoljeno. Ja mislim da se nemate razloga toga bojati i mislim da je ta vrsta odgovornosti koju ste danas preuzeli ne znam iz kojeg razloga, ne znam zbog čega nešto što vam apsolutno nije potrebno i bez toga ste naprosto mogli. Nažalost, zbog nekih svojih odluka vi već bez toga da ste pomakli ijedan jedini zakon, jedan jedini zarez u zakonu imate prve prosvjede na Markovom trgu. Zašto vam treba ovo drugo otvaranje bokova doista ne znam. Dakle, došli ste na vlast, prestanite sa jednim nasilnim ponašanjem. Sabor je u ovom trenutku sastavljao se potpuno drugačije nego dosada. Pregovori su užasno dugo trajali, puno prije se to sve prije događali, svi mi to znamo. U roku od 15 dana se sve već znalo, sve se dogovaralo u paketu. Znalo se tko je većina, tko je manjina. Nažalost ovog puta je puno toga bilo neriješeno i možda zbog toga je i bilo nekih stvari koje su se događale mimo onih nekih standarda koje smo mi postavili. Ali vjerujte mi ljudi, u ovih 25 evo 26 godina Hrvatske države standardi koje smo izgradili, bilo je puno rasprava u ovoj dvorani i žučnih i do jutarnjih sati nemojmo ih rušiti. Ja vas samo na to pozivam. I pozivam vas ajmo sjesti još jedanputa, dogovoriti se oko ovoga jer na vama je odgovornost i ovaj uteg i ovaj teret da ne izaberemo predsjednika Odbora za unutarnju i nacionalnu sigurnost koji je ustvari kontrolni mehanizam samo stavlja na vas teret da ne želite kontrolu represivnog sustava i da mislite u njemu raditi nešto što nije u skladu sa zakonom. Hvala lijepa.
Hvala. Imamo prijavljene dvije replike. Ja apeliram ponovno, molim vas na dostojanstvo Sabora i vaše osobno, saslušajmo svakoga ako se i ne slažemo s njim ali odslušajmo. Prvi se za repliku javio uvaženi zastupnik Željko Glasnović.
Ajdemo se baviti ključnim stvarima i zašto nitko neće investirati ovdje. Jer mi smo 66. na rang listi korupcije, nemojte vjerovati tome Transparency International. Kako nas izvana gledaju? Singapur je bio ribarsko selo prije '60-ih godina a mi smo danas Bangladeš EU zajedno sa Rumunjskom i Bugarskom. O čemu raspravljamo ovdje? Ja bih volio znati i birači hoće znati. Koliko love je odneseno iz Hrvatske između '14. i '16.? Što je sa aferama posmrtna pomoć? Tamo su i mrtvi opljačkani. Što je sa lovom opranom u Poreznoj upravi? Što je sa … [[Govornik se ne razumije.]] što se događa tu? Kako može u jednoj normalnoj državi koja pretendira demokraciji, slobodnom tržištu i vladavini prava imati 40 tisuća tvrtki bez ijednog zaposlenika? 40 tisuća tvrtki! Da zaposle svaki po dvojicu imali bi 80 tisuća zaposlenih. Koliko ima FIMI MEDIA u Hrvatskoj? O tome se ne razgovara nego mi se bavimo ovdje sa nekim perifernim stvarima. Odgovor na ta pitanja traže birači i dok se to ne riješi nećemo imati pravnu državu.
Druga replika uvaženi zastupnik Tomislav Končevski.
Ja se slažem sa kolegicom Opačić. Gledajte, Ranko Ostojić je hrvatski branitelj. Mislim da netko to ne uvažava. Ne mogu biti samo hrvatski branitelji s jedne strane. Puno nas se branilo, a puno je branitelja koji se nisu deklarirali niti u jednoj stranci. Zašto bi netko bio zaslužan da je branio ovu domovinu samo iz jedne opcije? To meni nikad nije bilo jasno. A gospodin Ranko Ostojić je bio ministar i nadam se da će opet biti ministar unutarnjih poslova. Sa ponosom to govorim jer čovjek stvarno nije u životu imao nikakvo kriminalno djelo. Žao mi je da se domoljublje gleda samo na jednu stranu. Sad ću vam reći, to je gospodin pričao o iseljenicima, moja obitelj je iseljena jer je bila s krive strane u jedno vrijeme. Moj stric je bio ustaša i neki su morali otići odavde. I ja ne gledam, ako se priča o lustraciji, ja bi da se lustriraju svi tu ajmo pa da vidimo ko je gdje i ko je šta i ko je domoljub a ko nije domoljub. I zašto bi se čovjeka, ja ne vidim razloga zašto čovjek ne može biti predsjednik odbora? Meni to uopće nije jasno i zašto mi o tome raspravljamo? Ima toliko toga raspraviti u ovoj državi, mi tu cijeli dan raspravljamo da li će gospodin Ostojić biti predsjednik odbora. Ljudi moji ljudi su nam gladni a vi tu zadržavate rad Sabora samo radi jednog jedinog čovjeka s kojim sam ja ponosan da je takav kakav je. Hvala lijepa.
Hvala lijepa. Slijedeći se za riječ javio uvaženi zastupnik Branimir Glavaš. Izvolite.
Hvala lijepa gospodine predsjedniče. Pa ja ću sam u nekoliko rečenica, nastojat ću biti kratak. Zadnji put sam rekao da ću biti kratak pa sam popunio svih 10, 11 minuta, ali stvarno ću nastojati biti kratak. Nalazim se ovdje u sredini, ne pripadam ni ovima lijevo s moje strane koji kažu da su desno, ni ovima desno koji kažu da su lijevo ali pripadam oporbi. Kao što sam rekao i prilikom izglasavanja i davanja povjerenja mandataru da dajemo povjerenje mandataru da složi ekipu i da počnu raditi, a što će biti i kako će se stvari razvijati vrijeme će pokazati. Očito da su već naredna tri dana pokazala kako je ta ekipa sklapana s brda s dola, a kako je sklapana tako nažalost se i osipa. No, nekoliko rečenica na konto ove teme. Mislim da je tu zakon potpuno jasno, zakon je potpuno jasan da predsjednika Odbora za unutarnju politiku i nacionalnu sigurnost daje najjača oporbena stranka i to se mora poštivati. Možemo silovat zakon i držati se one Titove "Nemojte se držati zakona kao pitani plota" očito da se ova strana sa moje, lijeva strana toga drži upravo na takav način ali mislim da to nije u redu, nije u redu jer ovaj sabor tek praktično počinje raditi. U ovih nekoliko dana mi smo odradili točke iz 2013., 2014. godine, dakle popunjavamo samo vrijeme da bi stvorili dojam da mi nešto radimo prema javnosti jer ovdje evo dva tjedna nema još ni jednog zakonskog prijedloga niti nekakve vladine uredbe koja je trebala doći ovdje na stol da ju mi blagoslovimo. To je dakle problem svih problema i pokazatelj ne funkcioniranja Sabora odnosno općenito vlasti u ova dva tjedna. Mislim da tu ne bi trebalo biti dileme. Gospodin Šuker je iznio nekoliko primjera kako bi prebacio lopticu u suprotno dvorište i stavio znak jednakosti u odnosu na ponašanje nekad vladajuće većine u Parlamentu i u odnosu na vladajuću manjinu, odnosno na saborsku manjinu u prošlom sazivu. Ti slučajevi nisu usporedivi. Oni postoje, ali su neusporedivi sa ovim slučajem. Naročito ću izdvojiti samo jedan. Spomenuo je gospodin Šuker da je 2001.godine za vrijeme mandata još Ivice Račana smijenjen tadašnji dopredsjednik Sabora gospodin Ivić Pašalić. Je on smijenjen, ja sam bio tada u Saboru, ali radi istine i radi javnosti moram reći da nije smijenjen voljom vladajuće većine tada lijeve pod vodstvom Ivice Račana već inicijativom predsjednika tadašnjeg HDZ-a Ive Sanadera i vodstava HDZ-a koje je iniciralo smjenu Ivića Pašalića dok je bio čini mi se u Izraelu na putu. Prema tome, ne stoji to da odgovornost stoji na ovoj meni s desne strane parlamentarnoj manjini, na njima ne leži odgovornost, inicijativa je krenula upravo s ove strane iz HDZ-a da se smijeni jer tada gospodin Ivić Pašalić nije bio čovjek percipiran u vodstvu HDZ-a kao ja ću upotrijebit riječ podobna da predstavlja tadašnji tzv. reformirani HDZ i sjedi tamo na mjestu dopredsjednika Sabora, već je HDZ pod vodstvom Ive Sanadera gospodina Šeksa i ostalih predložio da njegovu dužnost preuzme doktor Ivica Kostović. I tada je samo vladajuća većina izvršila, ispoštivala zahtjev volje parlamentarne manjine i promijenila dopredsjednika Sabora u osobi gospodina Ivića Pašalića. Prema tome, to je istina i to stoji. Mislim da bilo je možda i nekakvih nepopuštanja bivše vladajuće većine u prošlom mandatu koje je tada oporba HDZ tumačila na jedan drugačiji način. I oni su možda tada griješili, ali taj i ti slučajevi ne mogu se uspoređivati sa ovim slučajem izbora predsjednika Odbora za unutarnju politiku i nacionalnu sigurnost. To je jedna od najvažnijih odbora koji Parlament ima, to je jedan od jedinih mehanizama koji koliko toliko mogu kontrolirati tajne službe koje su u ovih proteklih dvadeset i pet godina uvijek odigravale jednu značajnu ulogu i usmjeravala određena politička kretanja u proteklih četvrt stoljeća hrvatske državnosti bez obzira što gospodin Tuđman to želi sada negirati. To je činjenica i to vjerojatno u svim državama i u svim sustavima tako to funkcionira. Ako to funkcionira onda se to mora dobro, dobro kontrolirati. A to nitko ne može kontrolirati nego oporba odnosno iz redova oporbe najjača politička stranka da predloži stručnog kvalificiranog čovjeka koji razumije taj posao i koji neće biti sredstvo manipulacije vladajuće veličine na čelu toga odbora. I zato smatram da je dobro da se taj zakon ispoštiva i da se omogući najjačoj stranci u oporbi da predloži svoga kandidata i da se to ispoštiva. To je bitno za budućnost Hrvatske države, to je bitno i za vladajuću većinu i hrvatsku Vladu da radi na način da se poštuje zakon, da se poštuje Ustav i da ne dovode uopće u dileme i pitanja da li je nešto u okviru zakona ili se nešto radi ispod stola odnosno protiv zakona i protiv Ustava. I zato podržavam ovaj prijedlog bez obzira, vladajuća većina će izabrati koga želi jer ima ruke nažalost, no apeliram, razmislite još jednom, neka se skine ovo danas sa dnevnog reda pa sljedeći tjedan sjednice u predsjedništvu Sabora, sjednite na nekakvom međustranačkom dogovoru i pokušajte još jednom izanalizirati da li je to dobro što ste danas predložili odnosno da li je to dobro što uporno odbijate ono što oporba predlaže. Možda gospodin Ostojić ne odgovara vladajućoj većini ali evo ja ću se malo našaliti i ja pripadam oporbi pa kada bi izabrali mene, vjerojatno bi to bilo za vas još opasnije rješenje da na čelu odbora sjedim ja. Ne shvatite ovo kao moju kandidaturu ili nominaciju ali budite sigurni da bi u gospodinu Ostojiću imali jednog profesionalca koji bi u skladu sa zakonom, u skladu sa moralom i svojom savješću odgovorno obnašao dužnost predsjednika Odbora. Nešto drugo me čudi. Čuli smo u ovoj raspravi predstavnike HDZ-a, predstavnici vladajućeg bloka iz redova MOST-a se ne javljaju, oni ne diskutiraju, čudi me a u onim razgovorima koji su prethodili sastavljanju buduće hrvatske Vlade predstavnici MOST-a i MOST je vrlo pozitivno se izražavao i o SDP-u, gospodinu Milanoviću pa i o gospodinu Ostojiću koji je osobno sudjelovao u razgovorima i pregovorima i bili ste korak pred sastavljanje zajedničke Vlade. Pa me zanima zašto sada ne čujemo riječi kritike na prijedlog koji se nalazi na stolu, odnosno na mogućnost da gospodin Ostojić predsjedava ovim odborom. To me jako zanima. No to je vaše pravo, imate većinu, odglasujte što hoćete, kako hoćete, ali za dobrobit i vas kao vladajuće većine, za dobrobit i Hrvatske države i da olakšate rad hrvatskoj Vladi koju ste vi sastavili od vaše parlamentarne većine. Skinite taj prijedlog sa dnevnog reda danas, vratite ga danas neka sazrije, sjedite za pregovarački stol, argumente na stol jedna i druga strana, razbistrite ili iznesite razloge, gospodin Ostojić ne može zbog toga, zbog toga, zbog toga. I stanite iza svoje argumentacije zbog čega ne želite podržati prijedlog da najjača parlamentarna stranka iz redova oporbe da svog predsjednika ovog Odbora za unutarnju politiku i nacionalnu sigurnost. Mislim da ne tako davno u prošlom sazivu je tada vladajuća većina pokazala dobru volju ne birajući osobu koju predlažete vi, dakle gospodin Tuđman je čovjek koji ima veliko iskustvo u radu obavještajnih službi i vjerojatno je bio tada u tadašnjem sastavu Hrvatskoga sabora među parlamentarnom manjinom najstručnija i kompetentnija osoba jer je radio u tom sustavu i poznavao je. A ova meni desna strana tada, ja sam to iz zatvorske ćelije gledao nije davala nikakve primjedbe ni zato što je radio taj posao u tim službama za vrijeme HDZ-ove vlasti a niti zato što je to sin prvog hrvatskog predsjednika. Toliko, hvala vam lijepa.
Hvala lijepa. Imamo dvije replike. Prva je uvaženog zastupnika Davora Penića.
Zahvaljujem. Kolega Glavaš nema sumnje da su motivi vladajućih politički. Dakle oni žele samo povećati svoju vlast. Nema ništa od reformi koje ste spomenuli u pregovorima MOST-a i dvaju koalicija. Naša Vlada ostavila je nezavisne medije, mogu danas pričati i pisati o svakom političaru bez ikakve cenzure, sudstvo je efikasnije, sve to navodi na činjenicu da je društvo demokratizirano. Međutim, ovaj današnji pokušaj je uvođenje nekog novog demokratskog poretka, odnosno demokratskog postupka gdje vladajuća većina pokušava nametnuti ime osobe koja njima odgovara u ovom procesu. To je poanta.
Odgovoriti će uvaženi zastupnik Branimir Glavaš.
Pa vladajuća većina ima pravo sprovoditi svoj program, svoju viziju, svoj koncept ja u to ne ulazim i to im ne osporavam. Ali u svakom slučaju ako je to razlog a očito da je na nama iz redova oporbe je obveza i dužnost da se tome suprotstavimo svim sredstvima, demokratskim sredstvima u Hrvatskom parlamentu. Do sada je bilo slučajeva obavještajnih službi, bilo. I da se to izbjegne barem jedan minimum postotka šansi postoji da na čelu toga odbora bude stručna osoba iz redova oporbe koja poznaje taj posao i koja će ukazati bez obzira što nema dovoljno ruku u odboru da donese odluku ali sa punim legitimitetom u ovom Hrvatskom parlamentu šta se događa u tajnim službama ako se bude događalo. To treba zaustaviti i onemogućiti. Tajne službe su bile inkorporirane i u moj slučaj i to za vrijeme dok je HDZ obnašao vlast. Ali biti će prilike da o tome progovorim, jer kad-tad će Vrhovni sud morat poslati zahtjev za skidanje moga imuniteta, pa ću iskoristiti svoje zastupničko pravo da progovorim i o nekim drugim stvarima koje će doticati i to područje. Hvala.
Hvala. Sljedeća replika je uvaženog zastupnika Nenada Stazića.
Kolega Glavaš pozivate na dogovor. Nema dogovora, dogovora ne može biti. Dogovor se može postići samo na našem prijedlogu. Sve drugo bi bilo naše odustajanje. Mi nećemo odustati nikada. Nećemo odustati, jer radimo zakonito. Nećemo odustati ni zbog toga što nam je užasno stalo zbog stvari koje ste vi s pravom istaknuli u svom govoru na početku. Ovaj Odbor nadzire tajne službe i svrha odbijanja Ranka Ostojića nije primjedbe na rad Ranka Ostojića, nemaju oni njemu što prigovoriti. Nisu ni istakli nikakav prigovor, nego je želja, htijenje da prestane parlamentarni nadzor nad obavještajnim aparatom. Znači, svjesno htijenje da se taj aparat zloupotrijebi protiv mene, protiv vas, protiv novinara, protiv građana. To moramo jasno govoriti. I slažem se s vama protiv toga se moramo boriti. Moramo upozoriti građane da će od danas, da su izvrgnuti teroru ne samo obavještajnih zajednica, nego HDZ-a, HDZ-a koji odbija parlamentarni nadzor. Svi imaju razloge za strah, zato sam i rekao sa današnjim danom u ovu zemlju se uvodi teror.
Prije odgovora na repliku ja sam kolega Stazić vas već molio nemojte rabiti riječ teror. Riječ teror je danas nešto što je uistinu zastrašujuće i što na žalost vlada dijelom svijeta sa kobnim posljedicama. Svjestan sam razlike u mišljenjima, svjestan sam da se mogu rabiti razni izrazi ali klonimo se nekih koji ne odgovaraju. Izvolite.
Gospodine predsjedniče, postoji mogućnost i demokratskog teroriziranja manjine.
Kolega Stazić je tražio, oprostite prvo povredu Poslovnika. Koji je član Poslovnika povrijeđen?
121. čini mi se da je povrijeđen. Nemojte mi govoriti kako ću ja ovdje raspravljati. Niste me vi ovdje izabrali, a ja ću upotrebljavati izraz teror dok se taj teror bude provodio. Prekinite taj teror pa ću i ja prekinuti sa tim izrazom.
Dakle, vi ste sada ponovno zlorabili povredu Poslovnika jer ste izmislili prvi broj koji vam je pao na pamet i rekli ga kao izgovor, da kažete ono što ste rekli. Sljedeći puta kad to napravite dat ću vam opomenu. Izvolite kolega.
Ponovit ću samo ono što sam rekao, da postoje mogućnosti i demokratskog teroriziranja kako parlamentarne manjine, tako i javnosti. Želim samo replicirati gospodinu Staziću. Mora bit dogovora, mora biti dogovora bez obzira što su zakonodavna i izvršna vlast odvojene. Pozivam i premijera da izvoli arbitrirati. Do dogovora se mora doći. Ako se do dogovora ne dođe ja vas u potpunosti podržavam, inzistirajte i ustrajte na vašem kandidatu, pa tko to ne želi prihvatiti taj je i odgovoran da taj odbor, najznačajniji odbor praktično u državi ne funkcionira. Hvala.
Hvala lijepa. Sljedeća rasprava bit će uvaženog zastupnika Jaroslava Pecnika. Izvolite.
Poštovane kolegice i kolege, vi u HDZ-u kažete pa zašto se oporba ljuti, pa nitko joj ne odriče pravo da bira predsjednika odbora. Naravno, ali po vašim pravilima. Drugim riječima, to pravo onda oporba nema. Zašto pokazujete mišiće i u ovom Saboru i u javnosti na ovaj način, mogu pretpostaviti. Ali jedan od razloga je sigurno i ta arogancija nepodnošljiva kojom zapravo, koja je tako karakteristična za vašu stranku. Vama se gospodin Ostojić ne sviđa. Ja mislim da je to čovjek koji je kvalificiran i stručan za taj posao prije svega zato da se malo našalim ne liči na pravog policajca, pa onda sigurno je osoba koja može na jedan civilan način vršiti kontrolu. Vama se znači on ne sviđa, ali ni vi se meni u HDZ-u ne sviđate. Ali ja vas moram takve kakvi ste, a nikakvi ste moram vas prihvatiti ukoliko želim poštovati proceduru, zakone, demokratske standarde i sve ono što zapravo pripada jednom građanskom civiliziranom društvu. Zašto vi tako ne prihvatite gospodina Ostojića? Ja mogu pretpostaviti koji su razlozi. Pa nije vama do procedure, do zakona i poštivanja zakona. Vama je naprosto samo do toga da onemogućite kontrolu, parlamentarnu kontrolu tajnih službi, da možete progoniti kao što ste to i činili ranije sve one nepoćudne i nepodobne s kojima se ne slažete i kakvu vi to onda na koncu šaljete poruku javnosti. Pa vi šaljete poruku javnosti vrlo prepoznatljivu kao onu koju je gospodin Karamarko već unazad dvije, tri godine šalje svojim kojekakvim manifestima, imenovanjem ministra Crnoje i Karahasanbegovića za ministra kulture. Gospodin Crnoja nije, ne zna se koju moralnu normu nije prekršio, a vjerojatno i zakonsku iako pravni eksperti, koji su to pravni eksperti kažu da nije. Gospodin Karahasanbegović zavija hrvatsku kulturu u crno, najavljuje kulturnu revoluciju i to je sve ono što vama odgovara. Znači, ova predstava vama treba upravo zato da biste pokazali da vaša Vlada ne radi ništa ili jako malo, jer nikakav prijedlog nismo dobili na ove saborske klupe. I neka se narod zabavlja, mi ćemo se u oporbi malo uloviti na udicu pa ćemo o tome pričati, a sve će ići kako vi želite. Ali to je loša poruka i to ne vodi na dobro.
Imamo repliku jednu uvaženog zastupnika Ladislava Ilčića.
Hvala gospodine predsjedniče. Moram reći da sam fasciniran kako se ovaj Sabor lako navuče na prepucavanja, dakle sa svih strana i kako mi sad raspravljamo o tome tko se kome ne sviđa i ne znam tko je što radio u zadnjih 20 godina. I ne znam sad vrijeđate iz HDZ-a su nikakvi, Hasanbegoviću se rugate sa imenom. Dakle, ide se ad hominem, ne ide se … [[Govornik se ne razumije.]] Ja bih zaista evo mislim i radi nas i radi ljudi koji nas gledaju htio čuti argumente i čuo sam neke argumente s vaše strane, čuo sam konkretno dva argumenta. Jedan je da smatrate da je to suprotno zakonu i drugi da je suprotno nekakvoj uvriježenoj proceduri, odnosno da se na neki način ugrožava nekakvi demokratski standard. Što se tiče ovog zakona moram reći dakle da nije onako kako je rekao gospodin Glavaš da oporba imenuje tog predsjednika odbora nego piše da radom odbora Hrvatskog sabora nadležnog za nacionalnu sigurnost predsjedava zastupnik iz redova najzastupljenije oporbene stranke, odnosno kako je rekao vaš kolega mislim Saucha da ga predlaže oporba. Znači sama riječ predlaže znači da je netko treba prihvatiti i predlaže ga većina. Prema tome, ja čisto logično mislim da nije točno da se ovdje krši zakon. Mislim da kad bi se i kršio zakon onda postoji nekakvo nadležno tijelo koje bi to radilo. Druga stvar, što se tiče samog argumenta da je to kršenje demokratskog standarda obzirom na ono što je rekao gospodin Šuker da ste vi već u prošlom mandatu, ja nisam bio ovdje, isto niste htjeli prihvatiti kandidata za odbor koji je oporba predložila ne smatram da je to presedan. Hvala lijepa.
Imamo povredu Poslovnika, digao je uvaženi zastupnik Ivan Šuker.
Gospodine predsjedniče Hrvatskog sabora vi ste povrijedili Poslovnik. Gospodin Pečnik je na nacionalnoj pripadnosti uvrijedio ministra Hrvatske vlade. I mislim da ovi koji se cijelo vrijeme zalažu za nekakva ljudska prava trebaju se zalagati za svih prava. Otkud pravo vama da nazovete ministra karahasambegović? Znači, vi napadate. On vas smeta zato što je pripadnik muslimanskog ili bošnjačkog naroda. To vas smeta. A vi kolege koji se borite za svačija prava borite se za pravo i kolege Hasanbegovića. Neka vas smeta ako netko kaže karahasambegović. Vi gospođo Pusić se samo smijte ali i na takav način štitimo dignitet svih ljudi. Nitko od nas nema pravo ovdje nekoga nazivati posprdno. Gospodin Hasanbegović ima svoj prezime, časno i pošteno, koje je naslijedio od svojih roditelja. To što je pripadnik muslimanskog naroda ne daje vam za pravo da ga vrijeđate. Jednog časnog i poštenog mladog znanstvenika. I zato kolegice i kolege na ovom testu ste pokazali koliko ste nevjerodostojni. Sad ste pokazali. A vi gospođo Pusić posebno koja se zalažete za ljudska prava.
Suglasan sam sa time da trebamo radi digniteta Sabora u svakom slučaju uvijek voditi računa o tome da ne vrijeđamo nacionalne, spolne ili bilo kakve druge osjećaje. Odgovorit će uvaženi zastupnik Jaroslav Pecnik.
Kao prvo i ja sam pripadnik nacionalne manjine, Slovak, etnički Slovak. Prema tome, sigurno bih najmanje želio povrijediti bilo kojeg pripadnika nacionalne manjine.
Nije odgovor na povredu Poslovnika, vi trebate odgovoriti kolegi Ilčiću.
Usput budi, ali radi saborskih zastupnika ja moram reći ja nisam gospodin Pečnik, vi ste mene također nacionalno uvrijedili. Znači vi ste mene svrstali u Slovence, ja nisam Slovenac, ja sam Slovak. Ali dobro, to je vama na dušu. Ali da se vratim. Znači, gospodinu Ilčiću odgovaram. On je rekao također da sam uvrijedio gospodina Hasanbegovića. Ja sam samo želio metaforički reći što taj čovjek namjerava u kulturi, a riječ kara – Karamarko, crni marko e sad ako to prevedemo jel' to loše, jel' to ružno? Pa nije. Ali crna boja u našoj tradiciji govori o tome da je to nešto loše.
Kolega Pecnik kao prvo ja vas molim da se držite Poslovnika, da govorite i odgovarate na repliku koju ste dobili, a posebno vas upozoravam kao što sam upozorio i maloprije klonimo se bilo kakvih uvreda pojedinaca. Molim vas!
Ja se s vama slažem i prihvaćam vašu sugestiju, samo pitam na kojoj osnovi sam ja povrijedio gospodina Hasanbegovića po vjerskoj osnovi? Ja to doista ne vidim ali volio bih da mi netko to kaže. Inače se ja i bavim vjerom i predajem na vjerskom fakultetu, začudo. Ali dobro. Prema tome, ono što želim reći gospodinu Ilčiću ne radi se o nikakvoj uvredi nego samo o metafori da se pokaže kamo smjera ova vaša Vlada. A gospodin Ostojić je samo jedan dio tog paketa i programa koji zapravo vi vješto upakirate u neke zakučaste stvari pa da bi se mi ovdje zalijepili i razgovarali.
Istovremeno vas upućujem još jedanputa vi ste sada apsolutno zlorabili institut replike. Vama je nešto rekao kolega Ilčić. Vi apsolutno ni na što njegovog niste odgovorili. Prema tome ja vas sve molim radi dostojanstva ovoga Doma vodite o svom dostojanstvu brigu. To nije dostojanstvo mene samo, to je dostojanstvo vas i hrvatskog naroda. Jer kako se prikazujemo ovdje tako nas gleda hrvatski narod sada preko televizije. Sljedeća pojedinačna rasprava biti će ona uvaženog kolege Darka Parića, izvolite.
Zahvaljujem gospodine predsjedniče. Pjesnik Antun Branko Šimić je napisao i rekao jedan divan stih koji kaže: "Pjesnici su čuđenje u svijetu." S tim da je on o pjesnicima tim stihom mislio sve najbolje što se može reći. Ja nažalost zadnje dane imam osjećaj da mi imamo Vladu koja je čuđenje u svijetu, pritom ne mislim ono što je mislio A. B. Šimić kad je pisao što je pisao. Imamo Vladu već koliko dva tjedna čiji premijer je negdje skriven, ne istupa ni u čemu, o kojoj ne možemo čut, saznat ništa. U dva tjedna smo dobili u Sabor jedan zakon koji je brže povučen nego što je stigao. U dva tjedna smo imali ministra koji je trajao kraće nego jogurt u supermarketu, vrijeme trajanja mu je zbilja fascinantno. Međutim, ok to sam prihvatio da je Vlada takva i nadao se bit će bolje, optimizam vječni. Međutim, danas sam žalostan jer čini mi se da dobivamo i Parlament odnosno Sabor koji je čuđenje u svijetu. Jer ovo danas je negdje rečeno da je presedan, ovo nije presedan, ovo je bukvalno i direktno pokušaj kršenja zakona od strane Parlamenta koji je isti taj Parlament svojedobno donio. Ja koliko znam o politici, državi i svemu svaki Parlament bi se trebao držati zakona koji su donijeli i oni prethodni sazivi u tom istom Parlamentu. Pogotovo je apsurdno što smo svi mi od nas 151 ovdje dali prisegu da ćemo se držati u potpunosti Ustava i zakona RH pa i ovoga zakona kojeg danas parlamentarna većina se baš ne želi držati. Valjda ja ne razumijem. Ja kad sam davao tu prisegu sam ustao i zbilja otvorena srca i iskrenih namjera rekao prisežem. Čini mi se da je ovdje bilo zastupnika koji su držali figu u džepu ili ne znam iza leđa koji baš nisu najozbiljnije mislili. Vjerojatno su mislili ajde prisežem na nešto, na nešto ne pa ćemo vidjeti usput onako kako bude. I danas mi se čini da smo došli do toga usput. Međutim, od HDZ-a smo navikli vidjeti svega i svačega i prije, i danas i vjerojatno u budućnosti i od HDZ-a mene ovo danas ne čudi. Već viđeno, deja vu reklo bi se. I smatram da su mnogi moji kolege ovdje danas možda malo i promašili jer su svi napadali HDZ u principu ja mislim da je HDZ apsolutno gluh na sve ovo što mi danas govorimo, da imaju stav ostat će pri stavu i đaba mi govorimo, govorimo zidu kao što smo govorili ovdje Vladi sjetite se 13 sati i njenom premijeru kada smo davali naše argumente što i kako. Uredno su odšutjeli sve živo. Ono što me fascinira danas i ono što je najbitnije danas to je 15 zastupnika MOST-a koji kolegice i kolege u ovom slučaju kao i u svakom imaju kontrolni paket za sve ovo ili veto kako su oni to nazvali. Ako i danas gromoglasno šute u potpunosti na ovu temu ili još bolje kojih skoro pa i da nema u sabornici. A podsjećam vas imate veto, imate u potpunosti kontrolni paket i kontrolni paket dionica za apsolutno sve. Podsjećam vas da kad je bila kampanja, kad su bili pregovori MOST je pričao o reformama, o demokratskom društvu, o građanskom društvu, o slobodama, o projektima, o ne znam ni ja čemu sve ne. Danas svojom šutnjom dajete ruku potencijalnom direktnom udaru na demokraciju. Dajete ruku HDZ-u i Domoljubnoj koaliciji, pomažete im da u principu ubiju postojanje zakona kojeg je ovaj Sabor donio. Petnaest zastupnika MOST-a baš kao i ja se prvi put nalaze u Saboru pa je teško popovati ali eto ja nemam tako puno godina ali se relativno bavim politikom pa ću vam reći jednu stvar. U životu političara postoji dosadnih stvari, postoji trivijalnih stvari ali postoje nekad momenti kada čovjek mora donijeti odluku i nešto napraviti, kad treba imat stav. Postoje momenti kad političar treba imati stav i pokazati da je nešto. Kad je u pitanju MOST taj momenat je danas, sad upravo ovdje. Jer budite sigurni da pitanje samo tih ključnih momenata u životu ako jednom, dva, tri puta napravite truli kompromis više niste veliki političar sa stavom nego ste tek sitni kalkulant. S druge strane još ću vam reći jednu stvar, danas je izišao i članak o anketama i popularnosti kod građana kako tko stoji i glavni naslov je kako je popularnost MOST-u strmoglavo pala. Popularnost MOST-u je strmoglavo pala iz jednog razloga zato što evo već dva mjeseca šute. Na hrpu stvari koje ih se direktno tiču i na koje imaju kako se to kaže veto, a veto ne ulažu ni u kojem slučaju nego junački šute. Ako nastavite šutit u idućih par mjeseci popularnost više nećete mjeriti u postotcima nego u promilima a to je opet vaš problem. Ono što ja žalim reći da danas kolegice i kolege a pogotovo kolegice i kolege dragi iz MOST-a imate izbor vrlo jednostavan izbor. Ispred vas se nalazi opcija A u kojoj trebate se samo držati prisege i poštivati zakon ove države, ovog doma i kako je rekao kolega Stevo države, Stevo Culej, za koju se on borio samo to, ništa više. Ako se držite tog zakona apsolutno nitko na ovom svijetu vam ne može prigovoriti ništa. Ostajete dosljedni, ostajete moralni i ostajete ono što ste tvrdili da jeste, ja se nadam da to jeste. S druge strane, ako se priklonite ovome udaru na demokraciju i ovome kako bi to rekli pokušaju izvrdavanja zakona upravo od onih koji donese zakone bit ćete smokvin list HDZ-u kao što rekoh na direktan udar na demokraciju, na nepoštivanje zakona koje smo donijeli. Pa tako da ja polako idem kraju. Ja niti želim, niti mislim da mogu, niti mislim da itko ovdje može uvjeriti HDZ da počne razmišljati drugačije. Od njih smo naučili i vidjeli i sve je jasno. Kolegice i kolege iz MOST-a dobar dan vam, u Parlamentu ste počnite se ponašati tako i znajte da je za vas danas trenutak kad trebate pokazati vjerodostojnost. Znači da li ste ono što tvrdili da jeste ili ste nešto sasvim drugo. Ja se toplo, naivno, iskreno, ljudski nadam da ćete vi danas jako gromoglasno šutite već par sati pokazati svoju vjerodostojnost i pokazati da je vrlo jednostavno poštivati zakon i ništa više osim toga. To totalno jednostavno, odluka je tako reći trivijalna. Ili ako to ne napravite nažalost bojim se da ne bude novinar Ante Tomić na kraju u pravu kada je napisao svoju kolumnu gdje je opisivao vašega predsjednika stranke ili kako već kada je rekao na kraju mama, tata, priznajem HDZ-ovac je. Prema tome, na vama je danas da se odlučite, da izađete iz ormara, priznate što trebate priznati ili da budete vjerodostojni i da budete ono što nas uvjeravate već mjesecima da jeste a mi nažalost evo već mjesecima nismo uspjeli dobiti priliku da se uvjerimo u to. I podsjećam vas da ovaj naš prijenos Sabora gledaju građani, isti ti građani kreiraju one ankete na kojima ste se kako piše strmoglavili. I evo ja u namjeri dobrog kolege koji se brinem i za vaš i za naš rejting vas pozivam da razmislite o tome i da pazite na svoju vjerodostojnost. Zahvaljujem.
Kolega Parić, po ne znam koji puta ću reći nešto ali očito ću morati to početi provoditi a to je da se držimo teme. Tema je ako vas ja slobodno podsjetim Odbor za izbor, imenovanja i upravne poslove i prijedlog. Ovo što ste govorili sve nema nikakve veze sa time, to ima veze sa uvjeravanjem kolega iz MOSTA itd., itd.. I budući da je to postala sada vidim jedna neprikladna praksa koja je počela sve više zauzimati obzir ja ću postati izrazito restriktivan i prekidati ću svakog onoga koji uistinu zastrani govoreći o temama koje nisu vezane uz to, iz bilo koje stranke. Jer to nema smisla, to uistinu nema smisla. Mi se udaljujemo od teme koja je važna i o kojoj treba raspraviti a govorimo o svemu i svačemu drugome. Povredu Poslovnika dignuo je uvaženi zastupnik Mlakar.
Poštovani gospodine predsjedniče, kolega je u svojoj 10-minutnoj raspravi 10 minuta potrošio na vrijeđanje Poslovnika, članak 238. jer je uz vlastito priznanje da neke stvari ne razumije pa onda citiranje naših značajnih pjesnika da bi dao dodatne argumente svojoj raspravi imao jedan predizborni program koji je došao 2 mjeseca ili 3 nakon predizborne kampanje. Govorio je kolegama iz jedne od parlamentarnih stranaka a ni trenutka nije posvetio svoj govor temi, mislim da je zavrijedio s vaše strane iako ste upozorili barem opomenu jer ovo stvarno nikuda ne vodi.
Hvala lijepo mislim da sam ja rekao što je trebalo reći. Krenuli bismo na replike a one su brojne. Prvi se javio uvaženi zastupnik Božo Ljubić.
Poštovani predsjedniče Hrvatskoga sabora, poštovane kolegice i kolege. Zapravo ono što je bio poticaj da se javim za repliku vi ste na neki način izrekli u svojoj kritici nastupa uvaženog zastupnika a ja sam htio samo reći da izbori su završeni, zna se tko je pobjednik izbora, zna se tko je formirao Vladu. I ja sam zbilja sebi u zadatak dao da ću se nastojati suzdržati maksimalno od sudjelovanja u ovim raspravama koje imaju ideološke naboje ili podjele ovdje u Hrvatskoj i sebi za misiju osnovnu dati stvaranje jednog konsenzusa ovdje u Saboru između vlasti i oporbe u odnosu na hrvatsko pitanje u Bosni i Hercegovini svjestan kako se evo na pragu ove države, u trbuhu ove države vrši oduzimanje političkog subjektiviteta jednom narodu a što jeste primarni strateški interes Republike Hrvatske. Međutim, ovdje kada sa već javio se a isto tako u odnosu na ovu raspravu uvaženog zastupnika želim reći, parlamentarna većina je formirala Vladu, međutim protiv ove Vlade se od prvog dana vodi specijalni rat kroz rasprave, kroz mobilizaciju raznih udruga, kroz medije što tzv. nezavisne, što čak i javne medije i izgleda po svemu da netko želi spriječiti da ova Vlada i ova parlamentarna većina preuzme i vlast ovdje u državi Hrvatskoj. Ja mislim da u situaciji spirale začaranog kruga rasta javnoga duga, egzodusa stanovništva ekonomskoga, demografskog propadanja ima ovdje puno važnijih pitanja u Hrvatskoj o kojima ovaj Sabor treba voditi raspravu nego pitanje ideološkog predznaka kakva su bila evo do sada stalno na dnevnom redu. Hvala lijepa.
Hvala. Sljedeća rasprava je uvaženog zastupnika Ladislava Ilčića.
Poštovani gospodine Parić, dakle neću se ponavljati obzirom na ono što je predsjednik rekao, samo mi je žao što niste odgovorili na ono što sam ja prije pitao. Znači u smislu nekakve argumentirane rasprave. Dakle ja sam konstatirao da u zakonu ne piše da ga oporba imenuje nego da ga predlaže. Pa ja bih rado, vi ste rekli, posvetili ste drugu minutu svoje rasprave, dotaknuli ste se teme, evo u tom smislu kako se mi ne držimo zakona, ali niste mi odgovorili na to što sam ja rekao. Znači obzirom da ne imenuje nego predlaže a vladajuća koalicija, odnosno vladajuća većina u Saboru znači odlučuje morate mi objasniti kakvo je to kršenje zakona. Ne kažem sto posto da sam siguran. Evo imate i pomoć, pa molim da to mi pojasnite, a na ostala četiri govornika koji su prijavljeni na raspravu ja evo osobno apeliram, naravno ne morate me poslušati, imate pravo i drugačije. Ali ja apeliram da stvarno vodimo argumentiranu raspravu. Znači, vi možete ponovno iste argumente koji su već drugi izrekli i gospodin Saucha na početku je rekao te argumente izreći još jednom ili vehementno na neki drugi pjesnički način izreći. Ali evo, ja bih u smislu argumentirane rasprave molio da evo ostala četiri govornika posvete baš onak ciljano argumente. Hvala unaprijed.
Odgovorit će poštovani zastupnik Darko Parić. Izvolite.
Zahvaljujem gospodine predsjedniče. Poštovani kolega, kako ste vi profesor a ja inženjer elektrotehnike teško da možemo o zakonu pričati na pravi način. Ali evo kolege su mi dale zakon u kojem piše: "Radom odbora Hrvatskog sabora nadležnog za nacionalnu sigurnost predsjedava zastupnik iz redova najzastupljenije oporbene stranke." Kristalno čisto i jasno. Eto hvala.
Sljedeća replika je uvaženog zastupnika Mire Bulja. Izvolite.
Hvala lijepa gospodine predsjedavajući, predsjedniče Sabora. Evo nisam se mislio javiti jer slušam vas s jedne strane i druge strane kako vi kažete smokvin list ili HDZ-a, da je MOST, govorim sad u svoje osobno ime vama repliku ili SDP-a. I zaista, ja ne znam da li narod ovo gleda ima šta čuti s jedne strane koja je vodila državu do unazad 4 godine ili ovih prije koji su vodili državu, o vašim izjavama koje nemaju apsolutno uglavnom veze sa temom i osobom koja je predložena. Što se nas tiče mogli su odmah izglasati ovaj problem i ići dalje. Znači, nikakvih mi nemamo problema po tom pitanju da kažemo svoj stav, a kazat ćemo ga glasanjem. Mi ćemo ga kazati glasanjem. Možda vama hoće odgovarati ili obrnuto. MOST ima svoj stav, nego meni je simptomatično koliko vi nas pratite, koliko vi želite da mi u anketama padamo ili rastemo. Znaš zbog čega se MOST pojavio? Zbog vašega upravljanja državom vi ste bili prvi put ste u Saboru, ali bili ste pomoćnik ministra. Puno su mi značajniji rezultati vaši da govorimo o tome i da te teme se otvaraju i da pomognete ovoj Vladi temeljem reformskih dogovora koje je potpisala i koalicija "Hrvatska raste" u cijelosti. I to da smo tada rekli pa treba trkati do trga bana Jelačića. … [[Govornik se ne razumije.]] bio bi trk, svi bi trkali samo da se ostane na vlasti. S jedne ili s druge strane vam govorim, znači i s lijeve strane i s desne strane. Prema tome, nemojte se brigati za naš rejting. Mi smo nastali iz lokalnih jedinica sa problemima koje ljudi imaju od komunalnih, socijalnih iz baza i ne bojte se, mi ćemo ako bude potrebno da se još jednom događa ovakva rasprava u Saboru nitko uopće neće sjediti ovdje u Saboru od MOST-a nego ćemo ići na teren objašnjavati ljudima o čemu vi govorite, šta vam je interes. Vama je interes da vas gledaju sad javnost i da vi sebi dižete rejting, jer vi ste nešto hrabro, junački isprsili ste i kazali. Zna se kad treba biti junak, ne treba. Međutim, ovo slušati od vas s jedne ili druge strane ili da je MOST smokvin list. To je samo uvreda ili slušati uvredu o nekome da se daju neki pridjevi sramotni o ministru ili bivšem ili sadašnjem. Mene je stid vas slušati s jedne ili druge strane, bilo s koje strane. Gledam sad vas, jer vama dajem repliku. To je sramotno. Da li se vi osjećate sramotno? Ili da je to opstruiranje javnosti sa nebitnim temama to je vaša stvar, a ja ću osobno glasati kako sam odlučio, a tako će i MOST. I nemojte se vi baš brigati za naš rejting [[Upadica predsjednik: Hvala lijepa.]] Brigajte se vi za svoj rejting. Nije vam baš lako što ste izgubili … [[Govornik se ne razumije.]] ali
Hvala vam lijepa kolega Bulj. Obilato ste prekršili vrijeme, a sljedeća replika je uvaženog zastupnika Željka Glasnovića.
Ovo je čisto kadrovsko pitanje, slažem se. Ja ne znam zašto se mi nemamo pravo pitati, tu se predlaže čovjek za jednoj visokoj poziciji u Saboru. Zašto mi ne smijemo pitati bivšeg ministra MUP-a neka pitanja na primjer kao koliko je bilo dostupno fondova EU za MUP i koliko je povučeno od te. To su ključna pitanja. I drugo pitanje, zanima hrvatske branitelje zašto je zatvoren gospodin Marko Frančeščević, hrvatski branitelj u Vrapču u jednoj ustanovi gdje je dobio tretmane koje više liče na Sovjetski savez nego sadašnju Hrvatsku.
Kolega Glasnović, rekli smo govorit ćemo o temi.
To je tema jedna, to je ključna tema za mene.
Nije, nije baš tema. Hvala vam lijepo. Sljedeća replika je uvaženog zastupnika Josipa Borića.
Hvala lijepo. Uvaženi kolega, ja pretpostavljam da vi dolazite iz 10. izborne jedinice ako se ne varam, bili ste tamo na izbornoj listi i uzeli ste ja mislim mjesto gospodinu Jurjeviću, on je sjedio tu prošli mandat. Nedavno čitam njegov intervju u Slobodnoj Dalmaciji i iznosi čovjek jednu zaista tešku tvrdnju. Kaže onako veliki naslov SDP je jako bolestan, tamo traje bratoubilački rat. Onda su krenule kvalifikacije o pudlicama i svim ostalima. I imam osjećaj da to želite prebaciti i na ovo hrvatsko društvo, na sve građane i da nedate ni novoj Vladi, ni ovom Saboru da se nekako odmaknemo od tih ideoloških tema na kojima jedino u stvari možete nešto i napraviti. Zato i jedan mali, evo volite citirati. Jedan mali citat ili jedan stih. Evo splitska grupa TBF pozitivan stav: "Pozitivan stav nemoj biti minus, ostani zdrav, nemoj skupit virus." Mislim da vam je to onako jedan putokaz da budete pozitivni između vas, da izađete iz tog procesa, da budete prava hrvatska ljevica SDP, da se pokušate odmaknuti od onog vašeg iskona početka i da zaista budete konstruktivni i da sebi odredite identitet što želite biti [[Upadica predsjednik: Ovi zdravstveni savjeti isto baš ne spadaju u temu usku.]] Ne, ali oni su si dali ulogu da svima nešto dociraju s one strane, čak govore i o rejtinzima uvaženi predsjedniče. Brinu se o svima, a imaju najveće probleme među sobom. Zato sam i htio biti pozitivan i dati im određene savjete. Ali prestanite opterećivati društvo sa ovim temama s kojima ste krenuli. Hvala lijepo.
Hvala lijepo. Odgovorit će uvaženi zastupnik Darko Parić.
Zahvaljujem. Nakon što ste mene iskritizirali kako nisam pogodio temu i kako sam apsolutno sve promašio ja to sam odšutio naravno iako sam duboko uvjeren da sam apsolutno pogodio temu samo sam govorio u metaforama. Nakon toga stiže veliki niz replika koji izgleda da su savršeno razumjeli sve ono što sam ja rekao i da sam pogodio suštinu u cijeloj toj priči. A zamolio bih vas za nastavak da sve ostale replike koje apsolutno nemaju veze sa mojim metaforičnim izlaganjem na isti taj način prekinete kako ste i mene upozorili. Hvala.
Kolega Parić ja sam kao što ste vidjeli to i učinio. A sljedeći put kad krenete polemizirati sa predsjedavajućim dobit ćete opomenu jer je to sukladno sa Poslovnikom. Pa izvolite si pročitati Poslovnik da vidite da sam ja u pravu. Sljedeći se javio za repliku uvaženi zastupnik Miroslav Šimić.
Ja bih molio kolegu Parića i ostale zastupnike da zaista u svojim izlaganjima da se drže zadane teme. Mislim da s ovakvim raspravama zamaramo hrvatsku javnost i ne donosimo ništa dobro. Ako ste vi mislili sa ovim petominutnim izlaganjem o MOST-u nagovoriti nas ili nešto slično na što je već predsjednik upozorio vi ste nas mogli samo odgovoriti od nečega sa vašim argumentima. I ako nastave vaše kolege na ovaj način raspravljati mi ćemo stvarno morati dobro razmisliti na koji način općenito da glasujemo u ovom Hrvatskom saboru. Molim vas, odustanite od nagovaranja i odgovaranja MOST-a. Mi jako dobro znamo kako ćemo se ponašati ovdje, držimo do svoje vjerodostojnosti. A što se tiče anketa budite zabrinuti za SDP, MOST-a se ostavite.
Sljedeća će pojedinačna rasprava biti uvažene zastupnice Sabine Glasovac, izvolite.
Hvala gospodine predsjedniče. Pa naprosto da mi je netko rekao da će se nakon 16 godina parlamentarne demokracije u ovom Visokom domu, najvišem zakonodavnom tijelu, polemizirati sa zakonom rekla bih da to nije moguće. Međutim danas ipak vidimo da za sve postoji prvi put i da je u Hrvatskoj itekako moguće u najvišem zakonodavnom tijelu u kojem se donose zakoni polemizirati sa zakonima koje je ovo isto tijelo donijelo. Kao što su moje kolegice i kolege već i rekle u prethodnim raspravama zakon stavak 5., odnosno članak 105. stavak 4. potpuno je jasan. Predstavnik najveće oporbene stranke predsjedava Odborom za unutarnju politiku i nacionalnu sigurnost. U zakonu ne piše da najveća oporbena stranka predlaže kandidata za predsjedatelja nego taksativno navodi da tim odborom predsjeda predstavnik najjače oporbene stranke. To je SDP. Slijedom zakona SDP zajedno sa svojim koalicijskim partnerima predložio je predsjednika Odbora za unutarnju politiku i nacionalnu sigurnost gospodina Ranka Ostojića. Učinio je to iz razloga što smatra da je Ranko Ostojić najkvalitetniji i najstručniji kadar za biti predsjednik istoimenog odbora. Pa i da nije ništa drugo napravio u svom mandatu ministra unutarnjih poslova, da je samo fenomenalno uspješno upravljao kriznom situacijom koju smo imali prije nekoliko mjeseci i još uvijek se s njom suočavamo, s izbjegličkom krizom, za nas bi to bio dovoljan razlog koji govori u prilog vrhunskoj profesionalnosti, stručnosti i odgovornosti ovoga čovjeka. Zahvaljujući njemu, njegovim najbližim suradnicima, cijeloj policiji, vojsci, medicinskim timovima i volonterima slike naše domovine obišle su cijeli svijet. Bez lažne skromnosti mislim da možemo reći da smo postali primjer naprednijim, bogatijim, politički moćnijim i puno većim državama jer je naša domovina Hrvatska pokazala da se zna dostojanstveno nositi s najosjetljivijim kriznim situacijama u kojima o nama ovise tisuće nesretnih ljudskih sudbina. Ostat ćemo upamćeni kao zemlja, mala zemlja velikog srca sa snažnim osjećajem za dostojanstvo svakog čovjeka u kojem su prevladali humanost, razum i solidarnost. I nemojmo zaboraviti da je u tim pa možda i najtežim trenucima za RH u posljednje 4 godine da su mnogi tada opozicijski političari upozoravali da Hrvatskoj prijeti ugroza njene nacionalne sigurnosti. To su neke vaše kolege upozoravali. Pa i ako je bilo tako onda možemo reći da je ovo još jedan dodatan argument da Ranko Ostojić bude predsjednik Odbora za nacionalnu sigurnost jer ako je nacionalna sigurnost bila ugrožena kao što ste upozoravali onda je Ranko Ostojić zajedno s tadašnjim premijerom i sa cijelim timom donošenjem odluka hladne glave i odolijevajući unutarnjim i vanjskim pritiscima doprinio tome da se zaštiti nacionalna sigurnost ali s druge strane da Hrvatska pošalje u svijet sliku jedne moderne, tolerantne i odgovorne zemlje. I taj naš prijedlog našao se u skladu s procedurom pred Odborom za izbor, imenovanja i upravne poslove. No, tamo se dogodilo to da je sedmero zastupnika i zastupnica Franjo Lucić, Blaženko Boban, Pero Čorić, Ivica Mišić, Anđelko Stričak, Ivan Šipić i Ružica Vukovac rekli su ne Ranku Ostojiću bez obrazloženja. I zbog toga mi danas sat i pol, dva vremena raspravljamo o ovoj temi iako smo praktički u 10 minuta izglasali gotovo sve odbore koji su bili kao prijedlozi na današnjem dnevnom redu. Mene ne čudi od HZD-a da je rekao ne Ranku Ostojiću. Kao što je rekao gospodin Culej mislim da je vrlo vjerodostojno i vrlo bio vrlo blizu obrazloženja zašto Ranko Ostojić ne bi trebao biti predsjednik Odbora za unutarnju politiku i nacionalnu sigurnost kada je rekao da je Ranko Ostojić nepodoban. I mislim da je to najuvjerljiviji argument koji smo čuli tijekom cijelog današnjeg dana zašto su članovi Odbora za izbor i imenovanja i upravne poslove rekli ne Ranku Ostojiću. Međutim, ja se iskreno nadam da današnjom raspravom neće završiti pokušaj da se ovaj odbor ipak konstituira. Vjerujem da će prevladati razum i vjerujem da će se uzeti određeno dodatno vrijeme da se stvari još jednom rasprave jer mi od našeg kandidata nećemo i nemamo razloga naprosto odustati. Vrlo je jasno da je HDZ danas imao u planu opstruirati posredno opstruirati rad Odbora za unutarnju politiku i nacionalnu sigurnost jer znamo da izborom predsjednika Hrvatskoga sabora tek se konstituira Sabor i Sabor može početi sa radom. Jednako tako neizborom ovim što se danas pokušava napraviti, neizborom predsjednika Odbora za nacionalnu sigurnost i unutarnju politiku neće se moći oformiti odbor koji jedni garantira parlamentarni nadzor nad tajnim službama. Žalosno je ako je ovo namjera HDZ-a. Iskreno se nadam da će se izbjeći ovakav scenarij koji bi bio katastrofa za Hrvatsku a u ovome posebne nade polažem u zastupnike MOST-a, ne želim nikoga nagovarati, ne želim na nikoga apelirati ali vjerujem tim ljudima kada su prije nekoliko tjedana rekli da je Hrvatskoj potreban snažniji građanski nadzor nad tajnim službama i zaista ne vidim razloga da ne podrže osnivanje i funkcioniranje parlamentarnog nadzora nad tajnim službama u RH. Iskreno se još jednom završno nadam da će i HZD odustati od ovakve politike odbijajući našeg kandidat za predsjednika onemogućiti oformljavanje ovog odbora samim time i onemogućiti da RH ima kontrolni parlamentarni zakonom zajamčeni nadzor nad radom sigurnosnih službi u RH. Ako išta trebamo u ovom Saboru napraviti onda je nadići neke politikantske interese, raditi u interesu RH a mislim da je sustav sigurnosnih službi ako to nije nacionalnoj pitanje u interesu RH sve ono što zakoni propisuju i njegove kontrolne mehanizme onda zaista ne znam što to drugo jest. Hvala lijepo na pažnji.
Hvala. Imamo tri replike. Prva je uvaženog Miroslava Tuđmana.
Hvala gospodine predsjedniče. Prvi dio zapravo bi trebao biti upućen vama na to da niste upozorili uvaženu zastupnicu da se ne drži Ustava, odnosno da vrijeđa Ustav i odredbe koje stoje u Ustavu jer je rekla da ovdje vlada 16 godina parlamentarne demokracije. Prema tome, to je suprotno svim vrijednostima na kojima počiva Hrvatska država jer demokratska država formirana sa prvim višestranačkim saborom 90.godine. S druge strane ovo manipuliranje sa ovim na dva načina, tvrdi se da HDZ ili ova strana ne pristaje na poštivanje zakona a ne pristaje se da se raspravlja o kompetentnosti predloženog kandidata. Ja bih bio sasvim, prihvatio bi vaš prijedlog gdje bi se reklo na odboru nije obrazloženo zašto većina nije prihvatila taj prijedlog, premda moram reći isti taj iz iskustva parlamentarnog rada ovoga odbora kada sam ja pitao većinu tadašnju zašto glasa onda je gospodin Stazić rekao mi vama ne moramo naše kriterije obrazlagati, odluke zašto glasamo za neku odluku koja je bila na dnevnom redu. Prema tome, da ste rekli dobro tražimo da se to vrati na odbor, da se na odboru iznesu svi argumenti pa ćemo onda odlučiti ili se usuglasiti ili neusuglasiti onda bi to bio jedan racionalni pristup, ovako je naprosto prosipanje ideologije. S druge strane teza da je osnovna zadaća Odbora za unutarnju politiku i nacionalnu sigurnost nadzor nad pravnim, nad izvještajnim sustavom naprosto degradira ulogu Odbora za nacionalnu sigurnost jer je zadaća Odbora za nacionalnu sigurnost daleko veća ali nažalost očigledno ova lijeva opcija nema niti znanja, niti sposobnosti, niti volje da se odbor pozabavi sa takvim … [[Govornici govore istovremeno, ne razumije se.]]
Hvala lijepa. Slijedeća replika je uvaženog zastupnika Ladislava Ilčića.
Opet samo jedan ispravak. Gospođa Glasovac vi ste rekli da predsjeda tim odborom predstavnik najjače oporbene stanke a ponovit ću tim odborom predsjedava zastupnik iz redova najzastupljenije oporbene stranke. Znači ta razlika znači da nije predstavnik u onom smislu da vi izaberete osobu koja vas predstavlja jer onda bi to zaista bilo kršenje. Međutim kada govorimo zastupnik, ja čisto sada logično promišljam, kada bi mi kao vladajući odbili sve članove SDP-a onda bih se potpuno složio sa vama da je to kršenje tog zakona. Znači tako dugo dok postoji zastupnik iz redova SDP-a koji može voditi, kojeg bi mi podržali tako dugo to nije kršenje zakona. Dakle tako da, čisto sada logično govorim. Znači mi nismo spriječili zastupnika iz redova SDP-a da vodi taj odbor, znači mi smo zbog mišljenja nekih naših članova koji se bolje razumiju u tu tematiku da je gospodin Ostojić napravio nekakve diskvalificirajuće greške u tom području smatramo da on ne zadovoljava istim ovim uvjetima koji su navedeni u pravilniku koji taj odbor treba raditi. I to je naš razlog. Naravno, mislim da budemo pred javnosti jasni, vi sada inzistirate da to bude upravo gospodin Ranko Ostojić, vladajuće većina smatra da to nikako ne bi bio on, ali mislim da ne možemo govoriti o kršenju zakona. Hvala lijepa.
Odgovoriti će uvažena zastupnica Sabina Glasovac.
Hvala gospodine predsjedniče. Evo ispričavam se kolega Ilčiću, napravila sam lapsus linguae kada sam umjesto zastupnika rekla riječ predstavnik, jednako tako zakasnila sam sa odgovorom na repliku gospodinu Tuđmanu, jednako tako zbog drugo lapsusa linguae u kojoj je on potpuno u pravu. Gospodine Ilčiću vama bih željela odgovoriti na dio vaše teze da vi nemate ništa protiv toga da oporba ima svog zastupnika kao čelnika odbora međutim da to po vama ne treba biti kolega Ranko Ostojić. Pa gledajte, niste u poziciji ni vi niti HDZ da rješavate kadrovska pitanja unutar SDP-a, niti unutar naše koalicije. Ja razumijem interes HDZ-a da se involvira i u unutar stranačke izbore u SDP-u, da i tu ima svoje favorite koji bi njemu možda više odgovarali, jednako tako i neke kandidate iz SDP-a koji bi mu više odgovarali na mjestu predsjednika Odbora za unutarnju politiku i nacionalnu sigurnost, no nažalost za to vam moram reći no pasaran, to ne može proći. Mi imamo potpuno pravo predlagati naše kandidate, osobe za koje mislimo da su najstručniji i da bi najbolje obnašali pojedine dužnosti, to je u ovom slučaju gospodin Ranko Ostojić. Što vi znate, možda su svi drugi naši kolegice i kolege zastupnici odbili preuzeti tu ulogu. Dakle ali ne možete ulaziti unutar stranačke stvari pojedinih stranaka, klubova ili koalicija. Mi to ne radimo vama, molim vas da to ne radite ni vi nama.
Sljedeća replika je uvaženog zastupnika Ivana Šipića.
Hvala lijepa gospodine predsjedniče. Evo nisam se mislio javljati za raspravu ove kolegice. Evo ja sam jedan od onih koji je bio u tom odbor, ja sam Ivan Šipić sa svojim kolegama. Dakle nemam namjeru ovdje se niti, sačuvaj Bože niti polemizirati niti pravdati. Ali evo pošto ste vi i vaš kolega cijelo vrijeme u nekom čuđenju, izazivate čuđenje i citirate da je, da su pjesnici čuđenje u svijetu i dobro sam razumio poruku, moram reći da koliko se tek čude naši građani slušajući ovo cijeli dan danas i koliko se oni čude ovom svemu, ja vas molim, evo ja vas molim, završiti ću, neću ja cijele dvije minute, budite sigurni. Dakle ja bih postavio jedno pitanje ovako, zašto uopće postoji Odbor za imenovanje, izbor, imenovanje i upravne poslove? Zbog čega su imenovani ljudi u njemu? Zbog čega ti ljudi sjede tamo? Zbog čega ako ovako, ispričavam se, ako ovako kažete i ako ovako vi uzimate dvostruka mjerila a cijeli niz primjera od konstituirajuće sjednice gdje kolega kaže 13 sati trajala bi ona i do dan danas po vama da je se vodila onako kako se vodila. Znači nismo se držali određenih tema. Dakle, ja ću biti zaista, dakle nastavi li se ovako, zgrožen kao i cijela javnost jer samo ću vam reći, niti me je zvao predsjednik moje stranke, niti me je bilo tko zvao da jutros u 7 sati se probudim i kaže čuj moraš to tako danas obaviti, dakle nikakav pritisak niti sam imao naredbu od bilo koga. Govorim sada kao član odbora a evo i kolegica je bila tamo, nismo o tome puno uopće raspravljali. Ako već imamo demokraciju onda uzmite za pravo da mi, da ja koji evo prvi put sam kao i vi i od vas neki kolege tu da mogu sebi uzeti za pravo zbog čega bih ja bio danas protiv nečega. Pa uzmimo, nemojmo uzimati dvostruka mjerila, evo hvala vam lijepo.
Hvala lijepa. Odgovoriti će uvažena zastupnica Sabina Glasovac.
Hvala gospodine predsjedniče. Poštovani kolega Šimiću mislim da ste u svojoj replici većim dijelom odgovarali mom kolegi Pariću a ne zapravo mojoj raspravi. Ja sam samo na neki način izvijestila i ono što je izvješteno u ovom Izvješću Odbora za izbor, imenovanja i upravne poslove gdje jasno piše 7 glasova protiv, 4 za. Međutim nisam ponajmanje vas ni na koji način etiketirala, jasno da vi imate potpuno pravo izražavati svoje mišljenje, bilo ovdje verbalno, bilo glasovanjem. Jednako kao što su i naši svi zastupnici poštivali pravo MOST-a pa su glasali za vas da budete član Odbora za izbor, imenovanja i upravne poslove i neke vaše druge kolege koje je MOST predlagao za članove pojedinih odbora, nismo dovodili u pitanje vaš legitimitet predlaganje koje članove ćete predlagati oko odbora. Ja sam samo o tome govorila, zbog čega netko dovodi u pitanje legitimitet naše stranke da predlaže naše članove da budu predsjednici, potpredsjednici i članovi pojedinih odbora kada mi to ne činimo nikom drugom pa ni vama.
Hvala lijepa. Sljedeće će pojedinačnu rasprava biti ona uvaženog zastupnika Arsena Bauka.
Zahvaljujem gospodine predsjedniče. Obzirom da ste najavili restriktivniju politiku ocjenjivanja da li se netko drži teme, a kako je po mojoj ocjeni kolega Parić bio duboko u temi, ja ću pokušati onda malo obrazložiti zašto ja mislim da je on pogodio temu, a samim time i ja, pa se nadam da me nećete prekinuti. Dakle, mi glasamo o prijedlogu Odbora za izbor, imenovanja i upravne poslove da se za člana Odbora za unutarnju politiku i nacionalnog sigurnost izabere gospodin Predrag Matić. O tome je rasprava. To je ovo izvješće. U stavku 4. obrazloženja izvješća piše: "Sukladno odredbi članka 46. stavka 3. Poslovnika klubovi zastupnika SDP-a, HNS-a, HSU-a, Laburista, nacionalne manjine, IDS-a dopisom klasa ta i ta, predložili su da se za predsjednika navedenog odbora izabere gospodin Ranko Ostojić, a za člana zastupnik Predrag Matić." I u pasosu ispod piše: "Odbor za izbor, imenovanja, upravne poslove na drugoj sjednici raspravljao o navedenim prijedlozima, te sa 7 glasova protiv i 4 glasa za nije podržao prijedlog da se za predsjednika navedenog odbora izabere zastupnik Ranko Ostojić." Rasprava o tome koji su bili motivi zastupnika i političkih stranaka da tako glasaju apsolutno je tema ove rasprave i zato je rasprava gospodina Parića bila apsolutno u dnevnom redu. I legitimno je propitivati i motive kolega iz Domoljubne koalicije i kolega iz MOST-a koji su bili na odboru i glasali protiv. Zašto su glasali protiv? Kao što je s druge strane legitimno propitivati prijedlog klubova SDP-a, HNS-a itd. zašto smo baš gospodina Ranka Ostojića predložili za predsjednika Odbora. Prema tome, ja smatram gospodine predsjedniče da je kolega Parić bio potpuno u temi i da je to legitimna rasprava da se o tome priča. Što se tiče stava zastupnika MOST-a nezavisnih lista o Ranku Ostojiću ja nemam namjeru o tome govoriti, ali oni ga danas neće biti u prilici iskazati jer se ne glasa o Ostojiću, nego o Matiću koliko ja razumijem Poslovnik. Jer naš prijedlog zastupnika da se izabere Ranko Ostojić nije još na dnevnom redu. Dakle, nas tek čeka rasprava o Ranku Ostojiću kao takvom na prijedlog određenog broja zastupnika opozicije ako se ne bude … … [[Upadica sa strane, ne čuje se.]] Dakle, ja nisam vidio da je prilikom predlagatelja uopće pozvan i predlagatelj iz oporbe da obrazlože prijedlog. Dakle, gospodin Lucić je obrazložio prijedlog, ali nema veze. Ako bude glasanje o Ostojiću imat ću priliku iskazat svoj stav i to je o.k. Dobro. Hajmo sada malo o motivima. Dakle, prvo je pitanje sljedeće. Hrvatski sabor je najviše predstavničko tijelo u državi, ali nije jedino. Slične odredbe o zastupljenosti opozicije u radnim tijelima imaju i županijske skupštine i Gradska skupština grada Zagreba i gradska i općinska vijeća. Njih je preko 500, ali uvijek je manjina u predstavničkom tijelu mogla reći ovo je naš prijedlog, pa vidite kako se radi u Saboru, oni se isto dogovaraju. Sada taj argument više neće moći koristiti, a Hrvatski sabor, a to je problem predsjednika Hrvatskog sabora će po svojim demokratskim standardima biti ispod većine predstavničkih tijela jedinica lokalne samouprave i regionalne samouprave i to je prvi ili drugi korak u srozavanju ugleda Hrvatskog sabora zbog ovakve parlamentarne prakse. I to je vaše legitimno pravo, a naše je legitimno pravo da to kažemo. Odnos pozicije i opozicije je temelj, dakle parlamentarizma, odnosno čine i manjine i mi moramo odlučiti, odnosno vi morate prvenstveno je odgovornost na većini odlučiti kakav će taj odnos biti. Dakle, da li će, hoće li parlamentarna većina svaki put ocjenjivati podobnost ili nepodobnost kandidata kojega predlaže opozicija. Vi na to imate po vašem mišljenju apsolutno legitimno pravo. Svaki put kad dođe prijedlog od manjine, da parlamentarna većina odredi hoće li biti ovaj ili hoće li biti onaj. E sada ja moram priznati da sam pomalo tužan šta je gospodin Ostojić dobio prednost kad je on nepodoban, a ja podoban jer su jednoglasno glasali za mene za neka parlamentarna tijela i ostali kolege iz Vlade. Čak je gospodin Ostojić podoban da bude član Odbora za obitelj, mlade i, pa mislim da više može štete napraviti kao obitelj, mlade i sport nego unutarnju politiku i nacionalnu sigurnost. Pa zašto ste ga tamo podržali? I ne samo to. Pazite, imam ja još jedan problem. Dajete mu prednost u unutar stranačkim izborima jer ispada vaša žrtva i kako ćemo sad mi protiv njega na unutar stranačkim izborima? To je dodatni problem u ovoj priči. Prema tome, nemojte nam više pomagati na taj način, samo njemu pomažete. I sad se ja pitam šta ja moram napraviti da postanem nepodoban? Evo recite mi, dajem časnu riječ da ću marljivo učiti i raditi da to napravim, pa da malo i sam sebi pomognem, a ne na ovaj način. Prema tome, poštovane dame i gospodo [[Upadica predsjednik: Kolega Bauk, pozvali ste se na mene kada sam rekao da ću biti restriktivniji. Sad ovo što govorite nema blage veze sa temom.]] O Ostojiću? [[Upadica predsjednik: Ne, ne.]] Dobro, evo onda ću završiti. Poštovane kolegice i kolege pozivam vas da izaberemo Predraga Matića u Odbor za unutarnju politiku i nacionalnu sigurnost i da izaberemo Ranka Ostojića za predsjednika Odbora za unutarnju politiku i nacionalnu sigurnost, jer sve ono što je napravio u svom radu, a znam ga dosta dugo govori o tome da će biti dobar predsjednik odbora iako će tamo biti u manjini. Ali zato imamo većinu da to kontrolira, jer kao što su neki u raspravi rekli, nemojte raditi registar podobnih i nepodobnih u SDP-u jer kad vi radite registar ja stvarno ne znam u kojem bi rađe od ta dva bio. U stvari znam u kojem bi bio, tamo di je Ranko. Zahvaljujem.
Imamo dvije replike. Prva je uvaženog zastupnika Željka Glasnovića. Izvolite.
Poštovani predsjedniče, ovo nije obično biranje kandidata za ovaj visoki položaj. Jer ako me saslušate, mi tražimo odgovor na jedno temeljno pitanje na čemu je demokracija utemeljena. Ovo je pitanje, može li jedan državni dužnosnik upotrijebiti državnu ustanovu za privatni obračun sa pojedincima, npr. Vrapče, to je to ključno pitanje. I može li biti izabran za ovu poziciju?
Sljedeća replika je uvaženog zastupnika Blaženka Bobana.
Zahvaljujem poštovani predsjedniče. Gospodine zastupniče Bauk u jednom dijelu svog izlaganja rekli ste da današnjim činom Hrvatski sabor pokazuje da je nažalost lokalnim upravama i radu unutar lokalnih uprava ovo slab put. Ja vam moram reći dolazim iz lokalne uprave i već duži niz godina je ovo slab put, primjer ovaj ovdje koji se događa ovakvim raspravama koje uistinu nemaju svog cilja. Ali reći ću vam i ovo i vi svojom ironijom ovdje u svom izlaganju pokazujete također tim lokalnim upravama kako na najvećem zakonodavnom tijelu Republike Hrvatske se ponaša jedan zastupnik kroz svoju ironiju, a vezano na unutarstranačke izbore unutar vaše stranke.
Odgovorit će uvaženi zastupnik Arsen Bauk.
Kada smo kod građana i to čiji stil i nastup cijene, tako i moj, svi smo bili sada i pojedinačno na izborima, što se tiče barem Ranka Ostojića dobro su ga ocijenili. 23 066 glasova dobio je Ranko Ostojić od građana na parlamentarnim izborima preferencijalno a od 59 zastupnika Domoljubne koalicije od njega su dobili više samo 2 i to Damir Krstičević i Miroslav Tuđman. Prema tome, mislim da bi evo oni imali legitimno pravo i svi oni koji imaju više dana borbenog sektora od njega da budu protiv, a ostali mislim da bi trebali poslušati građane i glasati za njega.
Sljedeći govornik bit će uvaženi zastupnik Tihomir Jakovina, izvolite.
Zahvaljujem poštovani predsjedniče, kolegice i kolege. Vezano za današnju temu, jutros kad sam čuo da je zapravo Odbor za izbor, imenovanje donio ovakvu odluku mislio sam zapravo da je greška ili propust, da je Vijeće za suradnju Domoljubne koalicije i MOST-a koja radi 24 sata jednostavno napravilo propust pa osim izbora pomoćnika, zamjenika i ravnatelja agencije i ostalo je zabunom izabralo ili dalo prijedlog i za predsjednika ovoga odbora. Danas u raspravi pomno slušam pa vidim da nije greška, nadam se, duboko se nadam i iskreno se nadam da nije zapravo i početak nekih čudnih reformi koje ne da samo krše dobru demokratsku praksu i visoke standarde demokratske koji vrijede za ovaj Dom nego što je puno gore krše zakon. Ovo je prvi puta čini mi se da saborska većina uzima na sebe odgovornost da radi protiv zakona. Nijedan odbor se ne imenuje na taj način, tako precizno određeno zakonskim odredbama kao ovaj odbor. Kolege su već spominjale, citirale zakon, ja ga neću ponovno iščitavati samo ću spomenuti da je to zakon iz srpnja 2006. godine, zakon koji je donesen u ovom Domu, predsjednik Sabora je bio gospodin Šeks koji od jučer nije tako u milosti na desnoj strani uz većinu koja je bila na onoj strani sabornice sa pravom jer jedini način za potpuno kontrolu ili dobru kontrolu ovoga Visokog doma civilnog sektora nad radom sigurnosno-obavještajnog sustava je zapravo kroz dobar zakon. Pomno sam slušao ovu raspravu i slažem se sa dosta stvari koje sam čuo, pogotovo uvaženog dr. Tuđmana kad je rekao da trebamo imati racionalan odnos. Prije 4 godine je ova strana sabornica imala puno više ruku i puno veću i izdašniju većinu, ni u jednom trenutku nije dovedeno u pitanje izbor gospodina Tuđmana za predsjednika ovoga odbora. Još jednom napominjem, ne samo visoki demokratski standardi, ne samo demokratska praksa nego zakon. Ni u jednom trenutku, a vjerojatno je bilo nezadovoljstva sa takvim prijedlogom od strane oporbe nije dovedeno u pitanje da radimo protiv zakona, da ovaj dio sabornice radi protiv zakona i da ne izaberemo kvalitetan prijedlog oporbe. Ili možda vi nama sad najavljujete da ćete dići nove, više demokratske standarde pa da ćete reći ok mi hoćemo pokazati snagu mišića na desnoj strani, hoćemo pokazati većinu koju imamo, mi hoćemo imati i prijedlog za predsjednika toga odbora ali ćemo onda oporbi dati da izabere zapravo ravnatelja sigurnosno-obavještajnog sustava. Možda je to taj viši standard. I ako je to onda vam ja na tome čestitam. Ali nažalost to nije to. Želite imati kompletnu kontrolu, želite imati sustav koji neće biti pod nadzorom na pravi i kvalitetni način od strane ovog Doma, od strane saborskih zastupnika i od strane ljudi koji su nam dali povjerenje da zastupamo njihove interese u ovom Domu. Vratit ću se malo na ovu raspravu, ono na što ne mogu pristati i što me vrijeđa i što ću uvijek dići svoj glas protiv toga je i oholost i bahaćenje i trijumfalizam nekih od vas u ovoj raspravi i u replikama pogotovo omalovažavanje, osobni napadi kako kolege Ostojića ali i kolege Jovanovića kojeg prozivate bez argumentacije, bez znanja ili zlonamjerno da nije bio hrvatski dragovoljac, da nije bio '91. tamo gdje je trebao biti. S kojim pravom bilo tko od vas, uz časne izuzetke ovdje, može dovoditi u pitanje moje domoljublje, može dovoditi u pitanje moje učešće u Domovinskom ratu, moj status dragovoljca ili nekih od ovih kolega koji su ovdje? Podsjetiti ću vas da je Vlada Zorana Milanovića, mi ministri koji smo bili u toj Vladi imali duplo više borbenih dana nego ijedna Hrvatska vlada prije. Ali na stranu, nije toliko važno ali neću dozvoliti da koristite saborsku govornicu da na taj način diskreditirate i napadate i nas osobno i kao hrvatske branitelje. Tu nema podjele, barem vi deklarativno govorite da niste za podjelu među hrvatskim braniteljima. Ja je neću dozvoliti. Neću trošiti riječi i neću govoriti ili glorificirati Rankov doprinos kao ministra unutarnjih poslova i potpredsjednika Vlade u prošle četiri godine. Ne treba puno govoriti ni o tome kako je radio kao saborski zastupnik prije toga, u krajnjem slučaju on je i bio predsjednik ovoga odbora prije nego što je bio ministar u Vladi. Samo jedan segment pogledajte u godinu dana a to je izbjeglička kriza o kojoj je palo puno žuči, jako puno napada koje možemo pripisati nekoj predkampanji ili izbornoj kampanji o ugroženosti našeg nacionalnog sustava, o lošem radu Ministarstva unutarnjih poslova, o nepripremljenosti, o problemu i izbjegličkoj krizi. RH se pokazala u najboljem mogućem svjetlu, na najhumaniji način su riješena sva pitanja prijema, transporta tih nesretnih ljudi koji su išli za zemlje zapadne Europe. O projektu zimskog tranzitnog centar u Slavonskom Brodu, o svim pohvalama struke ne samo naše, nego europske struke neću trošiti riječi to pokazuje sam teren i onako kako funkcionira teren, ali ono što me brine i kao Brođanina i kao Slavonca i kao člana ovoga Sabora da jedina promjena koja se desila od kada je Ranko vodio besprijekorno cijeli projekt i taj zimski prihvatni centar u kojem su ti ljudi dolazili, bili registrirani i u par sati nastavili put prema zemljama zapadne Europe je taj da više vrijedni ljudi koji rade u tom kampu, znači i ljudi koji su na javnim radovima ali i veliki broj volontera više nema tople obroke, više nema uvjete rada onakve kakve je imao do prije 2, 3 tjedna dok je Ranko vodio taj centar. O broju izbjeglica, o broju ljudi koji prolaze kroz RH, imali smo svaki dan izvješća na web stranici MUP-a toga više nema. Koje je moje pitanje, zašto toga više nema? Zašto oko 250 ljudi koji vrijedno rade u tom centru, koji bez i najmanjeg problema, bez najmanje mrlje, bez ičega funkcionira u Slavoniji je ostao bez mogućnosti da ima topli obrok i da ima normalne radne uvjete dok radi vrlo odgovoran i kvalitetan posao za sve nas, ne samo za moj grad nego za sve nas. Gospodo, imate većinu, složili ste Vladu, imate i odgovornost. Vaša odgovornost je da upravljate i odgovorno vodite ovu zemlju. Na ovaj način kršeći zakon idete u krivom smjeru, ne radite dobar posao. Kršenja demokratske prakse i visokih demokratskih standarda kod formiranja odbora i ostalog je bilo prije, bilo je i ovdje, neki odbori koji su bili tradicionalno i kroz povijest sa predsjednicima iz opozicije više nisu. Ali ovo je nešto što je regulirano zakonom, ovdje nemate pravo birati, nemate pravo trijumfalizma, bahatosti i oholosti govoriti imamo većinu možemo kako hoćemo. Imate pravo ali preuzmite i odgovornost. Preuzmite svi vi koji dajete većinu, koji ćete biti protiv imenovanja kolege Ostojića za predsjednika ovoga odbora imajte odgovornost da ste prekršili hrvatski zakon. Zahvaljujem.
Hvala lijepa. Imamo jednu povredu Poslovnika uvaženi zastupnik Silvano Hrelja.
Poštovani gospodine predsjedniče, ja sam dizao povredu Poslovnika za vrijeme replike kolege Glasnovića. Povrijeđen je članak Poslovnika 238.i odnosi se na nedolično ponašanje zastupnika. Ja bi vas moglo gospodine predsjedniče da gospodina Glasnovića zamolite da dok govori izvadi ruke iz džepa. Hvala vam lijepa.
Hvala lijepa. Teško bi se moglo okarakterizirati kao povredu Poslovnika ali dobro. Sada bih dao riječ uvaženoj potpredsjednici doma gospođi Vesni Pusić koja će u ime kluba HNS-a imati završnih 5 minuta. Izvolite.
Zahvaljujem vam gospodine predsjedniče. Kolegice i kolege, mislim da nakon ove duge i mučne ali po mom mišljenju ipak važne rasprave, katkad se čini da je to nevažna tema, ali je uspostavljanje nekih osnovnih pravila koje će vladati slijedeće četiri godine i zato mislim da je važna. Mislim da imamo još šanse pronaći načina da se dogovorimo oko ovog prijedloga i podržimo kolegu Ostojića za predsjednika Odbora za nacionalnu sigurnost, unutarnju politiku i nacionalnu sigurnost. Dakle, ono što sam htjela reći odnosi se na zakon i činjenicu da su mnogi kolege dovodili u pitanje da li to jeste ili nije zakonito. Zakon istina kaže da je potrebno da na čelu ovoga odbora bude osoba koja je iz najveće oporbene stranke. Ne kaže izrijekom za to onda svi moraju glasati za tu osobu, ali uz zakon, uz svaki zakon postoji i duh zakona, intencija što je zakon htio time postići. Duh zakona nije moja licencija poetika to je Montesquieu, to je naprosto jedan od otaca moderne države definirao duh zakona zato da bi se znalo što se zakonom želi postići. Dakle, zakonom se želi postići da u ovom jednom jedinom slučaju se može omogućit najvećoj oporbenoj stranci da bude na čelu tijela koje između ostalog naravno ne samo ali između ostalog kontrolira obavještajnu zajednicu i poslove obavještajne zajednice. I drugo je zašto Ranko Ostojić. U prvom redu Ranko Ostojić je bio odličan ministar, tu možda nije relevantno za vas moje mišljenje, ali mišljenje recimo povjerenika Europske komisije Avramopoulosa upravo za ovu temu, mišljenje europskih institucija koje su listom mu odale priznanje za njegov posao. Drugo, Ranko Ostojić zna temu. Besmisleno je da na čelu ovog odbora bude i genije iz najveće oporbene stranke ako ne pozna temu. Ja se sigurno u vrlo malo stvari slažem sa kolegom Tuđmanom ali on sigurno pozna temu. I zato je bilo logično u prošlom sazivu da netko tko pozna temu iz opozicije bude na tom mjestu. U krajnjoj liniji i kada je HDZ bio na vlasti u prošlom mandatu, dakle pretprošlom mandatu podržao je tog istog Ranka Ostojića za predsjednika tog odbora i on je taj posao radio pristojno, časno i bez ikakvih poteškoća. Prema tome, ne vidim u čemu je u ovom trenutku problem da netko tko pozna temu, jer ako ne pozna temu neće moći ni vršiti svoju funkciju da netko tko pozna temu, koji je međunarodno ocijenjen kao odličan ministar ne bude na čelu odbora za koji je to predviđeno. Zato apeliram na sve da razmislimo još jednaput i olakšamo si ovu situaciju i izaberemo Ranka Ostojića. Hvala lijepa.
Hvala lijepa. E sada, ja sam danas primio sukladno članku 272. stavku 3. Poslovnika Hrvatskoga sabora dopis Kluba zastupnika SDP-a, 15 zastupnika, sukladno tome članku, koji predlažu imenovanje za predsjednika Odbora za unutarnju politiku i nacionalnu sigurnost Hrvatskoga sabora gospodina Ranka Ostojića, zastupnika u Hrvatskom saboru. Ja ću taj prijedlog staviti u dnevni red i o njemu ćemo onda raspraviti prvom prilikom kada budem na dnevnom redu. Izvolite.
Gospodine predsjedniče, mi smo sukladno članku 272. ovo što ste pročitali dali ovaj prijedlog u ime grupe zastupnika koja je veća od 15 zastupnika jer imamo pravo predlagati isto kao i Odbor za izbor, imenovanja. Ukoliko vi ne želite to dati danas na glasanje onda zahtijevamo da se to danas uvrsti u dnevni red. Na kraju glasovanja da to uvrstite u dnevni red [[Upadica: 272.]]
Kolegice Zgrebec, vi ste kao potpredsjednica Sabora sigurno dobro upoznati sa Poslovnikom, prema tome ja sam upravo ovaj čas rekao, ja ću to staviti u dnevni red slijedom članka 224. u prijedlog dnevnog reda predsjednik Sabora unosi sve teme i akte koji su podneseni u skladu sa odredbama ovog Poslovnika u roku od 30 dana od primitka kada je dobio. Prema tome, ja ću to učiniti i mi ćemo onda o tome raspravljati i glasovati. … [[Upadica se ne čuje.]] Izvolite.
Ovdje se ne radi o takvom aktu koji se uvrštava u dnevni red. Ovdje se radi o članku 272 gdje se kaže: "Izbor, imenovanje te razrješenje predsjednika, potpredsjednika i članova radnih tijela Sabora obavlja se na prijedlog Odbora za izbor, imenovanje i upravne poslove ili na prijedlog najmanje 15 zastupnika.". To je prijedlog koji je isto kao što je i prijedlog Odbora za izbor i imenovanje.
Da, to ćemo im, to ćemo uvrstiti, taj prijedlog ćemo uvrstiti u dnevni red i o njemu ćemo onda, o vašem prijedlogu ćemo raspraviti.
Ja se slažem da vi to uvrstite u dnevni red ali tražimo da to bude danas uvršteno.
On će biti u roku kakav predviđa Poslovnik u dnevni red. Dakle imamo: - Prijedlog za izbor predsjednika Odbora za unutarnju politiku i nacionalnu sigurnost Hrvatskoga sabora. Predlagatelji su 43 zastupnice, odnosno zastupnika. Ovaj prijedlog predložen je sukladno članku 272. Poslovnika Hrvatskoga sabora od strane 43 zastupnice i zastupnika. Prijedlog akta primili ste u pretince. Žele li predlagatelji dodatno obrazložiti prijedlog? Ne. Hvala lijepo. Otvaram raspravu. Nitko se ne javlja. Hvala. Zaključujem raspravu. Dajem prijedlog na glasovanje. Glasovanje je završeno. Od ukupno 138 koliko nas ima 81 je za, ništa suzdržanih, 52 protiv. Prema tome, oprostite 57 protiv. Prema tome, utvrđujem da je većinom glasova za predsjednika Odbora za unutarnju politiku i nacionalnu sigurnost izabran gospodin Ranko Ostojić. Čestitam. … [[Pljesak.]]